
			Κάποιος είχε πει κάποτε ότι η Πυρακανθίς είναι μια πόλη με ψυχή κι ότι η ψυχή της έχει τη μορφή μιας φλόγας που εμφανίζεται ξανά και ξανά, με πάμπολλες μορφές, κάνοντας την πόλη να λάμπει όσο καμία άλλη. Κάθε φωτιά, όμως, ζει με την απειλή ότι κάποτε μπορεί να σβήσει· ή να θεριέψει ανεξέλεγκτα και να κάψει τα πάντα. 

			Ιντερλούδιο IV 

			Στυλιανός 

			Ο Στυλιανός αγνάντευε την πόλη που απλωνόταν κάτω από τα πόδια του. Τη δική του πόλη. Αιωρούμενος χαλαρά λίγες παλάμες πάνω από τα ακριβότερα κεραμίδια της Πυρακανθίδας, αντίκριζε αφ’ υψηλού όλη του την επικράτεια. 

			Μπροστά του –μετά το τέλος της σκεπής του Ανακτόρου του Συμβουλίου– η Κεντρική Πλατεία ήταν έρημη. Γύρω της, το Κτήριο Δικαιοσύνης, τα αποκαΐδια της Βιβλιοθήκης κι ο ερημωμένος Ναός στέκονταν ως σιωπηλοί μάρτυρες της μοναξιά της. Πέρα από αυτούς, σκοτεινές μορφές κτισμάτων εκτείνονταν ως την αμετακίνητη Ξύλινη Θάλασσα. Οι λιγοστοί κεντρικοί δρόμοι που φωτίζονταν τα βράδια με λαδοφάναρα, έμοιαζαν με γυαλιστερά ίχνη γιγάντιων σαλιγκαριών που απομακρύνονταν από την Πάνω Πόλη γλιστρώντας μακριά. Το Απάτητο Δάσος στα αριστερά έμοιαζε να νανουρίζει την πόλη με το ψιθύρισμα των δέντρων του, ενώνοντας το τραγούδι του με το μουρμουρητό του ρυακιού που εξέβαλλε από το Κλουβί του Παραδείσου. 

			Η Πυρακανθίς. 

			Ο Στυλιανός άπλωσε τα δάχτυλά του μπροστά, σαν να ήθελε να χαϊδέψει απαλά κάθε σκεπή και κάθε δρόμο της. Μπορούσε να νιώσει την ενέργεια που εξέπεμπαν όλες οι ζωές μέσα της, όλες οι κρυφές της γωνιές. Και πίσω από όλα, η παρουσία της Φύσης, ξεχασμένη ύστερα από τόσα χρόνια, με τα πιο έκδηλα αποτυπώματά της συγκαλυμμένα από ξόρκια Λήθης, ακόσμητη σε αυτόν τον αποστραγγισμένο από το Χάρισμα τόπο, αλλά και ριζωμένη βαθιά όσο πουθενά αλλού. Από εδώ θα ξεκινούσε η αυγή του νέου κόσμου. 

			

			Θα τον θυμόντουσαν, άραγε; Όταν πια ο κόσμος που ονειρευόταν –ένας κόσμος στον οποίο ο ίδιος δεν θα μπορούσε ποτέ να μετάσχει– γινόταν πραγματικότητα, θα θυμόντουσαν, άραγε, αυτόν που μόνος του είχε παλέψει για να τον χτίσει; Ή θα ξεχνιόταν για πάντα το όνομά του, καταδικασμένο στη μοναξιά τόσο στο μακρινό μέλλον όσο και στο ζωντανό παρόν; 

			Τα δάχτυλά του μαζεύτηκαν δειλά από τη σκοτεινή σιλουέτα της Πυρακανθίδας, αυθόρμητα, σάμπως απογοητευμένα που αυτό το οποίο ήθελαν να αγγίξουν βρισκόταν τόσο μακριά τους, τόσο πιο πέρα από εκεί που έφταναν. Μια μέρα, όμως. 

			Μια μέρα, ο ήλιος θα ανέτειλε και θα τα έβρισκε όλα διαφορετικά. 

			Όμως, η αλλαγή χρειαζόταν προσεκτική χειραγώγηση, κατάλληλη καθοδήγηση. Ο Στυλιανός έπρεπε να επιλέγει με σύνεση την πορεία του. Μπορεί η Πυρακανθίς να ήταν πια δική του, όμως αυτό δεν εξασφάλιζε ούτε την παραμονή της στην κατοχή του ούτε και τη διεκπεραίωση του στόχου του. Κάθε φωτιά χρειαζόταν συνεχές συνδαύλισμα και απαιτούταν καλή ισορροπία, για να μην πέσει κάποιος από την κορυφή την οποία έχει κατακτήσει. 

			Για αυτό ο Στυλιανός τραβούσε σιγά-σιγά και με προσοχή τα νήματα που θα ξεκουβάριαζαν όλη την πόλη κάτω από τα πόδια του. Ολόκληρο το πολιτικοοικονομικό τοπίο σιγόκαιγε ήδη, γεμάτο με προσεκτικά στρατολογημένες από τον ίδιο φλόγες: φλόγες φιλαργυρίας, εχθρότητας, ή δίψας για εξουσία, φλόγες που είχε προσθέσει στο οπλοστάσιό του μαζί με τον παθιασμένο ζήλο των ακολούθων του από τον Δρυμό. Όλες τους υπάκουαν στη θέλησή του, κι η θέλησή του βασίλευε πια στην Πυρακανθίδα. 

			Όχι, δεν χρειαζόταν να ανησυχεί για τους μεγάλους παίκτες της πολιτικής και της οικονομίας. Είχε όλες τις σωστές μύγες να βουίζουν εγκλωβισμένες στον ιστό του. Κι ο λαός ήταν εύκολο να χειραγωγηθεί· λίγη υποστήριξη από τους σωστούς ανθρώπους, κατάλληλη παρουσίαση κι ένας λόγος πασπαλισμένος με ίχνη Χαρίσματος έφταναν και περίσσευαν. Υπήρχαν όμως κι άλλες, περισσότερο ή λιγότερο, σημαντικές κοιτίδες οργάνωσης οι οποίες έπρεπε να αποσυναρμολογηθούν. Κάποιες ήταν εύκολες, όπως εκείνη η Σχολή που είχε δώσει εντολή να κλείσουν. Υποψιαζόταν ότι οι εγκαταστάσεις της θα αποδεικνύονταν πολύ χρήσιμες στο μέλλον. Άλλες, όπως οι φρουρά της Πυρακανθίδας και οι διαβόητες συμμορίες της Κάτω Πόλης, απαιτούσαν έναν πιο λεπτό χειρισμό. Σε κάτι τέτοιες περιπτώσεις, δεν είχε πρωταρχική σημασία μονάχα το τι ακριβώς θα έκανε, αλλά και το πώς θα το παρουσίαζε. Ο Στυλιανός χαμογέλασε. Είχε μια δυο καλές ιδέες πάνω σε αυτό. 

			Καθώς συνέχιζε να αιωρείται απαλά πάνω από το Ανάκτορο του Συμβουλίου, αναρωτήθηκε τι θα σκεφτόταν κάποιος τυχαίος νυχτερινός διαβάτης αν τον έβλεπε. Φυσικά, αυτό ήταν απίθανο· τέτοια ώρα δεν κυκλοφορούσε ψυχή, όχι σε μια τόσο πολιτικά ασταθή περίοδο και στη μέση μιας τόσο πολιτισμένης γειτονιάς. 

			Μολαταύτα, ήταν μια ενδιαφέρουσα σκέψη. 

			Οι αντιδράσεις των θνητών, όταν ερχόντουσαν για πρώτη φορά αντιμέτωποι με το Χάρισμα, ποίκιλαν από τον τρόμο ως τον θαυμασμό, από το δέος ως την απόρριψη. Πάντοτε όμως του Στυλιανού του φάνταζαν λυπηρές. Καθεμία τους αντιπροσώπευε μια προσπάθεια των θνητών να συλλάβουν και να καταπιούν τη θεμελιώδη αδικία του κόσμου τους. Θα ήταν αναμφίβολα κάτι ιδιαίτερο το να βλέπει μια ολόκληρη πόλη να επιχειρεί να καταλάβει, κι ύστερα να συνηθίσει την ιδέα του Χαρίσματος. Σιγά-σιγά, όμως. Προς το παρόν, ο Στυλιανός κρατούσε αυτόν τον άσο φυλαγμένο στο μανίκι του, χρησιμοποιώντας τον μονάχα επιλεκτικά. Η αποκάλυψη των παιδιών της Φύσης στον λαό της Πυρακανθίδας δεν θα γινόταν με κάποια επιδεικτική και σοκαριστική ανακοίνωση, αλλά μέσα από εντατικούς ψιθύρους, από διηγήσεις αξιοπερίεργων νυχτερινών περιστατικών και φαινομενικά φαντασιόπληκτες εξιστορήσεις. Τέτοιου είδους πράγματα είχαν έναν τρόπο να μαθαίνονται. Και σταδιακά, οι αμφισβητήσιμοι ψίθυροι θα γινόντουσαν βεβαιότητα κι οι μυθοπλασίες θα έφταναν να κυκλοφορούν μπροστά στα μάτια όλων με σάρκα και οστά. 

			Όμως, προς το παρόν, δεν θα μαθευόταν τίποτα, τουλάχιστον όχι σε ευρεία κλίμακα. Κι αυτό διότι η οικογένεια του Κωνσταντίνου δεν ήταν η μοναδική που είχε το Χάρισμα στο αίμα της. Υπήρχαν κι άλλοι προδότες της κληρονομιάς που είχε αφήσει η Φύση. Η θεία του, η Ιουλία, δεν ήταν η μόνη που είχε επιλέξει να απαρνηθεί το Χάρισμά της προκειμένου να έρθει να ζήσει σε αυτόν τον κόσμο. Κι οι υπόλοιποι ήταν πολύ δυσκολότερο να εντοπιστούν δίχως τον δεσμό αίματος που τον είχε οδηγήσει στα ξαδέλφια του. 

			Το πρόσωπο του Στυλιανού συσπάστηκε στη σκέψη ότι υπήρχαν άνθρωποι οι οποίοι είχαν ξεριζώσει από μέσα τους το Χάρισμα, τη βασικότερη αίσθηση και δεξιότητα των παιδιών της Φύσης, ηθελημένα. Αναγνώριζε ότι ήταν μια θυσία, μια θλιβερή θυσία, όμως τον ίδιο τον γέμιζε οργή. Όλοι αυτοί οι άνθρωποι ήταν κοντά, τόσο κοντά στο να καταλάβουν. Είχαν ζήσει στον Δρυμό, έστω και λίγο, και είχαν ζήσει στην Πυρακανθίδα. Είχαν σχεδόν όλα τα κομμάτια που χρειάζονταν για να δουν όλα όσα έβλεπε κι εκείνος. Όμως, μαζί με το δώρο της Φύσης, είχαν χάσει και την όρασή τους, είχαν χάσει τη βαθύτερη σύνδεσή τους με τον κόσμο. Και τώρα, χωρίς αυτούς, ο Στυλιανός ήταν ο μόνος που έβλεπε καθαρά. Εξαιτίας τους, εκείνος ήταν αναγκασμένος να το κάνει όλο αυτό, επειδή δεν υπήρχε κανένας, κανένας άλλος που να μπορεί. 

			Πίεσε τα χείλη του μεταξύ τους. Γινόταν συναισθηματικός πάλι. 

			Πέρα από τα προσωπικά του συναισθήματα, το πρόβλημα ήταν ότι οι άνθρωποι εκείνοι ήξεραν για την ύπαρξη του Χαρίσματος. Ήξεραν για τον Δρυμό και τη Λήθη και τη Συνθήκη και θα μπορούσαν εύκολα να δημιουργήσουν ανεπιθύμητες περιπλοκές. Θα ήταν μεγάλη ανοησία εκ μέρους του αν έδινε σε μια τέτοια υποψήφια απειλή το περιθώριο να του αντιταχθεί. Ίσως προηγουμένως να του ήταν δύσκολο να τους εντοπίσει, όμως τώρα διοικούσε την Πυρακανθίδα. 

			

			Τώρα μπορούσε να κάνει ό,τι ήθελε. 

			Η απροσδόκητη θύμηση του Κωνσταντίνου μέσα από όλο αυτό έκανε τις σκέψεις του Στυλιανού να στραφούν στο ταξίδι του ξαδέλφου του προς τον Δρυμό. Δεν ήταν εύκολη η διαδρομή, ειδικά αν την έκανες μόνος σου για πρώτη φορά, δίχως καθοδήγηση. Το ήξερε αυτό από εμπειρία. Και το να πρωτοφτάνεις σε έναν νέο κόσμο, ο οποίος έχει εντελώς διαφορετική σχέση με το Χάρισμα; Σε χτύπαγε κατακέφαλα σαν ηλεκτρική εκκένωση με το που πατούσες το πόδι σου στο έδαφος. 

			Ο Στυλιανός θυμόταν ακόμη ολοκάθαρα το πώς είχε αισθανθεί όταν είχε έρθει για πρώτη φορά στην Πυρακανθίδα, μόλις δεκαέξι ετών. Είχε ζήσει όλη του τη ζωή ως τότε στον Δρυμό, σε έναν κόσμο διαποτισμένο με το δώρο της Φύσης ως το μεδούλι, κι είχε ξαφνικά βρεθεί σε ένα σύμπαν ανάποδο, από το οποίο είχε στραγγιστεί μέχρι και το τελευταίο ίχνος Χαρίσματος. Ήταν σαν κάποιος να είχε ξεριζώσει βίαια κάτι ζωτικό από μέσα του, σαν να έκλεβε κάθε του ανάσα με το που την έπαιρνε, σαν κάποιο απαραίτητο εξάρτημά του να έλειπε. Το Χάρισμά του δεν είχε πάθει κάτι, ο Στυλιανός μπορούσε ακόμη να νιώσει τις δυνάμεις της Φύσης, τα δέντρα, τους ανθρώπους, αλλά η σύνδεσή του με τον υπόλοιπο κόσμο είχε κλονιστεί συθέμελα. Το αόρατο δίκτυο ενέργειας που δίεπε τα πάντα στον κόσμο του, ξαφνικά… έλειπε. Δεν ήταν σίγουρος για πόση ώρα είχε χάσει τις αισθήσεις του τότε. 

			Φανταζόταν ότι η, αντίθετη από πολλές πλευρές, όμοια από πολλές άλλες, εμπειρία που θα είχε ο Κωνσταντίνος όταν θα έφτανε στον Δρυμό, δεν θα ήταν πολύ πιο ευχάριστη. Η ξαφνική έκθεση σε μια τόσο υψηλή συγκέντρωση Χαρίσματος σε ελεύθερη μορφή, για κάποιον που είχε ζήσει όλη του τη ζωή δίχως αυτό… και, μάλιστα, σε μια τέτοια ηλικία, που το Χάρισμα μόλις αρχίζει να ξυπνά, και η ευαισθησία σε αυτό είναι οξυμένη… θα πρέπει να ήταν εκρηκτική. 

			Κι όλα αυτά, πριν καν χρειαστεί να εγκλιματιστεί σε ένα εντελώς νέο κόσμο, με διαφορετικούς ανθρώπους, διαφορετικούς κανόνες, διαφορετικές πεποιθήσεις, πιστεύω και τρόπο ζωής. Ο Στυλιανός δεν μπορούσε να μην πονάει για αυτόν, γνωρίζοντας καλά όλες τις δυσκολίες που θα έπρεπε να περάσει. 

			Αλλά από την άλλη, αυτές οι δυσκολίες ήταν που, στο τέλος, τους έκαναν αυτούς που ήταν. 

			Πρώτα Βήματα 

			Ρωμανός 

			«Προχωράτε, στραβάδια, δεν έχουμε όλη μέρα!» 

			Το βραχνό από τις πολλές φωνές γκάρισμα του ταγματάρχη Κορνήλιου έκανε τον Ρωμανό να ταχύνει το βήμα του. Ο πρώην Φρούραρχος της Πυρακανθίδας είχε υποβιβαστεί προσωρινά, όπως και πολλά ακόμα υψηλά στελέχη της φρουράς· ήταν κομμάτι του πρωτοκόλλου που είχε θεσπίσει ο Κριτής, ώσπου να ξεκαθαριστεί κάθε υποψία ανάμειξης της φρουράς στην προδοτική σκευωρία του Αρχιδικαστή. Ο Μυριοφλόγιστος ακολουθούσε μια μεθοδικότατη προσέγγιση, προκειμένου να εξασφαλίσει την πλήρη εξυγίανση του συστήματος. 

			Μέχρι όμως να ολοκληρωθεί η διαδικασία, ο Ρωμανός και οι νέοι του σύντροφοι αναγκάζονταν να υποστούν τον καταιγισμό λεκτικής βίας που παλιότερα αποτελούσε προνόμιο μονάχα των ταγματαρχών και μερικών ιδιαίτερα άτυχων διοικητών. Μην έχοντας κανένα άλλο διαθέσιμο πόστο για εκείνον, είχε ανατεθεί στον Κορνήλιο η επίβλεψη των νεοσύλλεκτων. Αυτός, από την πλευρά του, εκτελούσε τα καθήκοντά του βαρύθυμα, φωνάζοντας και βρίζοντας ακόμα πιο πολύ από όσο το είχε συνήθειο, κάτι που όλοι θεωρούσαν μέχρι πρότινος αδύνατον. Όπως φανέρωναν η τραχιά από τη βραχνάδα φωνή του και το μπλαβιασμένο του πρόσωπο, το οποίο είχε γίνει τουλάχιστον τρεις αποχρώσεις πιο σκούρο από όσο ήταν το προηγούμενο φεγγάρι, ο νυν ταγματάρχης είχε βαλθεί να αποδείξει στον κόσμο ότι υποτιμούσε την ικανότητά του να ωρύεται ακατάπαυστα. 

			«Αλτ! Παααααρουσιάστε!» 

			Οι γνώριμοι ήχοι από βαριές μπότες που χτυπούσαν προσοχή και σπαθιά που ξεθηκαρώνονταν σαν ένα αντήχησαν κοφτοί και συγχρονισμένοι. Τους είχε πάρει καμιά βδομάδα να οργανωθούν, αλλά τώρα πια όλοι οι νεοσύλλεκτοι μπορούσαν να κινούνται σαν να τους οδηγούσε ένας και μοναδικός νους. Υπό την άτεγκτη, αλλά και αδιαμφισβήτητα αποτελεσματική ηγεσία του τέως Φρουράρχου, τα νέα μέλη της φρουράς είχαν ακονιστεί και γυαλιστεί όσο και τα όπλα τους, έτοιμοι να κόψουν με θανάσιμη ακρίβεια κάθε εχθρό της Πυρακανθίδας. Ο Ρωμανός αισθανόταν περήφανος για το αποτέλεσμα των προσπαθειών τους και τον μεθούσε η αίσθηση του να αποτελεί επιτέλους μέλος μιας τέτοιας επίλεκτης ομάδας. 

			Είχε αρχίσει να συνηθίζει μέχρι και το βάρος της πανοπλίας του, πράγμα λογικό αφού, με τα εντατικά γυμνάσια των τελευταίων ημερών, την έβγαζε μονάχα στο τέλος της ημέρας, όταν έπεφτε εξαντλημένος στο κρεβάτι του. Στην αρχή, ο ενθουσιασμός που είχε νιώσει αντικρίζοντας τον εαυτό του ντυμένο με τη χρυσαφιά πανοπλία και την πορφυρή μπέρτα που ανέμιζε πίσω του σε κάθε του βήμα τον είχε κάνει να μην προσέχει καν το βάρος. Πραγματικά, ήταν με τέτοιο τρόπο ισορροπημένα τα διαφορετικά κομμάτια της εξάρτυσης, που στην αρχή το επιπρόσθετο φορτίο ήταν αμελητέο. 

			Όταν όμως όλη μέρα τρέχεις πάνω-κάτω, υπομένοντας φωνές κι υπακούοντας εντολές, αρχίζει να φαντάζει άθλος το να σηκώσεις μέχρι και τα ίδια σου τα χέρια· πόσο μάλλον το να κουβαλάς ολόκληρη συλλογή σιδερικών. Αλλά τώρα πια, ύστερα από τόση εξάσκηση και σκληραγώγηση, ύστερα από όλα όσα είχαν τραβήξει μαζί αυτός κι η πανοπλία του, ο Ρωμανός την ένιωθε σαν δεύτερο δέρμα του, σαν κομμάτι του, κι είχε μάθει να εκτιμά την προστασία και τη σταθερότητα που του έδινε. Πόσα πράγματα μπορούσαν να αλλάξουν μέσα σε μονάχα μερικές ημέρες! 

			Καθώς ο Κορνήλιος κατσάδιαζε άγρια ένα φτωχό παλληκάρι που είχε υψώσει το σπαθί του δυο δάχτυλα χαμηλότερα από ό,τι οι υπόλοιποι, ο Ρωμανός αναρωτιόταν για πόσο καιρό ακόμα θα διαρκούσε η προκαταρτική εκπαίδευσή τους. Δεν πρέπει να ήταν πολύ ακόμα, όλοι όσοι είχαν κριθεί κατάλληλοι για να φτάσουν ως εδώ είχαν σχεδόν γεννηθεί με τα ξίφη στα χέρια. Ο Ρωμανός ανυπομονούσε να ξεμπερδεύουν με τις τυπικότητες, τώρα που είχαν κάνει πια τα πρώτα τους βήματα κι είχαν πάρει τον αέρα του νέου τους εξοπλισμού, και να μπουν στην ενεργό δράση. 

			Με τη νέα προσωρινή διοίκηση να έχει υπό την ευθύνη της την Πυρακανθίδα, ακούγονταν φήμες πως θα γίνονταν επιτέλους οργανωμένες προσπάθειες εξάρθρωσης των συμμοριών της Κάτω Πόλης. Καιρός ήταν να κάνει κάποιος κάτι για αυτό! Ο ίδιος θεωρούσε τον εαυτό του πολύ τυχερό που, όχι μόνο είχε κατορθώσει να πάρει τη θέση στη φρουρά που πάντα ονειρευόταν, αλλά και που αυτό συνέβη σε μια περίοδο που διοικούσε κάποιος με πυγμή, κάποιος που αναλάμβανε δράση για να βελτιώσει τη ζωή στην πόλη τους. Δεν ήθελε να καταταγεί στη φρουρά και να καταλήξει να κάνει μονάχα κατασταλτικές περιπολίες τα βράδια. Ήθελε να παλέψει για κάτι καλύτερο, να κάνει κάποια διαφορά στον κόσμο. 

			Πόσες φορές δεν είχε ξενυχτήσει ξαπλωμένος στην απαλή χλόη της αυλής του, να συζητά αυτές ακριβώς τις προσδοκίες και τα όνειρα με τον Αχιλλέα. Ο Ρωμανός αφηγούνταν ιστορίες για ένδοξες μάχες και θανάσιμες αναμετρήσεις κι ο Αχιλλέας διηγούνταν περιπέτειες για ταξίδια σε ανεξερεύνητες θάλασσες κι εξορμήσεις σε εξωτικά, αχαρτογράφητα νησιά. Τα αστέρια γυρνούσαν στον ουρανό από πάνω τους και τα παιδικά τους χρόνια κύλισαν σαν νερό. 

			Χθες, ο Ρωμανός είχε καταφέρει να καταπιεί την περηφάνια του και να πάει να ξαναβρεί τον φίλο του, θέλοντας να μοιραστεί μαζί του τη χαρά της επιτυχίας του, να χρησιμοποιήσει την αφορμή αυτή για να συμφιλιωθεί μαζί του. Βρίσκοντας άδεια τη μεταποιημένη αποθήκη που είχε μετατρέψει εδώ και κάνα χρόνο σε σπίτι του, τον είχε αναζητήσει στο σπίτι των γονιών του κι εκεί είχε πληροφορηθεί ότι ο Αχιλλέας είχε, με κάποιο τρόπο, κατορθώσει να γίνει πλοιοκτήτης, σαλπάροντας δίχως να πει σε κανέναν κατά πού πήγαινε. 

			

			Το αρχικό σοκ της έκπληξης και η μαχαιριά πόνου που είχε αισθανθεί στη συνειδητοποίηση ότι ο φίλος του είχε φύγει δίχως να του πει αντίο, είχαν γρήγορα ξεθωριάσει μπροστά στην εικόνα του Αχιλλέα σκαρφαλωμένου πάνω σε κάποιο κατάρτι, με τους ανέμους της ανοιχτής θάλασσας να τον μαστιγώνουν καταπρόσωπο ανακατώνοντας τα μαλλιά του. Ο Αχιλλέας από μικρός κυνηγούσε εκείνη την αίσθηση ελευθερίας. Τώρα που την είχε, επιτέλους, βρει, ο Ρωμανός δεν μπορούσε να αισθανθεί τίποτα άλλο παρά γνήσια χαρά για εκείνον. Τα είχαν καταφέρει. Κι οι δυο τους. Τα δυο παιδιά, ξαπλωμένα μαζί στη χλόη τόσα χρόνια πριν, είχαν κάθε λόγο να χαμογελάνε ελπιδοφόρα στα άστρα. 

			Ίρις 

			«Ίρις, πρέπει να μιλήσουμε». 

			Ο πατέρας της. Τι ήθελε πάλι; Να της υπενθυμίσει ότι δεν μπορούσε να βγει από το σπίτι για κανένα λόγο; Να προσπαθήσει να την κάνει να αποσπαστεί, για να ξεχάσει ότι ολόκληρος ο κόσμος είχε τρελαθεί; Ή να ανοίξει μαζί της μια συζήτηση δίχως νόημα, όπου θα απέφευγε να απαντήσει όλες της τις ερωτήσεις σχετικά με το τι συνέβαινε; 

			«Καταλαβαίνω ότι σου είναι δύσκολο να συνηθίσεις την ιδέα ότι τα πράγματα αλλάζουν». 

			Α, σκέφτηκε δίχως να υψώσει το βλέμμα της από το βιβλίο που διάβαζε, το τρίτο, τελικά. 

			«Αλλά θέλω να καταλάβεις κι εσύ πως ό,τι κάνω το κάνω για να σε προστατέψω, επειδή ξέρω κάποια πράγματα τα οποία εσύ αγνοείς». 

			Δεν δείχνεις όμως και πολύ πρόθυμος να τα μοιραστείς μαζί μου αυτά τα πράγματα. Η Ίρις δεν έμπαινε πια στον κόπο να εκφράζει τις σκέψεις της φωναχτά. Είχε βαρεθεί να επαναλαμβάνει ξανά και ξανά τον ίδιο ακριβώς τσακωμό. Της είχε καταστεί σαφές πως η φωνή της δεν είχε ισχύ εδώ, οπότε επέλεγε να παραμένει σιωπηλή. Η σιωπή της και η απάθεια που έδειχνε ήταν τα μοναδικά όπλα που της είχαν απομείνει. 

			Ο πατέρας της ξερόβηξε. 

			«Τώρα που έκλεισε πια η Δαιδαλίδα και με δεδομένο τα όσα συμβαίνουν στην Πυρακανθίδα αυτόν τον καιρό, πιστεύω ότι υπάρχει μια σημαντική απόφαση που πρέπει να παρθεί». 

			Η ΔΕΣ είχε κλείσει. Ναι. Η Ίρις δεν θα εκπλησσόταν αν μάθαινε πως αυτό ήταν ένας μύθος που είχε εφεύρει ο πατέρας της, για να την κρατήσει κλεισμένη στο σπίτι. Αλλά όχι, κάτι τέτοιο φάνταζε υπερβολικό, ακόμα και για τη νέα του εμμονή με την ασφάλειά της. Πιο πιθανό ήταν η Σχολή να αποτελούσε απλώς μια ακόμα κλωστή της ζωής της που είχε κοπεί απότομα, αφήνοντας άκρες που ξέφτιζαν και γραμμές που τελείωναν χωρίς κάποιο ικανοποιητικό φινάλε, χωρίς κανέναν όμορφο φιόγκο να τα δένει όλα μαζί τακτικά. 

			Τώρα πια δεν της ήταν μονάχα η μοίρα της Άριας άγνωστη, αλλά και της Νεφέλης, της Θάλειας, τόσων προσώπων που έβλεπε κάθε μέρα, του Αχιλλέα, του Ρωμανού. Φανταζόταν ότι με το κλείσιμο των συνόρων να στραγγαλίζει το εμπόριο, η Θάλεια με τον πατέρα της θα τα έβρισκαν σκούρα. Ήλπιζε ότι η εγγύτητα της Νεφέλης στην Κάτω Πόλη δεν θα την έθετε σε κίνδυνο. Όσο για την Άρια… Προτιμούσε να μην το σκέφτεται. Κατέληγε πάντα να συνθέτει σενάρια φρίκης. Η θύμηση του Αχιλλέα, πάλι, δεν ήταν πολύ καλύτερη. Συνοδευόταν από το κρύο άγγιγμα μιας ακόμα απροσδιόριστης προδοσίας. Η Ίρις υποψιαζόταν πως δεν ήταν τυχαίο ότι η νύχτα που είχαν περάσει μαζί ήταν η ίδια νύχτα που κάποιος είχε πείσει τον πατέρα της πως την είχαν απαγάγει, η ίδια νύχτα που η Πυρακανθίδα είχε αναδιπλωθεί ερχόμενη μέσα έξω σαν απρόσεκτα βγαλμένο φουστάνι. Η σκέψη του Ρωμανού, από την άλλη, αμαυρωνόταν ακόμη από τα γεγονότα που είχαν οδηγήσει στη μονομαχία. 

			Λόγω του εγκλεισμού της, δεν ήξερε τι είχε συμβεί, τι ακόμα συνέβαινε σε κανέναν τους, κι αυτό ήταν που την έπνιγε πιο πολύ από το να μην καταλαβαίνει τι συνέβαινε στην πόλη της και γιατί, πιο πολύ από τους τοίχους που την έκλειναν ανάμεσά τους: το να μην ξέρει. Όμως… ήθελε όντως να μάθει πραγματικά την αλήθεια; Επειδή τον τελευταίο καιρό, κάθε νέα αποκάλυψη που της γινόταν έφερνε μονάχα απογοήτευση και ματαίωση. Όσο κι αν απεχθανόταν τον εγκλεισμό της και την άγνοια που έφερνε μαζί του, ταυτόχρονα δεν την προφύλασσε κι από τις άσχημες αλήθειες ενός κόσμου που ξάφνου είχε πάψει να είναι τόσο παραμυθένιος όσο φάνταζε άλλοτε; 

			«Δεν ήθελα, όμως, να πάρω μια τέτοια απόφαση χωρίς τη συγκατάθεσή σου». 

			Εκείνη συγκρατήθηκε για να μην ξεφυσήσει δυνατά. Πώς το είχε πάθει ο πατέρας της έτσι ξαφνικά και τον ένοιαζε η άποψή της; 

			«Ίρις, νομίζω ότι ήρθε ο καιρός να παντρευτείς». 

			Τα μάτια της τινάχτηκαν μακριά από τις σελίδες του βιβλίου παρά τη θέλησή της. 

			«Τι πράγμα;» Τα λόγια είχαν ξεπηδήσει από το στόμα της πριν προφτάσει να τα εμποδίσει. 

			Ο πατέρας της ύψωσε τα χέρια του αμυντικά, δείχνοντας όμως ανακουφισμένος που είχε καταφέρει να την κάνει να αντιδράσει σε κάτι. 

			«Ξέρω ότι κανονικά είθισται να έχεις ολοκληρώσει τη μόρφωσή σου, όμως, όπως είπα και προηγουμένως, η Δαιδαλίδα έχει κλείσει κι ενώ θα μπορούσαμε να προσλάβουμε μερικούς καθηγητές να σου κάνουν μαθήματα κατ’ οίκον, νομίζω ότι μονάχα μια χρονιά θα μπορούσε να θεωρηθεί αμελητέα, ιδιαίτερα αν αναλογιστεί κανείς το πόσο μπροστά είσαι στα μαθήματα και, βέβαια, το γεγονός ότι θα έχεις μετέπειτα τη δυνατότητα να συμπληρώσεις την παιδεία σου όπως εσύ κρίνεις». 

			Ο πατέρας της μιλούσε με μεγάλες, ατελείωτες προτάσεις, σημάδι που φανέρωνε τη νευρικότητά του. Για την Ίριδα, από την άλλη, η προοπτική του γάμου δεν φάνταζε και τόσο παράξενη. Από καιρό είχε, εξάλλου, στο πίσω μέρος του μυαλού της ότι προσέγγιζε σιγά-σιγά την κατάλληλη ηλικία· είχε κλείσει πια τα δεκαέξι στο κάτω-κάτω. Ήταν κάτι που το περίμενε, αν και ίσως όχι από τόσο νωρίς. Αυτό που την είχε εκπλήξει περισσότερο ήταν ότι ο πατέρας της το είχε προτείνει με αυτόν τον τρόπο. Κάτι παραπάνω έμοιαζε να κρύβεται πίσω από αυτή την ιστορία. 

			«Για να παντρευτώ, δεν χρειάζεται να έχει βρεθεί και γαμπρός;» ρώτησε όλο αθωότητα. 

			Ο πατέρας της αναψοκοκκίνισε. Η Ίρις έβαλε τα δυνατά της, για να μην υψώσει τα φρύδια της εντυπωσιασμένη από την αμεσότητα και ζωηρότητα του χρώματος. Δεν ήξερε καν ότι συνέβαινε αυτό έξω από τις σελίδες των βιβλίων. Η ευχέρεια λόγου του Λογοθέτη φαίνεται πως είχε και τα όριά της. 

			«Εγώ, εμ…» είπε κομπάζοντας. «Πήρα την πρωτοβουλία να ερευνήσω ο ίδιος λιγάκι το θέμα. Θυμάσαι εκείνους τους δύο, αμ… νεαρούς οι οποίοι είχαν μονομαχήσει για χάρη σου;» 

			Δεν μπήκε στον κόπο να τον διορθώσει, λέγοντάς του ότι δεν αποτελούσε η ίδια την ουσιαστική αιτία της μονομαχίας. Ο τρόπος που το είχε θέσει έδινε στο όλο περιστατικό μια ρομαντική χροιά κι ήταν ωραίο να προσποιείται για λίγο ότι η μονομαχία δεν είχε αποτελέσει, στην πραγματικότητα, σκέτη καταστροφή. Μακάρι να μπορούσε να προσποιηθεί το ίδιο και για όλα όσα είχαν συμβεί από τότε. 

			«Λοιπόν, ο ένας από τους δύο νεαρούς, ο Αχιλλέας Υδρομέντης, δυστυχώς δεν βρίσκεται πια στην Πυρακανθίδα, καθώς σάλπαρε πριν από καμιά βδομάδα με δικό του πλοίο για άγνωστο προορισμό, μια, κατά τα όσα πληροφορήθηκα, αρκετά απρόσμενη αναχώρηση, αφού ούτε καν η οικογένειά του γνώριζε τα σχέδιά του εκ των προτέρων. Το πώς κατόρθωσε να γίνει πλοιοκτήτης δεν είναι γνωστό και, για να είμαι ειλικρινής, η όλη κατάσταση φαντάζει πραγματικά πολύ παράξενη». 

			Η Ίρις είχε παγώσει. Δεν ήθελε να το ακούσει αυτό. Δεν ήθελε να ενώσει τις τελείες και να μάθει την αλήθεια, όμως το μυαλό της δεν την υπάκουε, παρασυρόμενο από την ευκαιρία να βρει απαντήσεις. Αυτό ήταν. Το κομμάτι που έλειπε, η λύση στο μεγάλο μυστήριο του Αχιλλέα. Θυμήθηκε τα μάτια του να γαληνεύουν όταν της μιλούσε για ταξίδια και θάλασσες. Θυμήθηκε να της λέει ότι θα έκανε τα πάντα για το όνειρό του, να την παρακαλεί να καταλάβει. Θυμήθηκε τον εαυτό της να τον παροτρύνει να αρπάξει την επόμενη ευκαιρία. 

			Δεν την είχε ανάγκη να του το πει μάλλον. Το είχε ήδη κάνει, ακόμα και τότε. Είχε κάνει κάποια σκοτεινή συμφωνία με τους ανθρώπους που είχαν απειλήσει τον πατέρα της, το έβλεπε τώρα. Είχε πιάσει την ευκαιρία στα χέρια του δίχως να διστάσει, την ίδια ακριβώς στιγμή που είχε πιάσει κι εκείνη όταν την είχε φιλήσει και την είχε τραβήξει στο κρεβάτι του. Επιτέλους, η ως τώρα θολή εικόνα της προδοσίας του ξεκαθάριζε. Την είχε αποπλανήσει για χάρη της θάλασσας. Η συνειδητοποίηση κατακάθισε αργά-αργά στο στομάχι της, σαν άμμος στον βυθό. 

			«Ο άλλος νεαρός, όμως, ο Ρωμανός Κρισταργυρός, όχι μόνο δεν έχει εξαφανιστεί μυστηριωδώς, αλλά μόλις κατατάχτηκε στη φρουρά της πόλης, στοχεύοντας μάλιστα, από την εντύπωση που σχημάτισα, να μην παραμείνει για πολύ στάσιμος στα χαμηλά κλιμάκια». 

			Ο πατέρας της δεν έδειχνε να έχει αντιληφθεί το σοκ της και συνέχιζε να μονολογεί ακάθεκτος, παλεύοντας να μη σκοντάψει στις ίδιες του τις προτάσεις. 

			«Φαίνεται να έχει ένα πολλά υποσχόμενα μέλλον αυτό το παλληκάρι, προέρχεται από γονείς με αυστηρό ήθος και θα είναι, το δίχως άλλο, ικανός να συντηρήσει μια οικογένεια, για να μην αναφέρω τα καλά λόγια που όλοι έχουν να πουν για αυτόν και, φυσικά, το γεγονός ότι οι δικοί του χαροποιήθηκαν ιδιαιτέρως με την προοπτική της δυνητικής σύζευξής σας, εάν συμφωνείτε κι εσείς προφανώς». 

			Ο Αύγουστος Χρυσοβαλάντης αναγκάστηκε, επιτέλους, να βάλει μια τελεία και να σταματήσει, για να πάρει μια ανάσα. Το κεφάλι της Ίριδας κόντευε να γίνει σβούρα. Ο Αχιλλέας. Ο Αχιλλέας την είχε προδώσει και είχε φύγει. Θυμήθηκε το πώς είχε εμφανιστεί από το πουθενά τη νύχτα του Χορού κι είχε σύρει τον Ρωμανό από τη μύτη ως τη μονομαχία. Θυμήθηκε πώς είχε πέσει τυχαία πάνω της ακριβώς τη σωστή μέρα, πώς είχε πει κι είχε κάνει όλα τα σωστά πράγματα ώστε να την κάνει να πιστέψει πως ίσως μπορούσε να αφεθεί μαζί του. Θα έπρεπε να το είχε καταλάβει, να το είχε δει από πριν. 

			Κι ο Ρωμανός… Η Ίρις τον θυμόταν να χαμογελάει γλυκά, τον θυμόταν να φωνάζει οργισμένος. Ήθελε τόσο να τον ξαναδεί ως την τέλεια ρομαντική εικόνα που είχε χτίσει για αυτόν, όμως, ύστερα από αυτό που είχε συμβεί με τον Αχιλλέα, πώς μπορούσε να συνεχίσει να αγνοεί τα κομμάτια της αλήθειας που δεν ταίριαζαν με το πώς ήθελε η ίδια να είναι τα πράγματα; 

			«Λοιπόν;» τη ρώτησε ο πατέρας της, μάλλον ανυπόμονα. 

			«Κι αν εγώ δεν θέλω να παντρευτώ;» αποκρίθηκε εκείνη, θέλοντας να κερδίσει χρόνο. 

			Το πρόσωπό του πραγματοποίησε άλλη μια εντυπωσιακή χρωματική αλλαγή, γινόμενο από κοκκινωπό κατάχλομο. Η ταραχή, ζωγραφισμένη στα χαρακτηριστικά του, έκανε την Ίριδα να νιώσει λες και έχανε την ισορροπία της, λες και κάποιος τραβούσε ξαφνικά κάτι σταθερό κάτω από τα πόδια της. Τι ήταν, τώρα, αυτό; 

			«Ίρις, σε παρακαλώ», τραύλισε αναστατωμένος. «Μια κοπέλα στην ηλικία σου, ανύπαντρη, είναι ευάλωτη, με όλα όσα συμβαίνουν τώρα, όλα όσα λέγονται–» 

			«Πατέρα–» 

			«Ξέρω ότι ίσως δεν καταλαβαίνεις, όμως δεν είναι ασφαλές, από τη θέση μου ακούω πράγματα, ο γάμος τουλάχιστον προσφέρει κάποια προστασία, θα είναι καλύτερα και πρέπει–» 

			«Πατέρα–» 

			«Δεν τους έχεις δει, δεν ξέρεις, δεν καταλαβαίνεις, είναι για το καλό σου Ίρις, σου λέω–» 

			«Σταμάτα!» του φώναξε. 

			Δεν άντεχε να τον βλέπει έτσι. Εκεί που φερόταν λίγο πολύ φυσιολογικά, ξάφνου τον είχε πιάσει μια παράνοια, μια υστερία σχεδόν. Ο πατέρας της ήταν πολιτικός, ήταν ο Λογοθέτης, δεν μπορούσε να μιλάει με αυτόν τον τρόπο. Αυτό ήταν που καιροφυλακτούσε τόσο καιρό κάτω από την ψυχρή του αυτοκυριαρχία; Φοβόταν; Η Ίρις ανατρίχιασε και το ρίγος τής θύμισε να ανασάνει. Τι ήταν αυτό που τον τρόμαζε τόσο; Τι ήταν αυτό που έκανε τον μέχρι πρότινος ισχυρότερο άντρα της Πυρακανθίδας να χάνει την πάντα παρούσα ψυχραιμία του; 

			Ήταν αποπροσανατολιστικό για κείνη να τον βλέπει να αποκαλύπτει έναν τόσο βαθύ πανικό, ακόμα κι αν ήταν μόνο ένα μικρό γλίστρημα εκ μέρους του. Αυτό το ξαφνικό ξέσπασμα ξυπνούσε μέσα της την αίσθηση πως καραδοκούσε κάποιος αθέατος κίνδυνος. Αισθανόταν ότι υπήρχε κάτι γύρω της που έπρεπε να παλέψει, όμως δεν ήξερε τι και πώς και γιατί. Ο καπνός είχε αρχίσει να τρυπώνει και πάλι στις άκρες του οπτικού της πεδίου. 

			«Δώσε μου, σε παρακαλώ, λίγο χρόνο να το σκεφτώ», είπε. 

			Εκείνος φάνηκε σαν να ήθελε να την πιέσει κι άλλο, όμως τελικά απλώς ξεροκατάπιε και βγήκε από το δωμάτιο. 

			Η Ίρις εξέπνευσε με τρεμάμενα χείλη. Βρισκόταν μπροστά σε σταυροδρόμι. Ο γάμος αυτός ήταν η ευκαιρία της να απεγκλωβιστεί από τον έλεγχο του πατέρα της και να ξαναβγεί στον έξω κόσμο κι αυτό ήταν που την προβλημάτιζε πιο πολύ από την ίδια την παντρειά με τον Ρωμανό. Ο Ρωμανός, ακόμα κι αν δεν ήταν τόσο ιδανικός όσο τον είχε αρχικά στο μυαλό της, εξακολουθούσε να την αγαπάει κι η ίδια θα έλεγε ψέματα αν ισχυριζόταν ότι δεν της είχε λείψει καθόλου, παρά τα ελαττώματά του. Δεν είχε κάποια ένσταση στην προοπτική να τον παντρευτεί· απλώς, θα έπρεπε να κρατάει υπόψιν της τις αδυναμίες του χαρακτήρα του, για να μην επαναληφθεί ποτέ το φιάσκο της μονομαχίας. 

			Όμως, η συνειδητοποίηση του τι ακριβώς είχε γίνει με τον Αχιλλέα είχε ανοίξει τα μάτια της. Το να επιστρέψει στο να είναι η παλιά Ίρις, βλέποντας τα πάντα μέσα από ένα παραμυθένιο λούστρο, δεν θα λειτουργούσε. Έπρεπε να το είχε καταλάβει με τη φωτιά της Βιβλιοθήκης, να είχε δει ότι ο ρομαντικός τρόπος με τον οποίο έβλεπε τα πάντα δεν ανταποκρινόταν στην πραγματικότητα. Όμως, είχε αρνηθεί να το κάνει, πεισμώνοντας και προσπαθώντας να επιστρέψει στην απατηλή ασφάλεια του παρελθόντος, κι αυτό την είχε οδηγήσει στο να εμπιστευτεί τον Αχιλλέα, ο οποίος την είχε χρησιμοποιήσει ως διαπραγματευτικό χαρτί για να κυνηγήσει τα όνειρά του. Η Ίρις είχε στραφεί μακριά από την καπνισμένη της εικόνα στον καθρέφτη, όμως η εικόνα εκείνη ήταν απλώς το αποτέλεσμα της σύγκρουσης του κόσμου που είχε στο κεφάλι της με τον κόσμο που αληθινά υπήρχε εκεί έξω. Δεν θα επαναλάμβανε το ίδιο λάθος. 

			Αυτή τη φορά, όταν τολμούσε να ξεμυτίσει ξανά έξω, θα το έκανε σωστά. Πάντα θεωρούσε τον εαυτό της άνθρωπο της γνώσης κι ένας τέτοιος άνθρωπος πρέπει να μπορεί να δει τα πράγματα όπως όντως είναι, όχι όπως θα ήθελε να είναι. Η αλήθεια δεν ήταν πάντα όμορφη, όμως έπρεπε να την κοιτάξει κατάματα αν ήθελε να ζήσει στον πραγματικό κόσμο και όχι στον κόσμο που έπλαθε το μυαλό της. 

			Κι αυτό φαινόταν να είναι πιο σημαντικό από ποτέ αυτή την περίοδο. Επειδή κάτι συνέβαινε, κάτι αληθινό και δύσμορφο και επικίνδυνο. Η στάση του πατέρα της το αποδείκνυε αυτό, όπως και η μοίρα που είχε βρει τον πατέρα της Άριας. Για αυτό η Ίρις θα μάθαινε, θα άνοιγε τα μάτια της και θα προσπαθούσε να κοιτάξει τον κόσμο κατάματα, γιατί μονάχα έτσι θα κατάφερνε να επιβιώσει. Κι αν ο πατέρας της πίστευε ότι ο γάμος θα την προστάτευε, τότε θα το έκανε κι αυτό. Οι εποχές ήταν επικίνδυνες. Κι αυτή έπρεπε να βρει το θάρρος να τις αντιμετωπίσει. 

			Ορφέας 

			Παρακολουθώντας την Αριάδνη να βάζει στοργικά τη μικρή Αυγή για ύπνο, ένιωσε την καρδιά του να βαραίνει με τα άσχημα νέα που της έφερνε. Την Άρια την ήξερε από τότε που το ύψος της δεν ξεπερνούσε κατά πολύ αυτό ενός ξίφους. Γνώριζε πολύ καλά από τι ήτανε φτιαγμένη· ο ίδιος την είχε βοηθήσει εξάλλου να σφυρηλατήσει τον εαυτό της, ώστε να εξελιχθεί σε αυτό που ήταν σήμερα. Είχε υπάρξει δίπλα της από την αρχή, από τότε που είχε δει τη φωτιά που έκρυβε μέσα της και τον είχε πιάσει η περιέργεια για το τι θα μπορούσε να δημιουργηθεί στη θέρμη αυτής της πυράς, αν της δίνονταν τα εργαλεία να φουντώσει. 

			Την τελευταία εβδομάδα, ο Ορφέας παρακολουθούσε αυτή την εσωτερική φλόγα της Άριας να συρρικνώνεται και να γίνεται γαλαζωπή, κινδυνεύοντας να σβήσει. Ήθελε να πιστεύει πως ήξερε την κοπέλα καλύτερα από τον καθένα κι έτσι μπορούσε να διαβάσει τα πάντα στο πρόσωπό της, καθώς αυτή υπέφερε και παρέπαιε κάτω από το φορτίο που απειλούσε να την πνίξει. Ήταν βασανιστικό να το παρακολουθεί όλο αυτό δίχως να μπορεί να κάνει κάτι παραπάνω από όσα είχε κάνει ήδη. 

			Αυτό το κορίτσι έβαζε πάντα περισσότερα βάρη στους ώμους της από όσο έπρεπε· συχνά περισσότερα από όσο άντεχε. Ένιωθε ότι ήταν υπεύθυνη για την ευτυχία όλου του κόσμου. Έπρεπε να είναι αυτό που της υπαγόρευαν, για να μην απογοητεύσει τους ανθρώπους γύρω της, έπρεπε να είναι αυτό που ήθελε η ίδια, για να μην απογοητεύσει τον εαυτό της, έπρεπε να φροντίζει τα αδέλφια της γιατί τη χρειάζονταν, έπρεπε να φροντίζει την Κάτω Πόλη, γιατί κανένας άλλος δεν το έκανε, έπρεπε, έπρεπε, έπρεπε. Μερικές φορές, η φίλη του τού θύμιζε τους ακροβάτες που συναντούσε κανείς πού και πού στην Αγορά, να ισορροπούν ποτήρια γεμάτα μηλίτη στο κεφάλι τους όσο πέταγαν στον αέρα περισσότερες μπάλες από ό,τι είχαν δάχτυλα στο κάθε χέρι, ελέγχοντας τα πάντα σε μια επίφοβη ομοιόσταση. Τώρα, με τον θάνατο των γονιών της να κρέμεται πάνω από το κεφάλι της, η Άρια φάνταζε έτοιμη να βουλιάξει κάτω από το βάρος των ευθυνών της, τόσο αυτών που είχε ρίξει η ζωή επάνω στους ώμους της με το ζόρι όσο και αυτούς που είχε ζωστεί αυθαίρετα μόνη της. Οι μισές μπάλες που πέταγε στον αέρα είχαν πιάσει φωτιά και κάποιος συνεχώς της πέταγε καινούριες, αδιαφορώντας για τον τρόπο που η ίδια είχε προετοιμάσει το νούμερό της. 

			Ο Ορφέας χαιρόταν που μπορούσε τουλάχιστον να παρέχει ένα προσωρινό καταφύγιο σε αυτή και τα αδέλφια της. Η αποθήκη τούς χώραγε μια χαρά τα βράδια και η γειτονιά είχε μπόλικες παρέες παιδιών που τριγυρνούσαν τρέχοντας σαν αγρίμια, οπότε τα δίδυμα δεν τραβούσαν προσοχή την ημέρα, ειδικά με την Αλίκη δίπλα τους να τα προσέχει, καθώς εκείνα εξερευνούσαν. Όσο για το μωρό, κρυβόταν μόνιμα στην αποθήκη κι ο Ορφέας είχε φροντίσει να υιοθετήσει προσωρινά μερικές αδέσποτες γάτες ώστε να δικαιολογείται ο περιστασιακός ήχος κλάματος. Ο άλλος αδελφός της Άριας φαινόταν να είναι από φυσικού του ήσυχος και προτιμούσε να περνάει τη μέρα του απομονωμένος και μακριά από κόσμο, οπότε δεν αποτελούσε πρόβλημα. Ο Ορφέας είχε χρειαστεί να βρει παλιά ρούχα για όλους τους, ώστε να μην ξεχωρίζουν. Δεν ήταν ακριβώς αόρατοι, όμως, κάποιες φορές, ο καλύτερος τρόπος να κρύψεις κάτι ήταν να το βάλεις μπροστά στα μάτια όλου του κόσμου. 

			Η Αριάδνη ήταν αυτή με τον υψηλότερο κίνδυνο να αναγνωριστεί και για τον λόγο αυτό περνούσε τα μεγαλύτερα κομμάτια της μέρας μέσα στην αποθήκη με το μωρό. Η ταπεινή συλλογή όπλων του εκεί μέσα δεν είχε υπάρξει ποτέ τόσο καλά ακονισμένη κι ο Ορφέας υποπτευόταν ότι θα έπρεπε να αρχίσει ξανά να εξασκεί το σημάδι του αν ήθελε να εξακολουθεί να παινεύεται ότι μπορούσε να χτυπήσει το κέντρο ενός στόχου με το μαχαίρι του πιο πολλές φορές από ότι η Αριάδνη. Τουλάχιστον, εκείνη κρατούσε τον εαυτό της απασχολημένο. Φαινόταν να τη βοηθάει. Τα βράδια χανόταν στο δάσος, αναζητώντας ρίζες και κυνήγι, για να συμπληρώσει το φαγητό που ξέκλεβε ο ίδιος και για να τρέξει μόνη της μέσα στη νύχτα. Δεν την είχε ρωτήσει αν ήθελε παρέα. Ήξερε ότι το είχε ανάγκη αυτό. 

			Την επισκεπτόταν όμως όσο συχνότερα μπορούσε κατά τη διάρκεια της ημέρας, αν κι η δουλειά του στο σιδηρουργείο απορροφούσε πολύ από τον χρόνο του και δεν ήθελε οι γονείς του να αρχίσουν να ψυλλιάζονται τίποτα. Ευτυχώς, ως τώρα όλα είχαν πάει κατ’ ευχήν. Έπρεπε να είχε φανταστεί πως η καλή τους τύχη δεν θα διαρκούσε για πολύ. 

			Καθώς πλησίαζε την Άρια, εκείνη του χαμογέλασε. 

			«Τι νέα από την Αγορά;» 

			Αυτός της ανταπέδωσε το χαμόγελο αδύναμα, προϊδεάζοντάς την πως δεν ήταν άγγελος ευχάριστων ειδήσεων. Από τότε που οι Πορφυρομάχητοι είχαν εγκατασταθεί εδώ, οι συνήθως αραιές εξορμήσεις του στην Αγορά είχαν γίνει καθημερινές. Εκεί ήταν το καλύτερο μέρος, για να μαθαίνει κανείς τι συνέβαινε στην πόλη κι ο Ορφέας φρόντιζε να κρατάει το αυτί του κολλημένο στο έδαφος, ανιχνεύοντας για σημάδια κινδύνου. 

			Η Αγορά πάντοτε βούιζε σαν αγριεμένο μελίσσι, γεμάτη ως τα μπούνια όχι μονάχα με τους ήχους των αγοραπωλησιών, αλλά και με αναρίθμητες φωναχτές συζητήσεις που πάλευαν να ακουστούν μέσα στη γενικότερη οχλαγωγία. Ένας καλός ωτακουστής δεν είχε παρά να κάνει μια μικρή βόλτα ανάμεσα στους πάγκους των πραματευτών κι είχε αμέσως μια αρκετά αντιπροσωπευτική εικόνα για το τι μιλούσαν όλοι στην Πυρακανθίδα. 

			Φυσικά, απλώς και μόνο επειδή όλοι μιλούσαν για κάτι, δεν σήμαινε ότι αυτό ήταν και πραγματικότητα. Το καλό όμως με την Αγορά ήταν πως μέσα της κυκλοφορούσε κάθε καρυδιάς καρύδι και κάποια καρύδια κουβαλούσαν μέσα τους πιο έγκυρες πληροφορίες από άλλα. Δεν ήταν διόλου δύσκολο να ανάψει κανείς εκεί μια φιλική κουβέντα με κάποιον προσεκτικά επιλεγμένο τυχαίο περαστικό. Κάποιον που μπορεί, για παράδειγμα, να είχε αναφέρει πριν σε έναν έμπορο πως υπηρετούσε στη φρουρά ή ίσως κάποιον που προηγουμένως διηγούνταν δυνατά στους φίλους του μια προσωπική εμπειρία με ιδιαίτερο ενδιαφέρον. 

			Το να ανακρίνεις μια ολόκληρη πόλη ήθελε κάποια τέχνη, αλλά η Αγορά αποτελούσε το τέλειο περιβάλλον, για να το κάνεις. Ο Ορφέας είχε συγκεντρώσει όσες περισσότερες πληροφορίες μπορούσε σχετικά με τον Στυλιανό Μυριοφλόγιστο, μαθαίνοντας ποιοι τον στήριζαν στην Πάνω Πόλη και σημειώνοντας νοερά όλες του τις κινήσεις. Μαζί με την Αριάδνη ανέλυαν όλα όσα μάθαιναν, προσπαθώντας να ξεκλειδώσουν το αίνιγμα που αποτελούσε ο Κριτής. Αν και μάλλον θα αναγκάζονταν σύντομα να δώσουν ένα πρόωρο τέλος σε αυτή τη νέα τους ρουτίνα. 

			«Φοβάμαι πως έχουμε πρόβλημα», ανακοίνωσε. 

			Οι μύες της Αριάδνης τσιτώθηκαν. «Οι άντρες με τους μαύρους μανδύες;» 

			«Όχι, όχι», την καθησύχασε εκείνος μεμιάς. «Δεν έχω ακούσει τίποτα για αυτούς ακόμη». 

			Η Άρια του τα είχε πει όλα. Για τους φρουρούς που είχαν μπει στο σπίτι τους με τη βία. Για τις ζωές που η ίδια είχε αφαιρέσει. Για τον θάνατο των γονιών της και για τη φυγή τους μέσα στη νύχτα. Ακόμα και για τις τρομακτικές σκοτεινές μορφές που μπορούσαν να υψώνουν ανθρώπους στον αέρα δίχως να τους αγγίζουν. 

			Ακόμη δεν ήταν σίγουρος ότι το πίστευε αυτό το τελευταίο. Ήξερε καλά την Άρια, γνώριζε με βεβαιότητα πως μπορούσε να εμπιστευτεί τα όσα του έλεγε κι ήταν περήφανος που είχε κρατήσει την ψυχραιμία της και είχε παλέψει τόσο καλά κάτω από τέτοιες συνθήκες. Είχε θυμηθεί την εκπαίδευσή της. Όμως, το σοκ μπορούσε να ξεγελάσει το μυαλό με παράξενους τρόπους κι αυτό που του είχε περιγράψει ήταν, πολύ απλά, αδύνατον. Ούτε κι εκείνη έμοιαζε σίγουρη για την αλήθεια των όσων είχε δει, όμως ο φόβος και η ανησυχία της είχαν υπάρξει αρκετά αληθινά για εκείνον, ώστε να κρατά τα αυτιά του ανοιχτά, αναζητώντας τυχόν ψιθύρους που μιλούσαν για κουκουλοφορεμένες μορφές με υπερφυσικές δυνάμεις. 

			«Τότε, τι συμβαίνει;» τον ρώτησε η Άρια συνοφρυωμένη. 

			Εκείνος αναστέναξε. «Ο Κριτής έχει αρχίσει να κάνει έρευνες σε σπίτια. Κανείς δεν φαίνεται να γνωρίζει με ποια κριτήρια επιλέγονται ή αν υπάρχουν καν κριτήρια. Άνθρωποι απλώς βρίσκουν ξαφνικά φρουρούς έξω από την πόρτα τους και τους ανακοινώνεται ότι υπάρχουν εντολές να ερευνηθεί το σπίτι τους πάραυτα. Κανένας δεν είναι σίγουρος για το τι ή ποιον ψάχνουν, ούτε καν πολλοί από τους φρουρούς. Πρέπει να είναι μια πληροφορία που γνωρίζουν μονάχα οι αποπάνω. Κάποιοι λένε πως αναζητούν κι άλλους συνωμότες, άλλοι πως καταδιώκουν μέλη συμμοριών». 

			Έτριψε τον σβέρκο του, δυσφορώντας με τα μαντάτα που έφερνε. 

			«Το σίγουρο πάντως είναι ότι δεν είστε πια ασφαλείς εδώ. Αν μας κάνουν έρευνα και σας βρούνε, δεν νομίζω ότι θα έχει σημασία το τι ήταν αυτό που έψαχναν αρχικά». 

			Το πρόσωπό της συννέφιασε. «Πρέπει να φύγουμε», διαπίστωσε. 

			Αυτός έγνεψε καταφατικά. Υπό φυσιολογικές συνθήκες, οι Πορφυρομάχητοι δεν θα έπρεπε να κρύβονται φοβούμενοι τη σύλληψη, αφού δεν είχαν κάνει τίποτα για να αξίζουν κάτι τέτοιο· ή, στην περίπτωση της Άριας, τίποτα που να έχει ανακαλυφθεί. Όμως αυτές δεν ήταν φυσιολογικές συνθήκες. Οι γονείς τους είχαν δολοφονηθεί εν ψυχρώ, αφότου είχαν αφοπλιστεί και παραδοθεί, εκτελεσμένοι δίχως καν μια υποτυπώδη δίκη. Την εξουσία της Πυρακανθίδας την είχε ένας άντρας μέχρι πρότινος άγνωστος, για τον οποίο το μόνο που ήξεραν ήταν ότι είχε κερδίσει τη θέση του με δόλο και αίμα. Η μοίρα οποιουδήποτε συλλαμβανόταν εν μέσω ενός τέτοιου κλίματος ήταν αμφίβολη, το λιγότερο. 

			«Αριάδνη», της είπε διστακτικά, ξέροντας ότι θα του έφερνε αντίρρηση, «έχουμε ακόμη το χρυσάφι από το δέντρο, είναι όλο έτοιμο σε νομίσματα. Με τα χρήματα θα μπορούσαμε εύκολα να χρυσώσουμε τις τσέπες μερικών ανθρώπων κι ίσως να βρούμε κάποιο καταλληλότερο μέρος να κρυφτείτε ή, ακόμα καλύτερα, κάποιο τρόπο να φύγετε από την Πυρακανθίδα παρά τα κλειστά σύνορα». 

			«Όχι», έκανε εκείνη κοφτά. «Ξέρεις πολύ καλά ότι δεν πήρα εκείνο το χρυσάφι για τον εαυτό μου. Αν το ξόδευα τώρα, θα πρόδιδα όλα όσα έλεγα ότι πιστεύω. Προκάλεσα αρκετούς μπελάδες σε ανθρώπους που δεν το άξιζαν με όλη εκείνη την ιστορία. Αν χρησιμοποιήσω το χρυσάφι έτσι, καθιστώ τις πράξεις μου απολύτως αδικαιολόγητες». 

			«Μα, υπό τις τωρινές συνθήκες…» πήγε να τη μεταπείσει, όμως εκείνη τον κοίταξε με ένα βλέμμα τόσο κουρασμένο, που δεν του πήγαινε η καρδιά να την πιέσει άλλο. 

			«Αν επιστρέφαμε στην Πάνω Πόλη;» αντιπρότεινε αυτή τρίβοντας τα μάτια της και ζαρώνοντας το μέτωπό της. «Έχω φίλους που ίσως–» 

			Κούνησε αρνητικά το κεφάλι του, κόβοντάς την. «Οι έρευνες δεν περιορίζονται μονάχα στην Κάτω Πόλη και τις γύρω γειτονιές. Γίνονται σε ολόκληρη την Πυρακανθίδα αδιακρίτως». Έμεινε σκεπτικός για λίγο. «Αν και… ίσως η επιστροφή στην Πάνω Πόλη να μην είναι τόσο κακή ιδέα. Τι θα έλεγες να πηγαίνατε ξανά στο παλιό σας σπίτι; Θα είναι άδειο πια κι αν είστε προσεκτικοί, δεν θα σας πάρει κανένας είδηση». 

			«Με τίποτα,» διαφώνησε καθέτως εκείνη κι ο Ορφέας μπόρεσε να δει την ανατριχίλα που τη διαπέρασε. «Θα ήταν το πρώτο μέρος που θα έψαχναν αν μας αναζητούσαν κι επιπλέον θα προτιμούσα να κόψω το χέρι μου, παρά να ξαναπάω εκεί αυτή τη στιγμή». 

			Ο Ορφέας έγνεψε συμπονετικά. 

			Ξαφνικά, το πρόσωπο της Άριας φωτίστηκε από μια ιδέα. 

			«Ο Μυριοφλόγιστος δεν θα διέταζε να ερευνηθούν τα σπίτια ανθρώπων που έχει ήδη στο τσεπάκι του! Μου είπες ότι ο Λογοθέτης ήταν αυτός που τον έφερε στο προσκήνιο, σωστά; Ίσως η Ίρις μπορεί να μας βοηθήσει». 

			«Τρελάθηκες;» της έκοψε τον αέρα. «Η έπαυλη του Λογοθέτη θα φρουρείται σίγουρα σε μια τέτοια περίοδο υποτιθέμενης κρίσης. Άσε που όλο θα μπαινοβγαίνουν άνθρωποι του Μυριοφλόγιστου εκεί μέσα. Αν κάποιος από αυτούς, ή ακόμα κι ο πατέρας της φίλης σου, σας ανακαλύψουν, την έχετε βαμμένη. Ο Λογοθέτης και η κόρη του παραείναι επιφανείς προσωπικότητες, για να ρισκάρεις να έρθεις σε επαφή μαζί τους. Το απαγορεύω!» 

			

			«Καλά, καλά, εντάξει», υποχώρησε δυσαρεστημένη. 

			«Εκτός αν ξέρεις κάποιον στο τσεπάκι του Κριτή που να θέλει να σε βοηθήσει και δεν περιτριγυρίζεται συνεχώς από φρουρούς και από αυτούς που σας ψάχνουν, πρέπει να σκεφτούμε κάτι άλλο», της δήλωσε, για να διώξει τη σκέψη μια και καλή από το μυαλό της. 

			«Ωχ,» έκανε αυτή σιγανά. 

			Ίσως πάλι να έπρεπε να της το είχε θέσει διαφορετικά. 

			«Τι είναι;» τη ρώτησε καχύποπτα. 

			«Μου ήρθε μια ιδέα», είπε διστακτικά, «αλλά δεν θα σου αρέσει». 

			«Ωχ», επανέλαβε αυτός, προετοιμάζοντας τον εαυτό του για τα χειρότερα. «Για πες». 

			«Ούτε κι εμένα μου αρέσει εδώ που τα λέμε», μουρμούρισε εκείνη προτού του απαντήσει. 

			Νεφέλη 


			«Υποθέτω ότι όλα ξεκίνησαν με τον Άγγελο». 

			Μιλούσε σιγανά, λες και τα λόγια που ως τώρα είχαν υπάρξει μονάχα ψίθυροι στο μυαλό της δεν ήταν πρέπον να ειπωθούν φωναχτά. Κοιτούσε το ηλιοβασίλεμα σαν να απευθυνόταν στον ήλιο, παρόλο που αισθανόταν έντονα την παρουσία του Ιάσονα στο διπλανό μπαλκόνι. Κατά κάποιο περίεργο τρόπο, αυτή η απόσταση, αυτό το φυσικό χάσμα μεταξύ τους, τη διευκόλυνε να ξεστομίσει τα όσα είχε ανάγκη να διώξει από πάνω της. 

			«Ακόμα κι όταν είχα πια αποδεχθεί την απώλειά του, όταν είχα συνηθίσει στην ιδέα ότι είχε φύγει, ήταν σαν… σαν να μην μπορούσα να θυμηθώ πώς να υπάρχω. Η λογική μου και τα συναισθήματά μου δεν ταίριαζαν. Αισθανόμουν πόνο όταν θα έπρεπε να νιώθω χαρά κι όλον τον υπόλοιπο καιρό ήμουν άδεια. Δεν έβγαζε νόημα. Όσο κι αν προσπαθούσα, δεν μπορούσα να το ελέγξω, οπότε δοκίμασα να το ξεγελάσω». 

			Έκανε παύση για να πάρει μια ανάσα. Οι λέξεις ήθελαν ταυτόχρονα να ξεχυθούν από μέσα της σαν χείμαρρος, αλλά και να μείνουν θαμμένες βαθιά. Της ήταν δύσκολο να τις αναγκάσει να μπουν σε μια σειρά και να παρελάσουν με ήρεμο ρυθμό προς τα έξω. Όμως, τα κατάφερνε κι όσο πιο πολύ μιλούσε τόσο πιο εύκολο γινόταν. 

			«Σκεφτόμουν ότι ίσως αν έπειθα τους πάντες ότι ήμουν καλά, τότε θα έπειθα και τον εαυτό μου. Κι ίσως αν έπειθα τον εαυτό μου, θα μπορούσα να επιστρέψω σε αυτό που ήμουν κάποτε. Όμως, δεν έβγαζε πουθενά. Κι όσο πιο πολύ πάλευα τόσο πιο δύσκολα γινόντουσαν τα πιο απλά πράγματα, τόσο πιο πολύ πιεζόμουν και πανικοβαλλόμουν. Ξυπνούσα το πρωί και η σκέψη του να ανοίξω τα μάτια μου και να αντιμετωπίσω άλλη μια μέρα με τρομοκρατούσε. Το να σηκωθώ και να ετοιμαστώ ήταν ένας άθλος, ένιωθα ότι, με κάθε μου κίνηση, πάλευα ενάντια σε μια αόρατη δύναμη κι ήμουν κουρασμένη, τόσο κουρασμένη με όλα». 

			Κοίταζε τον φλογισμένο ουρανό καθώς η τελευταία φέτα του ήλιου βουτούσε στη θάλασσα. Αν τον ζωγράφιζε, θα χρησιμοποιούσε μπογιά από αποξηραμένους καρπούς πυράκανθου για τα τολμηρά πορφυρά χρώματά του. Πρέπει να είχε ακόμη κάπου καταχωνιασμένη λίγη από την καφεκόκκινη σκόνη που αποτελούσε τη βάση της βαφής. Ίσως, μετά, να έψαχνε να τη βρει. 

			«Κλεινόμουν ολοένα και πιο πολύ στον εαυτό μου, αν και προσπαθούσα να μην το δείχνω. Ήμουν πεπεισμένη ότι αυτό θα κρατούσε για πάντα, ότι δεν υπήρχε ποτέ περίπτωση να ξεφύγω. Ήμουν εγκλωβισμένη κι αισθανόμουν τη δύναμή μου σιγά-σιγά να λυγίζει. Και μετά…» 

			Ο ήλιος είχε πια βυθιστεί στον ορίζοντα κι ενώ υπήρχε ακόμη αρκετό φως, η πανδαισία χρωμάτων είχε αρχίσει να σβήνει. Η Νεφέλη προσπάθησε να συγκρατήσει την εικόνα του ηλιοβασιλέματος στο μυαλό της. Άξιζε να θυμάται κανείς τέτοια ομορφιά. 

			Η νοητή αυτή ενασχόληση κρατούσε το μυαλό της απασχολημένο και την ίδια ήρεμη, καθώς σήκωνε με προσοχή το μανίκι του αριστερού της χεριού. Είχε αναλογιστεί πολλές φορές πώς θα μπορούσε ποτέ να εξηγήσει τι ακριβώς ήταν αυτό που έκανε στον εαυτό της. Στο τέλος, είχε καταλήξει ότι η όψη των ουλών και των πληγών που ακόμη επουλώνονταν αργά στο χέρι της, θα έλεγαν την ιστορία τους από μόνες τους. 

			«Γιατί;» ήταν η μόνη ερώτηση του Ιάσονα. 

			Μια ματιά στο συνοφρυωμένο του πρόσωπο, της έδειξε ότι δεν την κατηγορούσε, δεν την κατέκρινε. Απλώς προσπαθούσε να καταλάβει. Αναστέναξε ανακουφισμένη. Έτριψε αφηρημένα ανάμεσα στον αντίχειρα και τον δείκτη της τα ψίχουλα που είχαν ξεμείνει στα πλακάκια του μπαλκονιού από το ψωμί που είχε αφήσει για τους γλάρους. Η πίεση τα θρυμμάτισε σε μικροσκοπικούς κόκκους κι ο αέρας τα πήρε μακριά. Η Νεφέλη άφησε μια βαθιά εκπνοή της να τα ακολουθήσει, πλέοντας προς το μπλε του ουρανού που άλλαζε σιγά-σιγά τις χροιές του, σαν να προσπαθούσε να βρει ποια απόχρωση τού ήταν πιο ταιριαστή. 

			«Δεν ήταν έτσι από την αρχή», του είπε. «Στην αρχή, όταν αισθανόμουν ότι δεν άντεχα πια, ότι δεν μπορούσα άλλο, κλεινόμουν απλώς κάπου μόνη μου και έκλαιγα. Έκλαιγα, γιατί ένιωθα ότι η μόνη μου επιλογή ήταν να παραδοθώ στην απελπισία. Δεν ήθελα όμως να με ακούσει κανείς, να με καταλάβει. Δάγκωνα το χέρι μου για να πνίξω τους ήχους. Κάποιες φορές, δάγκωνα τόσο δυνατά που μάτωνα. Και μετά, άρχισα να το κάνω κι επίτηδες, και…» Ύψωσε τους ώμους της ανήμπορα. 

			«Κι αυτό σε βοηθούσε, δηλαδή;» 

			«Ναι. Όχι. Δηλαδή… Δεν–» 

			Πήρε μια βαθιά, τρεμάμενη ανάσα. Τρεμάμενη σαν τη φωνή της. Σαν τα χέρια της. Η εικόνα του πανέμορφου ηλιοβασιλέματος είχε ήδη αρχίσει να ξεθωριάζει από το μυαλό της. Έσφιξε τις γροθιές της και συνέχισε. 

			«Δεν ξέρω», είπε σιγανά. «Δεν είμαι βέβαιη. Τότε αναμφίβολα αισθανόμουν ότι με βοηθούσε. Ίσως τόσο βίαια συναισθήματα να απαιτούν μια τόσο βίαιη αντιμετώπιση. Σίγουρα έκανε κάτι. Και ίσως στιγμιαία να με βοηθούσε να αντιμετωπίσω την πίεση εκείνης της στιγμής, όμως δεν έλυνε το πρόβλημα. Και, τελικά, κατέληξε να αποτελεί το ίδιο ένα εντελώς νέο πρόβλημα από μόνο του. Ήταν ένας μηχανισμός άμυνας, αλλά ήταν γεμάτος τοξικότητα. Και νιώθω ότι μπορεί τελικά να ήταν απλώς άλλος ένας τρόπος να σπρώξω ακόμα βαθύτερα μέσα μου τα πράγματα που δεν μπορούσα να διαχειριστώ ή δεν άντεχα να αντιμετωπίσω». 

			Ξεροκατάπιε, προσπαθώντας να διώξει τον κόμπο στον λαιμό της που την πονούσε όσο μίλαγε και την έκανε να αισθάνεται ότι, από στιγμή σε στιγμή, η φωνή της θα έσπαγε. Ο κόμπος δεν έφευγε. Δεν πείραζε όμως. Δεν θα το άφηνε να τη σταματήσει. Είχε πάψει πια να συσσωρεύει μέσα της όσα την πονούσαν, ήταν πια καιρός να τα αφήσει να ανέβουν στην επιφάνεια. Κι ίσως μαζί τους να αναδυόταν κι εκείνη από τα παγωμένα βάθη στα οποία είχε παγιδευτεί. Ίσως ο ήλιος που είχε εγκαταλείψει τον ουρανό, για να λουστεί στα νερά της θάλασσας, να έστελνε μερικές αχτίδες ως τον βυθό όπου ξάπλωνε η Νεφέλη, για να μπορέσει κι εκείνη να θυμηθεί την αίσθηση της ζεστασιάς τους. 

			«Δεν ξέρω γιατί το έκανα. Ίσως επειδή πίστευα ότι το άξιζα. Ίσως επειδή αισθανόμουν έτοιμη να εκραγώ και είχα ανάγκη από κάποιο δραστικό τρόπο εκτόνωσης όλης εκείνης της πίεσης. Ίσως επειδή το αίμα ήταν μια απόδειξη ότι αυτό που ένιωθα ήταν πραγματικό· έπρεπε να είναι, αφού με οδηγούσε σε κάτι τέτοιο, αφού άφηνε χειροπιαστά τραύματα πάνω μου. Ίσως επειδή ήθελα να δείχνει το σώμα μου όπως ένιωθα ότι ήταν και το μυαλό μου. Ίσως επειδή, βλέποντας τις πληγές να επουλώνονται, σκεφτόμουν ότι μπορεί να υπήρχε ελπίδα και για εμένα. Ίσως επειδή ένιωθα ότι δεν μπορούσα να ελέγξω τίποτα από αυτά που ένιωθα και από αυτά που βίωνα, οπότε το γεγονός ότι μπορούσα να πειθαρχήσω αρκετά τον εαυτό μου ώστε να κάνω κάτι που πάει κόντρα σε κάθε ένστικτο αυτοσυντήρησης, να μου έδινε κάποια επιβεβαίωση ότι ακόμη είχα τον έλεγχο σε κάτι. Δεν ξέρω γιατί. Μάλλον όλα αυτά μαζί κι άλλα ακόμα που δεν μπορώ να εκφράσω ακριβώς με λόγια». 

			Τα δάκρυά της είχαν για πρώτη φορά έναν μάρτυρα, πέρα από την ίδια, να ακολουθεί την πορεία τους πάνω στα μάγουλά της. Και για πρώτη φορά ήταν ποτισμένα με ανακούφιση, όχι μόνο με πόνο, όχι μόνο με πένθος, όχι μόνο με απελπισία. 

			«Άρχισα να το χρειάζομαι. Να το χρειάζομαι περισσότερο από οτιδήποτε άλλο. Δεν μπορούσα να το βγάλω από το μυαλό μου, ήταν συνέχεια εκεί, σαν παράσιτο, το είχα αφήσει να γίνει πολύ δυνατό. Με τρόμαζε. Ακόμη με τρομάζει. Έχω σταματήσει τώρα, ή τουλάχιστον προσπαθώ, αλλά μερικές φορές… Μερικές φορές το θέλω πίσω. Μου λείπει, ακόμα κι όταν η σκέψη του μου ανακατεύει το στομάχι». 

			Σκούπισε τα μάτια της, επιχειρώντας να διώξει τη θολούρα που τα γέμιζε. Νέα δάκρυα ήρθαν αμέσως να πάρουν τη θέση αυτών που έφυγαν, αλλά δεν είχε σημασία. Δεν είχε σημασία που έκλαιγε. Σημασία είχε πως τα είχε πει όλα. Και δεν είχε σημασία που ο Ιάσονας δυσκολευόταν να την καταλάβει και δεν ήξερε τι έπρεπε να πει. Σημασία είχε πως ήταν εκεί, μαζί της, και νοιαζόταν και την είχε ακούσει. Σημασία είχε πως, σήμερα, η Νεφέλη είχε κάνει ακόμα ένα βήμα. 

			Αλέξιος 

			Όλα ήταν ήσυχα. Υπερβολικά ήσυχα. Δεν του άρεσε καθόλου αυτό. Ο υπόκοσμος της Κάτω Πόλης θαρρείς πως είχε εξαφανιστεί από τη μια στιγμή στην άλλη. Και δεν ήταν απλώς σαν να είχε πέσει σε καταστολή, όπως είχε συμβεί για λίγο μετά την κλοπή στην Κεντρική Πλατεία και τη φωτιά. Αυτή τη φορά, ήταν λες και η κρυφή νυχτερινή ζωή της Πυρακανθίδας δεν είχε υπάρξει ποτέ. 

			Δεν υπήρχαν κωδικοποιημένα μηνύματα από τους Νυχτοβάτες κρυμμένα στα προκαθορισμένα σημεία. Όλα τα γνωστά μέρη συναντήσεων ήταν άδεια. Γειτονιές, άλλοτε εχθρικές προς κάθε ξένο νυχτερινό περιηγητή, δεν είχαν πια μάτια να παρακολουθούν τα πάντα και μαχαίρια κρυμμένα πίσω από κάθε γωνία. Υπόγειες αντιπαλότητες είχαν πάψει να πετούν σπίθες· ακόμα και η παλιά περιοχή των Σκεβρών ήταν ήσυχη, για πρώτη ίσως φορά μετά το σχίσμα τους. Το λαθρεμπόριο είχε πεθάνει με το κλείσιμο των συνόρων, καθώς φαινόταν, κι η μαύρη αγορά των Χρυσαετών είχε εξαερωθεί μαζί με τον παράνομο τζόγο των Γυάλινων Δράκων. 

			Ήταν λες και η νύχτα η ίδια κρατούσε την ανάσα της. Καμπανάκια κινδύνου κουδούνιζαν στο μυαλό του Αλέξιου. Γνώριζε ότι δεν ήταν η φρουρά υπό τη διοίκηση του Κριτή που είχε επιβάλει αυτή τη νεκρική σιγή. Ακούγονταν μεν φήμες ότι η φρουρά θα κινούνταν σύντομα κατά των συμμοριών –πράγμα μάλλον ειρωνικό, αφού τώρα ήταν η στιγμή που κάτι τέτοιο χρειαζόταν λιγότερο από ποτέ– αλλά τίποτα δεν είχε εφαρμοστεί ακόμη. 

			Όχι, κάτι άλλο είχε επιβάλει τούτη την ύποπτη ακινησία, κάτι αόρατο και άγνωστο, κάτι που, κατά τα φαινόμενα, είχε τη δύναμη να αδρανοποιήσει ολόκληρη την ετερόκλητη Κάτω Πόλη με ένα μονάχα πρόσταγμα. Ο Αλέξιος δεν ήταν σίγουρος αν τον ανησυχούσε περισσότερο η παρουσία αυτής της αφανούς δύναμης ή οι λόγοι που είχε για να τους κάνει όλους να εξαφανιστούν έτσι. 

			Όσο κι αν δεν άρεσε όλο αυτό στα ένστικτά του πάντως, ίσως να ήταν καλύτερα για εκείνον. Είχε φερθεί ασυνήθιστα απερίσκεπτα κατεβαίνοντας ως εδώ απόψε. Ο Αλέξιος ήξερε καλά πως, αν τον ανακάλυπταν οι Νυχτοβάτες στην αποψινή εξόρμηση, θα τα έβρισκε σκούρα· κι αν τον ανακάλυπταν οι συνήθεις αφέντες μερικών από τις περιοχές στις οποίες είχε εισβάλλει, θα έβρισκε μία ασυγκρίτως χειρότερη μοίρα. Για αυτό είχε υπάρξει προσεκτικός στην αρχή. Αλλά, καθώς η νύχτα κυλούσε κι η σιωπή της Κάτω Πόλης γινόταν ολοένα και δυνατότερη, ο Αλέξιος άρχιζε να εγκαταλείπει κάθε επιφύλαξη, κυκλοφορώντας ανοιχτά, προκλητικά, θέλοντας να κάνει κάποιον, κάπου να αντιδράσει, να ραγίσει τη σιγή. Μάταια. Τίποτα από όσα έκανε δεν έβρισκε απόκριση, καμία από τις απαγορευμένες πέτρες που σήκωνε δεν έκρυβε από κάτω της το θανατηφόρο κέντρισμα των σκορπιών που συνήθως φώλιαζαν εκεί. 

			Ακόμα και τώρα, συνέχιζε να παίρνει όλο και μεγαλύτερα ρίσκα, να σκάβει όλο και πιο βαθιά. Επέστρεψε στην παλιά περιοχή των Σκεβρών και τρύπωσε μέσα στη σοφίτα που οι Νυχτοβάτες είχαν προσδιορίσει ότι αποτελούσε τη βάση των Κάλπικων. Βρήκε μέσα μονάχα ιστούς από αράχνες και παγωμένες λίμνες από λιωμένο κερί. Κατέβηκε σε μια ταβέρνα που ήταν γνωστό ότι προστάτευαν οι Αυγερινοί με ζήλο και ήπιε μέχρι να αισθανθεί αρκετά γενναίος ώστε να αρχίσει να κάνει σαματά και να φωνάζει σε άλλους πελάτες. Κέρδισε μια μελανιά στο μάγουλο και ματωμένα δόντια, καθώς και ένα μεγάλο, νέο σκίσιμο στα ρούχα που είχε για την Κάτω Πόλη, αλλά εντέλει τον πέταξαν έξω οι θαμώνες δίχως την ανάμειξη συμμοριτών. 

			Με το πρόσωπό του να πονάει από τη γροθιά που είχε φάει και το κεφάλι του να γυρίζει από το ποτό, κατευθύνθηκε παραπατώντας προς τα λημέρια των Κοπτήρων, επιλέγοντας να κινηθεί στους δρόμους και όχι στις στέγες. Αν και σε αυτή τη βόλτα δεν του επιτιθόταν ούτε ένας ουρανοκατέβατος συμμορίτης, σε αυτό το μέρος και όταν ο ίδιος έδινε έναν τόσο γελοιωδώς εύκολο στόχο, θα ήξερε ότι η νέκρωση του υπόκοσμου ήταν απόλυτη. 

			Καθώς προσπαθούσε να προσανατολιστεί δίχως τον ευρύ ορίζοντα που παρείχε η περιπλάνηση στις στέγες, τα μισοναρκωμένα από το αλκοόλ ένστικτά του ούρλιαζαν. Δεν έπρεπε να βρίσκεται εδώ, δεν έπρεπε να περπατάει στο έδαφος κι όχι στα κεραμίδια, δεν έπρεπε να έχει το μαχαίρι του οπουδήποτε αλλού εκτός από τη χούφτα του, δεν έπρεπε να σέρνει τα βήματά του, κάνοντας θόρυβο και να μην έχει κάθε του νεύρο τεντωμένο. Αλλά, όλες οι φωνές πνίγονταν από κάτι άλλο, από μια απελπισμένη ανάγκη να κάνει κάτι, οτιδήποτε, για να αντιδράσει σε όλες αυτές τις δυσοίωνες αλλαγές, οτιδήποτε για να διαπιστώσει ότι οι συμμορίες –κάτι το άγριο και ανεξάρτητο και οικείο και μεγαλύτερο από τον ίδιο και δικό του– υπήρχαν ακόμη. Ήθελε να βρει ξανά εκείνη την ελευθερία που του έδινε η νύχτα, ήθελε να κάνει κάτι απρόβλεπτο και αόρατο. Ήθελε να αποτελέσει ξανά κομμάτι κάτι επαναστατικού. 

			Κάποια στιγμή, όταν ο κρύος αέρας καθάρισε τη ζαλάδα του αρκετά ώστε να νιώσει πόσο είχαν ταλαιπωρηθεί τα πόδια του από τις πέτρες της Κάτω Πόλης, αποφάσισε ότι δεν υπήρχε τίποτα παραπάνω για αυτόν να ανακαλύψει απόψε. Κίνησε βαρύθυμος προς το σπίτι του, με τα μοτίβα των περιπολιών να πεταρίζουν στο μυαλό του. Ούτε καν το παλιό ριψοκίνδυνο παιχνίδι του με τη φρουρά δεν του βελτίωσε τη διάθεση. 

			Καθώς σκαρφάλωνε στη μάντρα του σπιτιού του, έχοντας εγκαταλείψει τις άκαρπές του προσπάθειες να ανακρίνει τη νύχτα, ο Αλέξιος γευόταν στη γλώσσα του αίμα, υπολείμματα ποτού και απογοήτευση. Μαζεύοντας όλη του την απελπισμένη ενέργεια, έτρεξε αθόρυβα κατά μήκος της μάντρας παίρνοντας φόρα κι όταν έφτασε στο σωστό σημείο, πήδηξε. Μόλις βρέθηκε με τις παλάμες και τα γόνατά του να ακουμπάνε στα κεραμίδια του σπιτιού του, ένιωσε ότι αυτή η τελευταία έκρηξη είχε ρουφήξει όλη τη λιγοστή ενέργεια που του είχε απομείνει. Η Κάτω Πόλη ήταν εκκενωμένη. Η Πάνω Πόλη ήταν κατακτημένη. Κι αυτός, ήταν αποκλεισμένος κι από τις δύο. Όσο κι αν έτρεχε μέσα στη νύχτα, δεν είχε πουθενά να πάει. Και η μέρα δεν είχε κανένα όπλο να του προσφέρει. Ο Αλέξιος ήταν κουρασμένος. Ήθελε απλώς να κοιμηθεί μέχρι ο κόσμος γύρω του να αλλάξει ξανά και να γίνει όπως παλιά. 

			Τραβώντας τις κουρτίνες του παραθύρου του παράμερα, για να αφήσει το φεγγαρόφως να φωτίσει το σκοτεινό του δωμάτιο, είδε μια φιγούρα να διαγράφεται δίπλα στο κρεβάτι του. Το μαχαίρι του βρέθηκε μεμιάς στο χέρι του, ακονισμένο και σε ετοιμότητα. Δεν μπορούσε να διακρίνει λεπτομέρειες, αλλά ο εισβολέας δεν φαινόταν να τον έχει αντιληφθεί· ο Αλέξιος είχε συνηθίσει να γλιστράει μέσα κι έξω από το παράθυρό του δίχως να κάνει τον παραμικρό ήχο. Προτού το μυαλό του προφτάσει να αναλύσει παραπάνω την κατάσταση, το ελεύθερό του χέρι είχε αρπάξει τη φιγούρα και το μαχαίρι του είχε ανέβει στον λαιμό της. Η φιγούρα ύψωσε αργά τα χέρια, δείχνοντας ότι δεν κρατούσε όπλα. Έστριψε ελαφρώς το πρόσωπό της, επιτρέποντας στο φεγγαρόφως να την αγγίξει. 

			«Ήρθες επιτέλους», είπε η Αριάδνη Πορφυρομάχητη. «Ελπίζω να μην ενοχλώ». 

			Ο Αλέξιος έκλεισε τα μάτια του εκπνέοντας δυνατά. Μέτρησε ως το τρία. Άνοιξε τα μάτια του και την ελευθέρωσε από τη λαβή του. Δεν άφησε όμως το μαχαίρι του καθώς έκανε ένα βήμα πίσω και την κοίταξε με μισόκλειστα μάτια. 

			«Τι κάνεις εσύ εδώ;» τη ρώτησε. «Και πώς, στην οργή, βρήκες το δωμάτιό μου;» 

			Η Αριάδνη ξεφύσησε. 

			«Το δωμάτιο ήταν εύκολο. Ήταν το μοναδικό με πατημασιές στον τοίχο πάνω από το παράθυρο. Πραγματικά θα πρέπει να το καθαρίσεις κάποια στιγμή, μπορούσα να το δω ακόμα και στο σκοτάδι. Δεν είσαι και πολύ καλός στο να καλύπτεις τα ίχνη σου, ε;» 

			Την αγριοκοίταξε. Ίσως δεν έπρεπε να είχε απομακρύνει το μαχαίρι του τόσο γρήγορα. Πέρασε από δίπλα της και σωριάστηκε στο κρεβάτι του, κάνοντας ολόκληρο το σώμα του να τον ευχαριστήσει δακρύβρεχτα. Δεν είχε την ενέργεια για αυτό που συνέβαινε κι είχε αρχίσει να τον πιάνει ένας δυσάρεστος πονοκέφαλος, ο οποίος πολύ πιθανόν να σχετιζόταν με το πόσο είχε πιει απόψε. Ή με την μπουνιά που είχε φάει. Ή με το ότι είχε περάσει όλη τη νύχτα τρέχοντας άυπνος έξω στο κρύο. 

			«Γιατί έχεις φρουρούς έξω από το σπίτι σου;» ρώτησε η Αριάδνη γέρνοντας μπροστά ώστε να μπορεί να τον κοιτάξει. 

			«Δουλειά του αδελφού μου», μουρμούρησε εκείνος, μη βρίσκοντας τη διάθεση για ψέματα και παιχνίδια. «Βρήκε κάποιο πολιτικό σπόνσορα και τώρα τη βρίσκει με το να κρατάει τον πατέρα μου φυλακισμένο εδώ μέσα». 

			«Να μαντέψω», έκανε εκείνη. «Ο αδελφός σου είναι ευνοούμενος του Κριτή;» 

			Την κοίταξε παραξενεμένος. «Ναι, έτσι πιστεύω». 

			Η Αριάδνη κούνησε το κεφάλι της, δείχνοντας ικανοποιημένη με την απάντηση. Ο Αλέξιος μπορούσε να δει το μυαλό της να παίρνει στροφές καθώς υπολόγιζε τα επόμενά της λόγια. 

			«Κοίτα», της είπε, «δεν είχα και την καλύτερη μέρα σήμερα. Απλώς, πες μου ό,τι κι αν είναι αυτό που ήρθες να πεις, για να τελειώνουμε». 

			Η σπίθα στα μάτια της ξεπήδησε γεμάτη ζέση. Α, να την πάλι, σκέφτηκε αφηρημένα ο Αλέξιος καθώς οι αισθήσεις του ξυπνούσαν απότομα και κέντραραν πάνω της. Και του είχε φανεί ότι κάτι έλειπε από όλη αυτή την εικόνα. Περιέργως, η κοπέλα δεν ανταπέδωσε την ψυχρότητά του, αλλά πήρε μια βαθιά ανάσα, συμμαζεύοντας την επιθετικότητα των ματιών της, δίχως όμως και να τη σβήσει. 

			«Έχω να σου ζητήσω μια χάρη», του ανακοίνωσε. 

			Εκείνος την κοίταξε για μια στιγμή. Ύστερα, έβαλε τα γέλια. «Εσύ; Να ζητήσεις χάρη από εμένα; Νόμιζα ότι δούλευες πάντα μόνη σου. Εσύ δεν ήσουν που δεν χρειαζόσουν ποτέ τη βοήθεια κανενός;» 

			Αυτή δεν του απάντησε, αλλά η σπίθα στα μάτια της φούντωσε και πάλι. Η όψη της τον μαγνήτιζε. Ξαφνικά, ο Αλέξιος συνειδητοποίησε ότι αυτό ήταν το πρώτο ενδιαφέρον πράγμα που του συνέβαινε από τότε που είχε φυλακιστεί στο σπίτι του. Αν ήθελε να κάνει μια πιο καταθλιπτική σκέψη, θα σκεφτόταν ότι αυτή ήταν η πρώτη φορά που έκανε μια κανονική συζήτηση από τότε που τον είχαν διώξει οι Νυχτοβάτες. Και, το σημαντικότερο, συνειδητοποίησε ότι δεν ήθελε να αφήσει την Αριάδνη να φύγει. Είχε βρει αυτό που έψαχνε όλη νύχτα στην Κάτω Πόλη: την ευκαιρία να κάνει κάτι, να μάθει περισσότερα για όσα συνέβαιναν στην Πυρακανθίδα και να μετάσχει σε κάτι μεγαλύτερο από τον εαυτό του. Ανακάθισε, με τον πονοκέφαλό του να έχει ήδη χάσει κάτι από την κόψη του. 

			«Σε ακούω». 

			Θάλεια 

			

			Θάλεια. 

			Μια γνώριμη φωνή. 

			Θάλεια! 

			Μια φωνή που έκανε την καρδιά της να χτυπάει δυνατότερα. 

			ΘΑΛΕΙΑ! 

			Η Θάλεια τινάχτηκε, ανοίγοντας τα μάτια της διάπλατα. Για μια στιγμή αντίκρισε αυτό που περίμενε να δει, το γνώριμο πια θλιβερό δωμάτιο του φάρου στον οποίο βρισκόταν κλεισμένη. Μονάχα αυτό υπήρχε στον κόσμο της, μονάχα αυτό ήταν αληθινό. Μετά, όμως, η εικόνα ρυτίδωσε και χάθηκε κι η Θάλεια βρέθηκε ξαφνικά να βλέπει μέσα από τα μάτια κάποιου άλλου. 

			Θάλεια, αν με ακούς, αν με θυμάσαι, είμαι η Νεκταρία. Ξέρω ότι δεν ξέρεις ποια πραγματικά είσαι, ξέρω ότι αυτό θα σε μπερδέψει, όμως δεν μπορώ να σκεφτώ κανέναν άλλο που να μπορεί να λάβει αυτό το μήνυμα και δεν έχω πολύ χρόνο. 

			Η Νεκταρία; Πώς ήταν δυνατόν; Η Θάλεια έτριψε τα μάτια της, ελπίζοντας να διώξει τα δάχτυλα του ύπνου και της ασθένειας που έπαιζαν θέατρο σκιών μέσα στο μυαλό της. Ήταν λες και είχαν σηκωθεί από τον τάφο τους οι αναμνήσεις της προηγούμενης ζωής της, μιας ζωής όπου δεν βασίλευε η νοσηρότητα και η αργή εξάντληση του χρόνου. Όμως αυτά είχαν περάσει πια, δεν ήταν αληθινά, μόνο η ίδια και η αρρώστιά της και αυτό το δωμάτιο ήταν αληθινά. Αλλά, αντί να χαθεί η παράξενη εικόνα, ξεκαθάρισε. 

			Η Θάλεια περπατούσε σε έναν διάδρομο κάποιου σπιτιού της Πάνω Πόλης. Όχι, όχι, δεν περπατούσε, κάποιος την τραβούσε παρά τη θέλησή της. Με ένα απότομο σπρώξιμο, βρέθηκε μέσα σε ένα σαλόνι. Στο κέντρο του δωματίου, ένας άντρας και μια γυναίκα βρίσκονταν γονατισμένοι στο έδαφος μπροστά από δύο κουκουλοντυμένες μορφές, έχοντας τα χέρια τους υψωμένα παρακλητικά. 

			Μαμά. Μπαμπά. 

			Η Θάλεια δεν αναγνώριζε αυτούς τους ανθρώπους, όμως ήξερε ότι ήταν οι γονείς της. 

			

			«Βρήκαμε και το κορίτσι», ακούστηκε μια φωνή δίπλα στο αυτί της. «Αντιστάθηκε, φαίνεται ότι ήδη έχει κάποια πρόσβαση στο Χάρισμά της. Πρέπει να την προλάβαμε παρά τρίχα πριν φύγει για τον Δρυμό». 

			Η μαμά της στράφηκε προς το μέρος της γεμάτη τρόμο. 

			«Σας παρακαλώ, μην την πειράξετε, δεν έχει κάνει τίποτα!» 

			«Δυστυχώς, δεν έχει σημασία αν έχει κάνει κάτι ή όχι», μια καινούρια φωνή ήχησε μέσα στο δωμάτιο. «Εσείς οι ίδιοι την καταδικάσατε με τις επιλογές σας. Ήταν νεκρή από τη στιγμή που γεννήθηκε». 

			Η φωνή ακολουθήθηκε από την έλευση του άντρα που είχε μιλήσει. 

			«Εσύ…» είπε έκπληκτος ο μπαμπάς αντικρίζοντάς τον. «Θα αναγνώριζα αυτό το πρόσωπο οπουδήποτε. Είσαι… Μα, δεν μπορεί. Η Μελισσάνδρα δεν είχε παιδιά». 

			Ο άντρας άγγιξε ένα φυλαχτό που κρεμόταν στον κόρφο του. 

			«Να, όμως, που βρίσκομαι εδώ». 

			Ο μπαμπάς ξεροκατάπιε. «Ήμασταν στη δική της πλευρά στον εμφύλιο. Παλεύαμε υπό την ηγεσία του Λύσανδρου!» 

			Ο ξένος χαμογέλασε. «Νομίζετε ότι επειδή κάποτε υπηρετούσατε τον πατέρα μου, θα σας χαρίσω τη ζωή; Πραγματικά δεν καταλαβαίνετε τίποτα. Ο πόλεμος της γενιάς σας έχει τελειώσει. Ήρθε η σειρά της δικής μου γενιάς να φτιάξει τα σπασμένα σας». 

			Με τα λόγια αυτά, ο άντρας έκανε νόημα στους δύο κουκουλοφόρους. Εμφανίζοντας από ένα μαχαίρι στα χέρια τους, όρμησαν στη μαμά και στον μπαμπά. Δολοφονήθηκαν τόσο γρήγορα, τόσο εύκολα, που έμοιαζε ψεύτικο. 

			Ένα ουρλιαχτό ξέσκισε τα τύμπανα της Θάλειας. Η φωνή της Νεκταρίας. Η εικόνα που έβλεπε η Θάλεια θόλωσε, γεμίζοντας δάκρυα. 

			«Πολλή φασαρία κάνει αυτή. Κάν’ τη να σκάσει, θα με πιάσει πονοκέφαλος». 

			

			Και μετά, η εικόνα χάθηκε. 

			Η Θάλεια ήταν ξανά στο κρεβάτι της, πλημμυρισμένη με φρίκη. Τι είχε μόλις συμβεί; Κάποιος εφιάλτης; Κάποια παραίσθηση; Ξεροκατάπιε. Ναι, κάτι τέτοιο μάλλον. Το μυαλό της είχε τα χάλια του, όπως και το υπόλοιπο σώμα της. Δεν ήταν παράξενο το να αρχίζει να βλέπει πράγματα. Σκούπισε πρώτα τα μάτια της κι ύστερα το αίμα που είχε αρχίσει να κυλάει από τη μύτη της, προσπαθώντας να πείσει τον εαυτό της ότι τίποτα κακό δεν είχε συμβεί. 

			Η καρδιά της, όμως, σπαρταρούσε. Οι ανάσες της σκόνταφταν η μία πάνω στην άλλη καθώς μπαινόβγαιναν από τα πνευμόνια της φουριόζες. Τα μάτια της έτσουζαν, ο λαιμός της απειλούσε να κλείσει. 

			Η Νεκταρία. Η Νεκταρία ήταν νεκρή. Όσο παράλογο κι αν έμοιαζε, η Θάλεια ένιωθε την αλήθεια της πρότασης να της σουβλίζει τα σωθικά. Η Νεκταρία ήταν νεκρή, η Νεκταρία τής είχε στείλει ένα μήνυμα πριν πεθάνει κι εκείνη δεν ήξερε καθόλου τι σήμαιναν τα όσα είχε δει. Όχι, δεν μπορεί να ήταν αλήθεια. Έπρεπε να το επιβεβαιώσει, έπρεπε να μάθει, να αποδείξει στον εαυτό της ότι εκείνη ήταν τρελή κι ότι η Νεκταρία ήταν μια χαρά. 

			Παλεύοντας με σκεπάσματα και μαξιλάρια, σηκώθηκε από το κρεβάτι. Τρέκλισε μέχρι την πόρτα, πέφτοντας πάνω στο ξύλο, τη στιγμή που τα περιθώρια της όρασής της άρχισαν να χάνονται. Πασπατεύοντας το πόμολο άγαρμπα, κατάφερε να το γυρίσει και βρέθηκε έξω στον διάδρομο. Κοίταξε τα ατέλειωτα σκαλιά μπροστά της με τρόμο. Έκανε ένα βήμα, ελπίζοντας πέρα από κάθε λογική ότι, αν κρατούσε αρκετά γερά την κουπαστή, όλα θα πήγαιναν καλά. Μετά το δεύτερο σκαλί το κεφάλι της είχε αρχίσει να γυρίζει. Στο τρίτο έχασε την ισορροπία της. 

			Ο κόσμος της έγινε μια μουτζούρα γεμάτη πόνο, καθώς κατρακυλούσε στα σκαλιά του φάρου. Όταν σταμάτησε να δέχεται αλλεπάλληλα πέτρινα χτυπήματα, άπλωσε ένα μελανιασμένο χέρι προς την πόρτα στη βάση της σκάλας. Δεν μπορούσε να φτάσει το πόμολο. Τίποτα δεν μπορούσε να καταφέρει πια, τίποτα. Η πόρτα όμως άνοιξε μπροστά στο άγγιγμά της, καθώς η κυρία που την πρόσεχε βγήκε έξω αναστατωμένη κι αγουροξυπνημένη. 

			«Δεσποινίς Ντε Ρουάλτα!» ήταν το μόνο που μπόρεσε να πει άναυδη, βρίσκοντας μια στραπατσαρισμένη Θάλεια να κείτεται μπροστά της ημιλιπόθυμη. 

			Δεν είχε πολύ χρόνο πριν χάσει τις αισθήσεις της. Απεχθανόταν το πόσο αδύναμη ήταν. 

			«Η Νεκταρία…» ψέλλισε. «Πρέπει να στείλουμε κάποιον να δούμε ότι είναι καλά». 

			«Τι λες, κορίτσι μου; Σου έχει ανέβει πυρετός πάλι; Είδες κάποιο όνειρο;» 

			«Πρέπει!» είπε εκείνη, παλεύοντας μάταια να συγκρατήσει τον ειρμό των σκέψεών της. «Είναι επείγον… Νεκταρία Φράγκου… μαθήτρια της Δαιδαλίδας… πρέπει να…» 

			Και μετά, η Θάλεια, μισώντας το ότι δεν μπορούσε να το σταματήσει, λιποθύμησε. 

			Δαμιανός 

			Δεν ήξερε τι να κάνει. Είχε φτάσει επιτυχώς στο Δυτικό Στέμμα, αποβιβαζόμενος σε αυτή την παραθαλάσσια πόλη της οποίας το όνομα ποτέ του δεν κατάφερνε να προφέρει σωστά, αλλά τώρα βρισκόταν ολομόναχος σε έναν ξένο τόπο. Ήταν τόσο μακριά από τα λημέρια του, που, αν κάποιος τον ρώταγε, δεν θα μπορούσε να δείξει προς μια κατεύθυνση και να δηλώσει με σιγουριά ότι από εκεί ήταν η Κεντρική Πλατεία, ή το Ρολόι, ή το Κλουβί του Παραδείσου. Ένιωθε εντελώς χαμένος. Τα πάντα γύρω του είχαν έναν ακαθόριστο αέρα διαφορετικότητας που τον έκανε να αισθάνεται μια εκνευριστική ανασφάλεια. Τα σπίτια, οι άνθρωποι, οι δρόμοι, τα εμπορεύματα, όλα του φώναζαν ότι δεν ανήκε εδώ. 

			Ο Δαμιανός κάθισε στο πεζούλι μιας πετρόχτιστης πηγής γεμάτης νερό που κελάρυζε και πιτσίλιζε. Ένωσε τις χούφτες του και ήπιε μια δροσιστική γουλιά, βρέχοντας το πρόσωπό του. Ήταν το πρώτο ευχάριστο πράγμα που βίωνε μετά το βήμα που τον είχε αποκόψει από το έδαφος της Πυρακανθίδας. 

			Έχοντας περάσει τόσες μέρες πίνοντας μονάχα το γλυφό, μπαγιάτικο, ποτισμένο με γεύση ξύλου νερό από τα νεροβάρελα στο καράβι, είχε ξεχάσει πόσο απολαυστική μπορούσε να υπάρξει μια γουλιά δροσερό, καθαρό νερό, ακόμα κι αν είχε μια γεύση ελαφρώς διαφορετική από το νερό της πατρίδας. Παρόλο που είχε την παρόρμηση να αδειάσει ολόκληρη τη γούρνα, ο Δαμιανός συγκρατήθηκε. Δεν εμπιστευόταν το στομάχι του ακόμη. Είχε αναγκαστεί να αδειάσει το περιεχόμενό του τόσες φορές κατά τη διάρκεια του ταξιδιού του, που ο λαιμός του έκαιγε κι η ξινίλα δεν έλεγε να φύγει από το λαρύγγι του. Ας μην έκανε υπερβολές. Λίγες γουλιές έφταναν προς το παρόν. 

			Τουλάχιστον, είχε αφήσει πίσω του το δυσάρεστο, θαλασσοδαρμένο κομμάτι της αποστολής του. Ήθελε να το ξεχάσει όσο τίποτα άλλο στον κόσμο, αλλά το ταξίδι ακόμη επέμενε να τον ταλανίζει, έχοντας αφήσει πίσω του μια αναμνηστική ψευδαίσθηση ότι το έδαφος κάτω από τα πόδια του ακόμη λικνιζόταν. Τώρα καταλάβαινε σε τι οφειλόταν το χαρακτηριστικό ασταθές βάδισμα των ναυτικών στη στεριά. Παρηγόρησε τον εαυτό του αναλογιζόμενος ότι αυτή η παράδοξη παρενέργεια θα του περνούσε σύντομα και προσπάθησε να μη σκέφτεται το ταξίδι της επιστροφής. 

			Αποφασίζοντας ότι ένα καλό πρώτο βήμα σε αυτή τη νέα γη θα ήταν το να βρει κάποιο πανδοχείο για να μείνει, μιας και σύντομα θα σκοτείνιαζε, σηκώθηκε όρθιος και κατευθύνθηκε προς την ενδοχώρα. Περιπλανήθηκε για λίγο μέσα στην πόλη, προσπαθώντας να περπατάει ίσια, δίχως να παραπαίει συνεχώς από εδώ κι από εκεί. Έχοντας ξεσυνηθίσει την παρουσία σταθερού εδάφους κάτω από τα πόδια του, η εκτέλεση βημάτων στην ίδια ευθεία τού φαινόταν πολύ πιο δύσκολη από όσο είχε δικαίωμα να είναι. 

			Ο Δαμιανός δίσταζε να ρωτήσει κάποιον από τους ντόπιους περαστικούς για καθοδήγηση. Το παράξενο άκουσμα μιας ξένης γλώσσας παντού γύρω του του δημιουργούσε σύγχυση. Η Πυρακανθίδα, όντας μια πόλη που είχε ιδρυθεί από εμπόρους διαφόρων εθνοτήτων, ήταν ένα από τα λίγα μέρη όπου η βασική καθομιλουμένη ήταν η κοινή εμπορική γλώσσα των παράλιων, η γλώσσα που χρησιμοποιούνταν για συναναστροφές και εμπορικές συναλλαγές μεταξύ των λαών της Ξύλινης Θάλασσας. Ο Δαμιανός είχε ξανακούσει τη γεμάτη περίπλοκα σύμφωνα κι ελαφρώς διαφορετικά επιτονισμένα φωνήεντα γλώσσα του Δυτικού Στέμματος –στην Αγορά και στο Λιμάνι πίσω στην Πυρακανθίδα– όμως εκεί που στην πατρίδα του ο ήχος αποτελούσε ένα ακουστικό καρύκευμα σε μια κατά τα άλλα οικεία οχλαγωγία, εδώ ήταν αποπνικτικός και αφιλόξενος. 

			Αφού βρισκόταν σε μια παραλιακή πόλη, λογικά δεν θα δυσκολευόταν ιδιαίτερα να βρει ανθρώπους που να μιλούν την Κοινή. Έτσι είχε σκεφτεί τουλάχιστον όσο ακόμα βρισκόταν σπίτι του. Όμως, τώρα, από συζητήσεις που έπιανε το αυτί του εδώ κι εκεί, αντιλαμβανόταν σιγά-σιγά πως ακόμα κι όταν οι ντόπιοι μιλούσαν τη γλώσσα του, η αλλόκοτη προφορά τους τον δυσκόλευε να καταλάβει τα λεγόμενά τους. 

			Αυτό ακριβώς το πρόβλημα αντιμετώπιζε και λίγο αργότερα, καθώς προσπαθούσε να συνεννοηθεί με τον χλομό και ψηλόλιγνο πανδοχέα μπροστά του, αφότου είχε επιτέλους ξετρυπώσει ένα κτήριο με μια ξύλινη ταμπέλα που είχε σκαλισμένα πάνω της ένα πιάτο κι ένα κρεβάτι. Με τα πολλά, κατάφερε να κλείσει ένα δωμάτιο με τα χρήματα που του είχε παραχωρήσει ο έμπορος Ντε Ρουάλτα. Μάλιστα, αισθάνθηκε αρκετά γενναίος ώστε να παραγγείλει κι ένα πιάτο φαγητό προτού πέσει για ύπνο. Τέρμα πια τα ξεροκόμματα ψωμί για το ευαίσθητο στη θάλασσα στομάχι του. Θα κοιμόταν καλά απόψε κι από αύριο θα ξεκινούσε την αναζήτηση για την οικογένεια της Θάλειας. 

			Κωνσταντίνος 

			

			Όταν ξύπνησε, κάθε πόρος του δέρματός του τον έτρωγε. Ήταν μια φαγούρα που τον διαπερνούσε με διαδοχικά κύματα ανατριχίλας, σαν το δέρμα του να είχε κάποια αντίρρηση με τον περιορισμό του πάνω στο σώμα του ή σαν να πάσχιζε να βολευτεί σε μια νέα θέση. Ανακάθισε διστακτικά, ξύνοντας αφηρημένα τον αγκώνα του και τρίβοντας τα πόδια του μεταξύ τους, σε μια προσπάθεια να ανακουφιστεί κάπως. Ήταν σκοτεινά, ή μάλλον επικρατούσε ένα αχνό λυκόφως, κι ο ίδιος βρισκόταν πάνω σε ένα κρεβάτι με λευκά σεντόνια και φορούσε ένα ανοιχτόχρωμο ρούχο από πρωτόγνωρα απαλό υλικό. Κοιτάζοντας τα χέρια του, διαπίστωσε ότι το δέρμα του έδειχνε ασυνήθιστα μαλακό και ροδαλό, σαν το δέρμα ενός νεογέννητου μωρού. 

			Έκλεισε τα μάτια του και θυμήθηκε τις σπίθες, την έκρηξη, τις φλόγες. Τον πόνο. Ανατρίχιασε και τράβηξε τα γόνατά του κοντά στο στήθος του, αγκαλιάζοντάς τα. Ο πόνος είχε υπάρξει αβάστακτος κι ο ίδιος είχε χάσει τις αισθήσεις του προτού καν η οδύνη κορυφωθεί. Θα μπορούσε να είχε σκοτωθεί. Το γεγονός ότι βρισκόταν εδώ, τώρα, έχοντας κατά τα φαινόμενα αναρρώσει πλήρως, του φαινόταν απίστευτο. Εκείνη η έκρηξη θα έπρεπε να του είχε κάνει ανεπανόρθωτη ζημιά κανονικά. 

			Αυτός το είχε προκαλέσει. 

			Ο Κωνσταντίνος ξεροκατάπιε. Φοβισμένα, πίσω από κλειστά βλέφαρα, έκανε μια εσωτερική ανασκόπηση. Ναι. Εκεί ήταν. Μπορούσε ακόμη να νιώσει εκείνη τη δύναμη που τον είχε ανατινάξει, μπορούσε να την αισθανθεί να πάλλεται θαμμένη βαθιά στο κέντρο του είναι του. Να παραμονεύει. Για πόσο καιρό είχε υπάρξει εκεί, αδρανής, περιμένοντας να τον τινάξει στον αέρα; Και τώρα που είχε ξυπνήσει αυτό το πράγμα μέσα του, τι υποτίθεται ότι έπρεπε να κάνει; 

			Η θεία Ιουλία τού είχε περιγράψει τη μαγεία ως κάτι το θαυμαστό, αλλά και τρομακτικό μαζί. Εκείνος δεν μπορούσε να δει τίποτα το θαυμαστό σε όλο αυτό. Υπήρχε τώρα πια κάτι ξένο μέσα του, κάτι καινούριο και αφύσικο που τον τρόμαζε. Μια μυστήρια παρουσία που δεν μπορούσε να ελέγξει. Ήθελε να τη διώξει, να την ξεριζώσει, να ανακτήσει το ποιος ήταν πριν από όλο αυτό. Αλλά, μπορούσε να την αισθανθεί να κοχλάζει μέσα του κι ήταν τόσο βαθιές οι ρίζες της και τόσο ισχυρά κλειδωμένα τα σαγόνια της γύρω του, που καταλάβαινε ότι δεν θα μπορούσε ποτέ να την ξεκολλήσει από πάνω του χωρίς να ξεσκιστεί κι αυτός ο ίδιος σε κομμάτια. Θα ήταν πάντα εκεί, περιμένοντας την επόμενη ευκαιρία να του επιτεθεί. 

			Ο Κωνσταντίνος κουλουριάστηκε σφιχτότερα. Δεν θα άφηνε κάτι τέτοιο να ξανασυμβεί. 

			«Ο Κωνσταντίνος Μυριοφλόγιστος;» ακούστηκε μια φωνή. 

			Τινάχτηκε όρθιος ξαφνιασμένος, πατώντας ξυπόλητος σε ένα σοκαριστικά κρύο πάτωμα, τυλιγμένος ακόμη με τα σεντόνια. Η απότομη κίνηση είχε ως αποτέλεσμα μια μαύρη θολούρα να κατακλύσει την όρασή του, αναγκάζοντάς τον να ξανακαθίσει στο κρεβάτι ατσούμπαλα, ή μάλλον να πέσει προς τα πίσω ελεγχόμενα, καθώς τα πόδια του παραήταν μπλεγμένα μεταξύ τους για να τον βοηθήσουν. Απέμεινε να ανοιγοκλείνει τα μάτια του χαζά, περιμένοντας τη θολή εικόνα μπροστά του να ξεκαθαρίσει ξανά. 

			«Ναι;» αποκρίθηκε στο μεταξύ δοκιμαστικά, στρέφοντας το κεφάλι του προς το μέρος από όπου είχε ακουστεί η φωνή. 

			Κωνσταντίνος Μυριοφλόγιστος. Η θεία Ιουλία τού είχε πει ότι το όνομα προερχόταν από τη μητέρα του. Όπως και η μαγεία. Πάντα ήθελε να μάθει παραπάνω για τη μητέρα του, όμως αυτό… αυτό δεν το ήθελε. Ήταν λες και κάποιος τον είχε σπρώξει με το ζόρι μέσα στην ιστορία κάποιου άλλου. Εκείνος δεν την ήθελε αυτή τη μαγεία, δεν την ήθελε αυτή τη νέα ταυτότητα, δεν το ήθελε αυτό το καινούριο πεπρωμένο μέσα στο οποίο ο κόσμος είχε ξαφνικά αποφασίσει να τον πετάξει. 

			Βήματα ακούστηκαν να τον πλησιάζουν κι ο Κωνσταντίνος κατάφερε να εστιάσει στη μορφή μιας γυναίκας που τον πλησίαζε. Μέχρι να φτάσει δίπλα του, αυτός μπορούσε και πάλι να δει καθαρά όλο τον χώρο γύρω του: ένα ψηλοτάβανο, μακρόστενο δωμάτιο, με μια σειρά κρεβατιών να απλώνεται δίπλα σε κάθε τοίχο. Το δικό του ήταν το μοναδικό κρεβάτι που δεν ήταν άδειο. 

			«Είσαι καλά;» τον ρώτησε η γυναίκα όταν έφτασε δίπλα του. «Πόση ώρα είσαι ξύπνιος;» 

			«Τώρα πριν από λίγο ξύπνησα», αποκρίθηκε, ακόμη κάπως ζαλισμένος. «Καλά είμαι». 

			Εκείνη στεκόταν δίπλα του με τα δάχτυλά της να τυλίγονται αμήχανα αναμεταξύ τους, καθώς τα λύγιζε κάνοντας τις αρθρώσεις τους να κροταλίζουν. Φαινόταν να μην είναι σίγουρη για το τι έπρεπε να κάνει. Ο συνδυασμός της μακριάς λευκής ρόμπας που φορούσε και των σφιχτοδεμένων μαλλιών της έκαναν το πρόσωπό της να φαντάζει χλομό και μοναχικό μέσα στο ημίφως. Έμοιαζε με νευρικό φάντασμα που στοίχειωνε ένα μέρος για πρώτη φορά. 

			«Σίγουρα αισθάνεσαι καλά;» τον ρώτησε ξανά. «Ο προϊστάμενος είχε πει ότι δεν θα ξυπνούσες μέχρι το πρωί που τελειώνει η εφημερία μου, αλλά, αν λες ότι είσαι εντάξει, δεν νομίζω ότι χρειάζεται να τον ξυπνήσω». 

			Μη γνωρίζοντας πώς να αποκριθεί σε αυτό, αλλά νιώθοντας ότι έπρεπε να πει κάτι για να σπάσει την αμήχανη σιωπή, μουρμούρισε πως τον έτρωγε το δέρμα του λιγάκι. Του ακούστηκε χαζό όταν το είπε, αλλά εκείνη έδειξε ανακουφισμένη. Τα μάτια της έλαμψαν, βλέποντας κάτι το οποίο ήξεραν πώς να αντιμετωπίσουν. 

			Ξεκλείδωσε ένα γειτονικό ντουλάπι με ένα από τα κλειδιά της κουδουνιστής αρμαθιάς που κρεμόταν στη ζώνη της. Σκύβοντας μπροστά, ο Κωνσταντίνος μπορούσε να τη δει να ψαχουλεύει ανάμεσα σε ράφια γεμάτα φιαλίδια, βάζα και μπουκαλάκια με μικρές λευκές ετικέτες. Η γυναίκα τράβηξε ένα αποξηραμένο φύλλο από ένα βάζο, το κονιορτοποίησε με γρήγορες, έμπειρες κινήσεις σε ένα γουδοχέρι και πρόσθεσε τη σκόνη σε ένα σκουρόχρωμο υγρό, το οποίο του πρόσφερε μέσα σε ένα γυάλινο ποτήρι. 

			«Αυτό θα σε κάνει να νιώσεις καλύτερα. Είμαι ακόμη μαθητευόμενη, αλλά ξέρω πώς να βοηθήσω σε κάτι τόσο απλό». 

			Ο Κωνσταντίνος ήπιε το φάρμακό του σιωπηλά. Η γεύση του ήταν στυφή κι η σκόνη που δεν είχε διαλυθεί καλά κολλούσε δυσάρεστα στον ουρανίσκο του και στο πίσω μέρος του λαιμού του. Κατάπιε με δυσκολία, μορφάζοντας. 

			«Δεν είναι ευχάριστο, το ξέρω», απολογήθηκε η γυναίκα σηκώνοντας τους ώμους. «Αλλά, θα σου κάνει καλό». 

			Προσπάθησε να ξαναρχίσει τη ρυθμική διαδικασία του να κροταλίζει μία-μία τις αρθρώσεις των δαχτύλων της, όμως οι κινήσεις της δεν είχαν ως αποτέλεσμα τον ίδιο ήχο με πριν. Μάζεψε τα χέρια της πίσω από την πλάτη της. 

			«Η φαγούρα είναι φυσιολογική πάντως, σε περίπτωση που αναρωτιέσαι», του είπε ύστερα από λίγο. «Έπρεπε να βοηθήσουμε το σώμα σου να ανασυνθέσει το δέρμα σου από την αρχή. Είχες καεί πολύ άσχημα».

			Η γυναίκα τού έριχνε πλάγιες ματιές όλο περιέργεια. Ο Κωνσταντίνος φανταζόταν ότι το όφειλε αυτό στον νέο του ρόλο ως το αγόρι που είχε καταφτάσει ξαφνικά από έναν άλλον κόσμο κι ύστερα είχε αυτοπυρποληθεί αυθόρμητα δίχως κανέναν λόγο. 

			Ήθελε να ρωτήσει τόσα πράγματα. Πού ακριβώς βρισκόταν; Πώς είχε θεραπευτεί; Πόσο καιρό βρισκόταν αναίσθητος; Γιατί είχε εκραγεί η μαγεία μέσα του; Οι άνθρωποι που είχε βρει όταν είχε πρωτοφτάσει στον Δρυμό ήταν καλά; Τι θα του συνέβαινε τώρα; Υπήρχε ακόμη χρόνος να ζητήσει Άσυλο για την οικογένειά του και να τους σώσει ή η έκρηξή του τού είχε στερήσει εκείνη την ευκαιρία; 

			Καθεμία από αυτές τις ερωτήσεις του προκαλούσε έναν υποδόριο πανικό, μια ταραχή που ανάδευε τη νέα μαγική παρουσία μέσα του. Του θύμιζαν την αδιανόητη κατάσταση στην οποία βρισκόταν και το πόσο λίγα πράγματα γνώριζε για αυτή. Όλος ο κόσμος είχε έρθει τα πάνω-κάτω. Βασικά, όχι. Αυτό δεν ήταν σωστό, γιατί προϋπέθετε ότι υπήρχε ένας μονάχα κόσμος, κάτι το οποίο προσφάτως είχε μάθει ότι μάλλον δεν ίσχυε. Δεν υπήρχε ένας, αλλά δύο κόσμοι κι αυτός βρισκόταν μόνος του στον λάθος κόσμο και δεν είχε ιδέα τι να κάνει και όσο περισσότερο το σκεφτόταν τόσο περισσότερο πανικοβαλλόταν, κι όσο περισσότερο πανικοβαλλόταν τόσο περισσότερο η μαγεία μέσα του άρχιζε να καίει κι από στιγμή σε στιγμή, το ένιωθε ότι θα άρχιζε ξανά να βγάζει σπίθες και δεν θα μπορούσε να το ελέγξει και, και… 

			Βαθιά ανάσα. 

			Έπρεπε να ηρεμήσει. Είχε πει στον εαυτό του ότι δεν θα το άφηνε να ξανασυμβεί. Αυτή τη στιγμή ταραζόταν τόσο γιατί σκεφτόταν όλες εκείνες τις ερωτήσεις. Η προφανής λύση ήταν να σταματήσει. Έκανε, λοιπόν, τη μία ερώτηση που δεν του προκαλούσε την αίσθηση ότι ήταν δαυλός βουτηγμένος σε λίπος που πλησίαζε ολοένα και πιο κοντά στη φωτιά. 

			«Πώς σε λένε;» ρώτησε. 

			«Ω, συγγνώμη, ξέχασα να συστηθώ», απολογήθηκε εκείνη. «Με λένε Ιφιγένεια». 

			Ο Κωνσταντίνος έγνεψε. Δεν της έδωσε το δικό του όνομα. Θυμόταν ότι το γνώριζε ήδη. Την κοίταζε σιωπηλά καθώς εκείνη έδειχνε να αμφιταλαντεύεται για κάτι. Τελικά, του μίλησε ξανά. 

			«Αφού ξύπνησες νωρίτερα από το αναμενόμενο, νομίζω ότι θα ήταν καλύτερα να μείνω μαζί σου. Να σε έχω στον νου μου. Εκτός, φυσικά, αν προτιμάς να μείνεις μόνος σου». 

			Αυτός ανασήκωσε τους ώμους του. Η αμηχανία της Ιφιγένειας είχε αρχίσει να τον επηρεάζει. 

			«Δεν έχω και τίποτα καλύτερο να κάνω μόνος μου στο σκοτάδι», αποκρίθηκε μισογελώντας. Γιατί είχε γελάσει; Αυτό που είχε πει δεν ήταν καν αστείο.

			«Α, το σκοτάδι τουλάχιστον μπορούμε να το λύσουμε». 

			Η Ιφιγένεια προχώρησε σβέλτα μέχρι το κέντρο της μακρόστενης αίθουσας και ύψωσε το ένα της χέρι ψηλά. Αυτός την κοιτούσε παραξενεμένος, περιμένοντας να δει τι θα έκανε. Τότε, από τα ακροδάχτυλά της ξεπήδησε μια βροχή από μικρές, σπινθηροβόλες φλογίτσες. Ο Κωνσταντίνος μαζεύτηκε πίσω ταραγμένος, νιώθοντας ταυτόχρονα τη μαγεία μέσα του να κλοτσάει, αλλά οι μικρές πύρινες γλώσσες δεν τον πλησίασαν. Αντί για αυτό, έπλευσαν ήρεμα προς το ταβάνι όπου υπήρχε ένας κυκλικός θόλος. Εκεί, οι φωτίτσες έμοιασαν να ηρεμούν κι άρχισαν να πλέουν αρμονικά στον αέρα σε κύκλους, καίγοντας δίχως να χρειάζονται κάποιο καύσιμο. Η αίθουσα λούστηκε μεμιάς με φως και μια θερμή αίσθηση θαλπωρής. 

			Ο Κωνσταντίνος διαπίστωσε με κάποια δυσπιστία ότι δεν είχε δει μονάχα τις φλόγες να υψώνονται προς το ταβάνι. Τις είχε νιώσει, βαθιά στο ίδιο μέρος που αισθανόταν εκείνη τη νέα παράξενη δύναμη μέσα του. Έκλεισε στιγμιαία τα μάτια του και μπορούσε ακόμη να διαισθανθεί ακριβώς τη διαδρομή που είχε ακολουθήσει η κάθε φλογίτσα στον αέρα. Ήταν σαν ένα μονοπάτι ενέργειας, ένα μαγικό ίχνος που σιγά-σιγά ξεθώριαζε. Κι αυτός μπορούσε να το ανιχνεύσει. Όχι, όχι, αυτό ήταν λάθος, αυτό δεν ήταν κάτι το οποίο θα έπρεπε να μπορεί να αντιλαμβάνεται, ήταν αφύσικο. 

			Η Ιφιγένεια έσυρε μια καρέκλα κοντά στο κρεβάτι του κι έκατσε απέναντί του. Όταν πρόσεξε τη θορυβημένη ακόμη έκφρασή του, τα μάτια της γούρλωσαν. 

			«Ω, συγγνώμη!» αναφώνησε. «Ξέχασα ότι δεν είσαι ακόμη συνηθισμένος στο Χάρισμα. Δεν ήθελα να σε τρομάξω». 

			Εκείνος χαμογέλασε αδύναμα κι έκανε μια προσπάθεια να χαλαρώσει. 

			«Δεν πειράζει, δεν φταις εσύ», την καθησύχασε, μη θέλοντας να εκτοξεύσει την ήδη εμφανή νευρικότητά της σε νέα ύψη. «Απλώς, μου φαίνεται ακόμη… παράξενο». 

			Αυτό κι αν ήταν το απόλυτο αντίθετο της υπερβολής. Η Ιφιγένεια τον κοίταξε με ένα ανεξιχνίαστο βλέμμα. 

			«Ώστε είναι αλήθεια, λοιπόν; Οι θνητοί πίσω στην πατρίδα δεν θυμούνται τίποτα για εμάς; Για τα παιδιά της Φύσης και το Χάρισμα;» 

			Δεν έβρισκε τρόπο να αντιμετωπίσει το παράξενο βλέμμα της. 

			

			«Πριν έρθω εδώ, η θεία μου μού είπε ότι ένα ξόρκι τους έκανε όλους να ξεχάσουν. Αυτός είναι ο λόγος που κανείς δεν ξέρει τίποτα για εσάς. Όμως… είπες θνητοί; Γιατί μας αποκάλεσες θνητούς;» 

			Θυμόταν ότι κι η θεία Ιουλία είχε αναφέρει τη λέξη, αλλά τότε η ασυνήθιστη χρήση της ήταν το λιγότερο που τον ένοιαζε. 

			Η Ιφιγένεια γέλασε σιγανά. «Εσύ δεν είσαι θνητός, καλέ», του είπε. «Θνητοί λέγονται όσοι δεν είναι παιδιά της Φύσης». 

			«Α». Μετά, τα μάτια του γούρλωσαν από έκπληξη. «Αυτό, δηλαδή, σημαίνει πως όσοι έχουν μαγεία είναι αθάνατοι; Θα ζήσω για πάντα;» Η θεία Ιουλία είχε παραλείψει να το αναφέρει αυτό. Δεν ήταν σίγουρος ότι του άρεσε η ιδέα. 

			Αυτή τη φορά, η Ιφιγένεια ξεκαρδίστηκε στα γέλια. Ο Κωνσταντίνος συνοφρυώθηκε. Δεν έβρισκε πού ήταν το αστείο. Όταν εκείνη κατάφερε να συνέλθει, ξερόβηξε και πήρε ξανά σοβαρή έκφραση. 

			«Συγγνώμη», του είπε τελικά, «απλώς είναι πολύ παράξενο να μη γνωρίζει κάποιος τόσο βασικά πράγματα». Αμέσως κάλυψε το στόμα της με τα χέρια της. «Όχι ότι θα περίμενε κανείς από εσένα να τα ξέρεις ήδη», έσπευσε να συμπληρώσει. «Μεγάλωσες στην Πυρακανθίδα, υπό την επήρεια της Λήθης. Είναι απολύτως λογικό να μην τα ξέρεις αυτά». 

			Εκείνος έγνεψε καταφατικά, μην ξέροντας τι άλλο να κάνει. 

			«Η μητέρα Φύση είναι αυτή που μας έδωσε το Χάρισμα, όταν μας δημιούργησε», του εξήγησε. «Το Χάρισμά μας είναι ένα δώρο από εκείνη και μια σύνδεση μαζί της και μεταξύ μας. Όταν πεθάνουμε, το Χάρισμά μας θα συνεχίσει να ζει αποσυνδεδεμένο πια από το σώμα μας και, μέσα από αυτό, θα μπορούμε κι εμείς να ζήσουμε ως κομμάτι της Φύσης για πάντα». 

			Η Ιφιγένεια απέφυγε το βλέμμα του. 

			«Χωρίς το Χάρισμα, οι άνθρωποι δεν μπορούν να μετέχουν σε αυτή την αιώνια ζωή. Για αυτόν τον λόγο, λέμε όσους δεν έχουν το Χάρισμα θνητούς. Δεν είναι ότι εμείς είμαστε αθάνατοι ή ότι ζούμε παραπάνω, απλώς… αυτό». 

			Έμεινε σιωπηλός για λίγο. Φαντάστηκε τον εαυτό του να πεθαίνει, να χάνεται, αφήνοντας πίσω του μονάχα αυτό το νέο, άγνωστο κομμάτι μέσα του που ήταν εμποτισμένο με μαγεία. Φαντάστηκε όλους τους θνητούς ανθρώπους που ήξερε –τους φίλους του, τον θείο του, την ξαδέλφη του την Αριάδνη, ίσως τις αδελφές του τη Λυδία και την Ηλέκτρα– να πεθαίνουν και να χάνονται δίχως ίχνος για πάντα. Δεν μπορούσε να πει ότι του άρεσε αυτή η φιλοσοφία. Από την άλλη, δεν είχε και τίποτα άλλο, για να την αντικαταστήσει. 

			«Ποτέ μου δεν είχα σκεφτεί τι μπορεί να συμβαίνει αφότου πεθαίνουμε, υποθέτω», είπε. «Ξέρω ότι στους άλλους λαούς της Ξύλινης Θάλασσας υπάρχουν θρησκείες που λένε διάφορα περί του θέματος, αλλά στην Πυρακανθίδα ποτέ δεν είχαμε κάτι τέτοιο». 

			Η Ιφιγένεια έγνεψε λυπημένη. «Μια από τις επιπτώσεις της Λήθης ήταν πως έσβησε από τις μνήμες όλων τα πιστεύω για τη μητέρα Φύση. Έπρεπε να ξεχάσουν το Χάρισμα και το Χάρισμα ήταν πολύ στενά συνδεδεμένο με τη Φύση που μας το έχει δώσει, για να επιβιώσει το ένα δίχως το άλλο. Έτσι, αναγκαστικά, η Πυρακανθίς έχασε και αυτό το κομμάτι της ταυτότητάς της. Κάτι που σίγουρα θα επιδείνωσε τη διαφθορά των θνητών». 

			«Οι θνητοί δεν είναι διεφθαρμένοι!» αντέδρασε, χρησιμοποιώντας την ορολογία θνητοί από βιάση, παρόλο που δεν του άρεσε. «Είναι φυσιολογικοί άνθρωποι». 

			Θυμήθηκε όσα του είχε πει η θεία Ιουλία για τον πόλεμο. Πως πολλοί είχαν κατηγορήσει τους ανθρώπους χωρίς μαγεία και την επίδρασή τους για τα προβλήματα που τον είχαν ξεκινήσει. Από τη λιγοστή του εμπειρία με τη μαγεία, ο Κωνσταντίνος μάλλον έκλινε προς το να πιστέψει το αντίθετο. Η μαγεία έφταιγε για όλα. Είχε εισβάλει στη ζωή του και στον ίδιο του τον εαυτό και το μόνο που είχε κάνει ήταν να του προκαλέσει πόνο, στέλνοντάς του επώδυνα όνειρα και τρομακτικές εκρήξεις. Πώς μπορούσε τώρα αυτή η… η μάγισσα; Πώς μπορούσε να του λέει ότι οι φυσιολογικοί άνθρωποι ήταν το πρόβλημα; 

			Η Ιφιγένεια ύψωσε τα χέρια της αμυντικά, με τα μάτια κλεισμένα σφιχτά και χαμήλωσε το κεφάλι. 

			«Συγγνώμη, συγγνώμη, δεν ήθελα να προσβάλω εσένα ή ανθρώπους που μπορεί να ξέρεις», είπε δείχνοντας μετανιωμένη. Άνοιξε τα μάτια της διστακτικά και τον κοίταξε με επιφύλαξη, σαν να προσπαθούσε να καταλάβει από την έκφρασή του αν είχε κάνει κάποιο ανεπανόρθωτο λάθος. Η στάση της έκανε τον παροδικό θυμό του να ξεφουσκώσει. Όλη αυτή η κατάσταση ήταν τόσο πρωτόγνωρη για αυτή όσο ήταν και για τον ίδιο. Οι δυο τους ήταν εκπρόσωποι δύο διαφορετικών κόσμων και ο καθένας τους προσπαθούσε να καταλάβει τους κανόνες του άλλου κόσμου, βασισμένος μονάχα στα δεδομένα που είχε από τον δικό του κόσμο. 

			Τι μπέρδεμα κι αυτό. 

			«Η αλήθεια είναι πως ποτέ μου δεν έχω γνωρίσει κάποιο θνητό, οπότε υποθέτω ότι δεν μπορώ να ξέρω», παραδέχτηκε η Ιφιγένεια σιγανά. «Απλώς, ξέρεις, ακούγονται διάφορα. Ότι αυτοί έφταιγαν για τον εμφύλιο και άρα είναι όλοι τους διεφθαρμένοι κατά βάθος. Η Πυρακανθίς εξάλλου ποτέ δεν είχε πολέμους όπως ο υπόλοιπος κόσμος, ώσπου κατέφτασαν οι θνητοί. Αλλά, και πάλι, κανείς δεν φαίνεται να μπορεί να συμφωνήσει ποτέ σε τίποτα, ειδικά όσον αφορά τον πόλεμο και τους θνητούς. Θα το διαπιστώσεις κι εσύ σύντομα, φαντάζομαι. Τέλος πάντων. Συγγνώμη». 

			Πολλές συγγνώμες είχαν ειπωθεί σε αυτή τη συζήτηση. 

			«Δεν πειράζει», της είπε εκείνος μαλακά, πιο ήρεμος τώρα. «Φαντάζομαι ότι και για εσένα θα πρέπει να είναι παράξενο όλο αυτό. Να μιλάς σε κάποιον που έρχεται από διαφορετικό κόσμο, εννοώ». 

			«Ναι, είναι σίγουρα παράξενο», συμφώνησε εκείνη, με μια περίεργη μελαγχολία στη φωνή της. Έμοιαζε ξανά να διστάζει λίγο. «Να σε ρωτήσω κάτι;» έκανε τελικά. «Πώς είναι; Η Πυρακανθίς εννοώ. Η πατρίδα». 

			

			Την κοίταξε παραξενεμένος. Εκείνη έστρεψε το βλέμμα χαμηλά, στα χέρια της που είχαν διπλωθεί ξανά το ένα μέσα στο άλλο κι έδειχναν σαν να πάλευαν μεταξύ τους. 

			«Όταν εγκαταλείψαμε την Πυρακανθίδα για να έρθουμε στον Δρυμό, εγώ ήμουν μωρό. Δεν θυμάμαι τίποτα από την πατρίδα. Ακούω πάντα τόσα όμορφα λόγια για αυτή, όμως νομίζω ότι ακόμα κι οι μεγαλύτεροι έχουν αρχίσει πια και ξεχνούν το πώς ήταν πραγματικά. Εσύ ήσουν εκεί μόλις μερικές μέρες πριν. Μπορείς να μου πεις πώς είναι;» 

			Γλυκόπικρη νοσταλγία έσταζε από κάθε της λέξη. Του Κωνσταντίνου του φαινόταν, όπως κάθε άλλο πράγμα εδώ, παράξενο. Πώς μπορούσε να σου λείπει κάτι που δεν θυμάσαι; 

			Είχε πολλά να μάθει για αυτόν τον νέο κόσμο στον οποίο είχε προσγειωθεί. Όμως δεν σκόπευε να ξεχάσει από πού είχε έρθει. 

			«Το αγαπημένο μου μέρος στην Πυρακανθίδα είναι το Απάτητο Δάσος», ξεκίνησε. 

			Ιντερλούδιο V 

			Στυλιανός 

			«Καταλαβαίνετε τώρα;» ρώτησε ο Στυλιανός, ακούγοντας την απελπισία στην ίδια του τη φωνή και μισώντας την. «Καταλαβαίνετε γιατί πρέπει να το κάνω αυτό, καταλαβαίνετε τι προσπαθώ να χτίσω;» 

			Το ζευγάρι μπροστά του τον κοίταζε με ανάμεικτο τρόμο και λύπηση. Τον κοίταζε με τον τρόπο που θα κοίταζε κανείς έναν τρελό που πλησιάζει κρατώντας μαχαίρι. 

			Φυσικά και δεν καταλάβαιναν. Ο Στυλιανός το ήξερε εξαρχής. Δεν είχε νόημα να παλεύει να τους εξηγήσει, όμως, μερικές φορές, η ανάγκη έστω να προσπαθήσει τον ξέσκιζε. Ήξερε ότι μονάχα αυτός μπορούσε να δει ολόκληρη την εικόνα, απλώς και μόνο λόγω των εμπειριών του. Ήξερε ότι είχε ένα καθήκον και ήξερε ότι η πορεία του ήταν αναγκαστικά μοναχική. Όμως, μερικές φορές, η μοναξιά τον σκότωνε. 

			«Δεν χρειάζεται να μας σκοτώσεις», παρακάλεσε ο άντρας, παρακάμπτοντας τις ερωτήσεις του τρελού. «Μπορούμε να φύγουμε, μπορούμε να–» 

			Η πρότασή του κόπηκε στη μέση από τη λεπίδα του Στυλιανού. Δύο κορμιά χτύπησαν το έδαφος σαν ένα. Ο Στυλιανός κατάπιε τον κόμπο που του έκλεινε τον λαιμό. Ίσως δεν έπρεπε να είχε έρθει απόψε μόνος του· παρασυρόταν, γινόταν συναισθηματικός. Είχε αφήσει ξανά τον εαυτό του να ελπίσει ότι, αν απλώς έβρισκε τα σωστά λόγια, θα μπορούσε… Αλλά, όχι. Δεν έφταιγε αυτός που δεν μπορούσε να εξηγήσει κάτι το τόσο μεγάλο, ούτε έφταιγαν εκείνοι που δεν μπορούσαν να καταλάβουν. Ήταν σαν να προσπαθούσε να εξηγήσει τι είναι τα χρώματα σε κάποιον που είχε γεννηθεί τυφλός. 

			Προσπάθησε να ηρεμήσει. 

			

			Πλησίασε το παράθυρο. Το χνώτο του πάνω στο τζάμι δεν του επέτρεπε να δει τα σπίτια απέναντι. Ακουμπώντας απαλά τα ακροδάχτυλά του πάνω στη λεία, νοτισμένη επιφάνεια, μουρμούρισε μια απαλή νότα, συνοδεύοντας τη δόνηση στον λαιμό του με μια συγχορδία Χαρίσματος. Σκέφτηκε τον τρόπο με τον οποίο διαδίδονται τα κύματα στην επιφάνεια της θάλασσας κι ένιωσε τη φωνή του να δημιουργεί παραπλήσιους κυματισμούς, διαπερνώντας το στήθος του και κυλώντας προς το χέρι του. Ο παλμός ήχου και Χαρίσματος έφτασε τις άκρες των δαχτύλων του, θρυμματίζοντας το τζάμι ακαριαία. Ο σωρός ψιλής, διάφανης σκόνης που σχηματίστηκε παρασύρθηκε αμέσως από τον αέρα, έξω στην αφέγγαρη νύχτα. 

			Ήταν κρίμα, αναλογίστηκε ο Στυλιανός, οδηγώντας τις σκέψεις του μακριά από την αποτυχημένη του προσπάθεια να μοιραστεί το όραμά του, προσπαθώντας να αποσπάσει τον ίδιο του τον εαυτό. Τα παράθυρα με καλό τζάμι ήταν μια πολυτέλεια που δεν την έβλεπες συχνά σε σπίτια, μονάχα σε φανταχτερά δημόσια κτήρια. Αλλά, αυτό το συγκεκριμένο σπίτι είχε περάσει προσφάτως σε νέα διοίκηση. Και το γυαλί ήταν εύκολο να σπάσει και να μετατραπεί σε όπλο. Αυτό το κτήριο δεν μπορούσε να έχει γυάλινα τζάμια αν ήταν να εξυπηρετήσει τον σκοπό του. 

			Παρακάμπτοντας προσεκτικά τη σκοτεινή λίμνη αίματος γύρω από τα δύο άψυχα σώματα στο πάτωμα –δεν ήθελε να λερώσει τα παπούτσια του– κατευθύνθηκε προς την κουζίνα. Έπρεπε να θυμηθεί να απομακρύνει τους παλιούς ιδιοκτήτες του σπιτιού από το σαλόνι προτού τελειώσει η νύχτα. Θα μπορούσε να βάλει κάποιον άλλον να κάνει αυτή τη δουλειά, όμως είχε αποφασίσει να αναλάβει το συγκεκριμένο σπίτι προσωπικά. 

			Δεν ήθελε να αφήσει περιθώρια για λάθη. 

			Μέσα στην κουζίνα, χτύπησε αφηρημένα με τα δάχτυλά του ένα-ένα τα τσίγκινα μαγειρικά σκεύη που κρέμονταν στον τοίχο, προτού επιλέξει ένα και το κατεβάσει. Επιστρέφοντας στο παράθυρο, ακούμπησε το σκεύος πάνω στο περβάζι κι άφησε το Χάρισμά του να το τυλίξει. Μέσα στη φλογερή δίνη του δώρου της Φύσης, το μέταλλο έγινε εύπλαστο και πειθήνιο στις εντολές του Στυλιανού. Ρευστά πλοκάμια απλώθηκαν προς τα πάνω, ώσπου βυθίστηκαν βαθιά μέσα στον τούβλινο σκελετό του κτηρίου. Όταν το Χάρισμά του αποτραβήχτηκε, άθραυστα κάγκελα έφραζαν το παράθυρο. 

			Τα απέναντι σπίτια φαίνονταν καθαρά τώρα, μέσα από τα κενά που άφηναν οι μεταλλικές μπάρες, αν και ο Στυλιανός γνώριζε ότι ο ίδιος δεν θα φαινόταν από εκεί. Ένα προστατευτικό πέπλο γύρω από το κτήριο εξασφάλιζε ότι κανένας θνητός δεν θα έβλεπε κάτι πέρα του συνηθισμένου σε αυτό το μέρος. Οι ένοικοι των γύρω σπιτιών, σίγουρα θα σοκάρονταν όταν μάθαιναν ότι οι γείτονές τους είχαν πέσει θύματα των στυγερών συμμοριών που μάστιζαν την πόλη. Αλλά, μετά, το σπίτι θα παρέμενε ήσυχο κι έρημο. 

			Το άτυχο ζευγάρι στο πάτωμα δεν ήταν το πρώτο που είχε βρει αυτή τη μοίρα, ούτε και θα ήταν το τελευταίο. Οι έρευνες στα σπίτια της Πυρακανθίδας είχαν αποκαλύψει τις ταυτότητες αρκετών παιδιών της Φύσης απογυμνωμένων από τα Χαρίσματά τους. Κάποιοι από αυτούς είχαν κατηγορηθεί ως συνωμότες, άλλοι ως μέλη συμμοριών. Οι συλλήψεις δικαιολογούσαν τις έρευνες κι έδιναν ταυτόχρονα στον λαό μερικούς βολικούς δακτυλοδεικτούμενους. Κανείς δεν είχε προσέξει ως τώρα ότι, από όσους έμπαιναν στα κρατητήρια του Κτηρίου Δικαιοσύνης, κανένας δεν έβγαινε. 

			Κάποια από τα τρόπον τινά παιδιά της Φύσης που εντοπίζονταν, βέβαια, δεν έφταναν καν ως τα κρατητήρια. Δολοφονούνταν μυστηριωδώς από τις εκτός ελέγχου πια συμμορίες, οι οποίες είχαν αποθρασυνθεί μετά την κατάρρευση των υποσχέσεων που τους είχε δώσει ο Αρχιδικαστής. Ο Στυλιανός κοίταξε περιφρονητικά τα δύο πτώματα μπροστά στα πόδια του. Ήταν άξιοι της μοίρας τους. Να έχουν γεννηθεί με το Χάρισμα και να γυρίζουν την πλάτη τους σε αυτό, σε όλα όσα τους προσέφερε, σε όλη την ευθύνη που ερχόταν μαζί του. Οι θνητοί είχαν επιλέξει να ξεχάσουν και να προχωρήσουν, τα παιδιά της Φύσης είχαν επιλέξει να φύγουν και να απομονωθούν, όμως εκείνοι είχαν επιλέξει να νίψουν τα χέρια τους από κάθε ευθύνη, εκείνοι ειδικά που είχαν σχεδόν όλη την εικόνα στα χέρια τους, σχεδόν όλα τα στοιχεία για να δουν. Ο Στυλιανός κάγχασε. Αν δεν είχαν απαρνηθεί το καθήκον τους, θα μπορούσαν να είχαν υπερασπιστεί τους εαυτούς τους απόψε. 

			Ο θάνατός τους, όμως, εξυπηρετούσε κι έναν παραπάνω σκοπό. Δεν τους απομάκρυνε μόνο από την εξίσωση, δεν προσέφερε μονάχα αυτό το σπίτι, αλλά έστρεφε και την προσοχή του λαού προς τις συμμορίες, έναν πολύ βολικό εχθρό, ήδη υπάρχων στη συνείδηση του κόσμου, ενάντια στον οποίο μπορούσαν όλοι να συσπειρωθούν. Ο Στυλιανός δεν ξόδευε ζωές άσκοπα. Αυτές εδώ οι δύο είχαν τριπλό σκοπό. Όπως και κάθε άλλο πετραδάκι στο ψηφιδωτό που ήταν το σχέδιό του, η θέση τους ήταν απέριττη και υπολογισμένη. 

			Με τον Κριτή να ηγείτο της επίθεσης, η Πυρακανθίς θα στρεφόταν ενάντια στις συμμορίες. Μια πολύ καλή δικαιολογία για όλες τις μικρές αλλαγές που θα εξασφάλιζαν ότι η πόλη θα παρέμενε στα δικά του χέρια. 

			Όλως περιέργως, οι ίδιες οι συμμορίες είχαν πάψει να δίνουν σημεία ζωής. Όσο κι αν αυτός έριχνε λάδι στη φωτιά, στέλνοντας τη φρουρά να κάνει επιπλέον έρευνες στα σπίτια της Κάτω Πόλης, για να τις ταράξει, διαπράττοντας φόνους για τους οποίους θα έπρεπε να κατηγορούν η μία την άλλη, εκείνες δεν αντιδρούσαν. Ούτε στο ελάχιστο. Κανονικά, θα έπρεπε ήδη να τρώγονται μεταξύ τους και να είναι έτοιμες να κονταροχτυπηθούν με τη φρουρά. Αλλά, όχι. Τίποτα. Ο Στυλιανός πετούσε σπίθες σε στοίβες ολόκληρες από ξερό προσάναμμα και τίποτα δεν έπιανε φωτιά. 

			Η τροπή αυτή αποτελούσε σίγουρα έκπληξη. 

			Οι συμμορίες φέρονταν πολύ πιο έξυπνα από όσο είχε προβλέψει· ίσως έπρεπε να είχε επενδύσει παραπάνω σε αυτές, τελικά. Σε κάθε περίπτωση, έβρισκε αναζωογονητικό το να βλέπει ότι αυτή η πόλη είχε ακόμη τη δυνατότητα να τον εκπλήσσει. Προσέδιδε κάποιο παραπάνω ενδιαφέρον σε αυτό το παιχνίδι, όσο κι αν θα ήταν πολύ ευκολότερο για αυτόν το να διοικεί μια πόλη υπερβολικά εστιασμένη στο να ξεσκίζει τον εαυτό της σε κομμάτια, για να δώσει σημασία σε αυτόν και στο τι έκανε. Ναι, μερικές εσωτερικές συγκρούσεις στην Πυρακανθίδα σίγουρα θα τον διευκόλυναν, αλλά, στην τελική, το μόνο απαραίτητο για το σχέδιό του ήταν η ύπαρξη της απειλής των συμμοριών. Το αν η απειλή αυτή ήταν πραγματική ή όχι, δεν είχε ιδιαίτερη σημασία. 

			Καθώς έκανε τον γύρο του σπιτιού, ασφαλίζοντας και τα υπόλοιπα παράθυρα, ο Στυλιανός δεν μπορούσε να αγνοήσει την αποπνικτική σιγή που κυριαρχούσε στο εσωτερικό του κτηρίου. Τα βήματά του και οι νότες που αφάνιζαν τα τζάμια και οι χτύποι των δαχτύλων του πάνω στα μεταλλικά σκεύη, αδυνατούσαν να την καλύψουν. Αυτή η ψυχρή σιωπή, που ήταν πάντα εκεί, πάντα μαζί του, σάμπως να τον ακολουθούσε και να κουκούλωνε κάθε του στιγμή με το κενό της. 

			Ήταν μοναχικός αυτός ο δρόμος, το ήξερε πριν ακόμα ξεκινήσει. Ακόμα κι όταν δεν είχε μόνο πτώματα για συντροφιά, ο Στυλιανός ήταν μόνος του, το είχε αποδείξει ξανά σήμερα αυτό. Αλλά, ο ίδιος –όπως υπενθύμιζε ξανά και ξανά στον εαυτό του– ήταν ο μόνος που μπορούσε να το κάνει. Ο μόνος που πληρούσε τις προϋποθέσεις για να ενσαρκώσει αυτό το πεπρωμένο. Όλο αυτό του έδινε την ευθύνη, τον υποχρέωνε πρακτικά να βαδίσει αυτόν τον δρόμο. Κι έπρεπε να το κάνει μόνος του. 

			Ή ίσως όχι. 

			Εκείνη η μικρή σκέψη στο πίσω μέρος του μυαλού του, εκείνη η νεαρή ιδέα που είχε αρχίσει να βλαστάνει, ελπιδοφόρα αλλά κι επικίνδυνη, του έλεγε ότι ίσως να υπήρχε άλλο ένα άτομο στην ίδια θέση με εκείνον. Αν ο Κωνσταντίνος επέστρεφε στην Πυρακανθίδα, ίσως να μη χρειαζόταν να το κάνει όλο αυτό μόνος του. Ή ίσως να αναγκαζόταν να αναθεωρήσει ολόκληρο το σχέδιό του. Γιατί, αν ο Στυλιανός δεχόταν ότι ο Κωνσταντίνος ήταν όμοιος με εκείνον, τότε θα έδινε στον ξάδελφό του τη δύναμη να τον σώσει από τη μοναξιά του πεπρωμένου του… ή να καταστρέψει τα πάντα. 

			Σταλαγματιές Χαράς 

			Θάλεια 

			Τα παραμιλητά της από τη νύχτα που είχε κουτρουβαλήσει στις σκάλες, δυο βδομάδες πριν, είχαν φτάσει στον πατέρας της κι εκείνος είχε επιβεβαιώσει τους φόβους της. Η Νεκταρία ήταν νεκρή. Οι γονείς της το ίδιο. Τους είχαν σκοτώσει οι συμμορίες, είχαν πει. Μόνο που η Θάλεια ήξερε ότι, αυτό, δεν ήταν αλήθεια. Δεν γνώριζε ποιοι ήταν οι κουκουλοφόροι κι ο αρχηγός τους, όμως το ότι δεν ανήκαν στις συμμορίες ήταν εμφανές. Κι η ίδια ήταν πια σίγουρη ότι αυτοί είχαν σκοτώσει τη Νεκταρία, ότι όλα όσα είχε δει ήταν αληθινά. Ήταν η μόνη ερμηνεία που έβγαζε νόημα κι ας μην ήταν ιδιαίτερα λογική. Δεν είχε ιδέα, βέβαια, γιατί είχε δει αυτό το όραμα ή πώς, όμως από τη στιγμή που ήξερε ότι ήταν αληθινό δεν απαιτούσε κάποια εξήγηση. Το αποδεχόταν ως γεγονός και προχωρούσε. 

			Η Νεκταρία… Αισθανόταν ότι δεν είχε δικαίωμα να κλαίει τον χαμό της κι ας είχε χύσει αμέτρητα δάκρυα για αυτή στα σκοτεινά. Οι δυο τους δεν ήταν καν φίλες, ό,τι κι αν υπήρχε ανάμεσά τους ζούσε μονάχα στο μυαλό της. Τι κι αν τα συναισθήματά της την έπνιγαν στον πόνο και στο άδικο, τι κι αν τώρα δεν θα μπορούσε ποτέ να γνωρίσει πραγματικά τη Νεκταρία, να περάσει χρόνο μαζί της; Δεν είχε το δικαίωμα να θρηνεί για κείνη. Όμως… η Νεκταρία είχε στείλει το όραμα σε αυτή, σε κανέναν άλλο, είχε μοιραστεί μαζί της τις τελευταίες της στιγμές. Και στον Χορό, της είχε δείξει εκείνο το μαγευτικό κτήριο, της είχε μιλήσει για ρίζες και για κάποια σύνδεση που υπήρχε μεταξύ τους. Αυτό ήταν, άραγε, που την είχε τραβήξει αρχικά στη Νεκταρία; Αυτή η μυστηριώδης σύνδεση που είχαν, αυτή ήταν που είχε δημιουργήσει την αρχική σπίθα ενδιαφέροντος που, ύστερα, είχε εξελιχθεί σε όλα αυτά τα μπερδεμένα συναισθήματα που έτρεφε η Θάλεια; Όλο αυτό δεν έπρεπε να σημαίνει κάτι; 

			Ίσως αν ανακάλυπτε τι ήταν αυτό που ήθελε να της πει η Νεκταρία, να μπορούσε να την καταλάβει καλύτερα, ακόμα κι αν τώρα εκείνη είχε πια χαθεί. Ίσως να μπορούσε να καταλάβει καλύτερα τον εαυτό της. Η Νεκταρία είχε θελήσει να της δείξει κάτι, κάτι που η ίδια δεν μπορούσε να δει ακόμη, όχι πλήρως. Μπορούσε όμως να το ανακαλύψει. 

			Εκείνες οι κουκουλοφορεμένες μορφές ήταν ένα στοιχείο. Θυμόταν ότι είχε δει μία τους στο γραφείο του πατέρα της, αλλά, όταν τον είχε ρωτήσει, εκείνος είχε κάνει τον ανήξερο. Το μόνο άλλο στοιχείο που είχε στην κατοχή της ήταν η αναφορά δύο ονομάτων: Λύσανδρος και Μελισσάνδρα. Η Θάλεια, σαν να είχε καταλάβει ότι μιλούσαν για τον προδότη Λύσανδρο από τον παλιό πόλεμο, αλλά τότε πώς γινόταν εκείνος ο άντρας από το όραμά της να ήταν παιδί του; Και το όνομα Μελισσάνδρα δεν της έλεγε τίποτα. Θα έπρεπε να ρωτήσει την Ίριδα· με όλα τα βιβλία που διάβαζε, σίγουρα κάτι παραπάνω θα ήξερε να της πει. 

			Θα τα κατάφερνε, έπρεπε να τα καταφέρει. Για τη Νεκταρία, που δεν της είχε δοθεί ο χρόνος να πει στη Θάλεια τα όσα ήθελε. Για τον εαυτό της, που δεν είχε πολύ χρόνο ακόμα για να καταλάβει. 

			Όσο κι αν η θύμηση του οράματος την πονούσε, ήταν ευγνώμων που το είχε δει. Η εισβολή στο μυαλό της την είχε ταρακουνήσει, είχε σκίσει το κουκούλι της ασθένειας και της απομόνωσης που την είχε τυλίξει. Κι η Νεκταρία δεν ήταν το μόνο πρόσωπο από την παλιά της ζωή που είχε έρθει να της θυμίσει ότι δεν ήταν μόνη. 

			Η ματιά της Θάλειας στράφηκε στο παράθυρο. Τώρα πια μπορούσε να βλέπει τη θάλασσα. Ήταν μια μικρή αλλαγή, όμως η θέα της έφτιαχνε τη διάθεση, τραβώντας τις σκέψεις της μακριά από την ασθένειά της και τον θάνατο της Νεκταρίας. Της έδινε κάτι όμορφο να κοιτάζει, ένα κομματάκι του έξω κόσμου που συνεχώς άλλαζε, σαν να ήταν ζωντανό. Μπορούσε να παρακολουθεί τα σύννεφα να κινούνται βαριά και μουντά στο βραδύ τους ταξίδι, τον αφρό στις κορυφές των κυμάτων να σκορπίζεται, τους γλάρους να βουτούν στο νερό, για να αρπάξουν παράτολμα ψάρια στα ράμφη τους. 

			Από το παράθυρο τρύπωνε η χειμωνιάτικη ψύχρα, όμως η Θάλεια δεν άφηνε κανέναν να κλείσει τα παραθυρόφυλλα. Η γυναίκα που τη φρόντιζε σε αυτό το μέρος δεν έλεγε πολλά, αλλά ήταν παραπάνω από ικανή να κάνει εμφανή τη δυσαρέσκειά της σιωπηρά. Μιας και δεν είχε τίποτα να αντιτάξει στο επιχείρημα ότι ο θεραπευτής τής είχε συστήσει καθαρό θαλασσινό αέρα όμως, αρκούταν στο να πετάει σκυθρωπά κι άλλα κούτσουρα στο τζάκι. Η Θάλεια χαμογέλασε στη σκέψη της ξινισμένης έκφρασης που θα έπαιρνε, όταν θα συνειδητοποιούσε ότι η Νεφέλη είχε σπρώξει το κρεβάτι της ακόμα πιο μακριά από το τζάκι, για να μπορεί αυτή να βλέπει καλύτερα έξω. 

			Οι επισκέψεις της Νεφέλης είχαν αρχίσει πριν από μερικές μέρες κι ήταν πολύ πιο ευχάριστες από αυτές του πατέρα της. Η φίλη της δεν της φερόταν διαφορετικά απλώς και μόνο επειδή ήταν άρρωστη και πέθαινε. Το είχε ξεπεράσει αυτό αρκετά γρήγορα. Ερχόταν και καθόταν δίπλα της στο κρεβάτι και μιλούσαν όπως παλιά. Η Νεφέλη τής έλεγε όλα όσα συνέβαιναν στην Πυρακανθίδα, πόσο γρήγορα άλλαζαν τα πράγματα. Η Θάλεια της έλεγε πόσο πολύ μισούσε το ότι δεν μπορούσε να βγει από αυτόν τον ηλίθιο φάρο. Της είχε μιλήσει ακόμα και για τη Νεκταρία, γνωρίζοντας ότι εκείνη θα ήξερε καλύτερα από τον καθένα το αίσθημα της απώλειας. 

			Οι δυο τους δεν χρειαζόταν όμως πάντα να μιλάνε. Μερικές φορές ήταν ευχαριστημένες απλώς με το να συνυπάρχουν σιωπηλές στον ίδιο χώρο. Καταλάβαιναν η μία την άλλη. Η Θάλεια στράφηκε να κοιτάξει τη φίλη της, η οποία στεκόταν με την πλάτη γυρισμένη προς αυτή, απόλυτα αφοσιωμένη στο τμήμα τοίχου μπροστά της. Το πινέλο που κρατούσε ανάμεσα στα δάχτυλά της έστριβε μια από εδώ και μια από εκεί, με αρμονικές αποφασιστικές κινήσεις. 

			

			Η Θάλεια δεν ήταν σίγουρη τι ακριβώς συνέβαινε με κείνη. Η Νεφέλη της είχε εκμυστηρευτεί ότι περνούσε δύσκολα τον τελευταίο καιρό, αλλά ότι τώρα ήταν κάπως καλύτερα. Της είχε πει κάποια πράγματα για αυτό, αλλά όχι όλα. Η Θάλεια υποπτευόταν πως είχε κάτι να κάνει με τον μικρότερο αδελφό της. Ποτέ της δεν είχε φανεί να το ξεπερνάει εντελώς. Βιώνοντας τώρα, μέσω του χαμού της Νεκταρίας, ένα ψήγμα μονάχα του πόνου που θα έπρεπε να είχε αισθανθεί τότε η φίλη της, την καταλάβαινε πια πολύ καλύτερα. 

			Ήθελε να τη στηρίξει όπως μπορούσε. Όταν η Νεφέλη είχε αναφέρει πόσο καλό της έκανε που είχε ξαναρχίσει τη ζωγραφική, η Θάλεια της είχε προτείνει να ζωγραφίσει τους καταθλιπτικά κενούς τοίχους αυτού του δωματίου. Είχε αγγαρέψει την κυρία που την πρόσεχε να κατέβει στην Αγορά για να αγοράσει μπογιές κι είχε παρουσιάσει περήφανα στη Νεφέλη τη συλλογή από χρωματιστές σκόνες. Η λάμψη ενθουσιασμού που είχε φανεί στα μάτια της, είχε κάνει τη Θάλεια να αισθανθεί απίστευτα χαρούμενη που, ακόμα και κατάκοιτη, μπορούσε να κάνει κάτι, για να βοηθήσει τη φίλη της να γίνει καλύτερα. 

			Νεφέλη 

			Άφηνε το πινέλο της να επιλέγει τη διαδρομή που ήθελε εκείνο. Δεν ζωγράφιζε κάτι συγκεκριμένο, για να στολίσει τους τοίχους της Θάλειας· πιο πολύ έκανε αφηρημένα σχέδια και μοτίβα, παίζοντας με τα χρώματα. Η ελευθερία του τόσου χώρου που μπορούσε να γεμίσει με ό,τι ήθελε, η μεθοδική αργή εξάπλωση των χρωμάτων που έφερναν ζωή εκεί όπου πριν βασίλευε μονάχα ένα μουντό κενό, τη γαλήνευαν. 

			Είχε κατέβει χθες ως την Αγορά, για να αγοράσει επιπλέον μπογιές, μιας κι ένα τέτοιο φιλόδοξο εγχείρημα απαιτούσε και τα κατάλληλα εργαλεία. Η Θάλεια είχε επιμείνει να πληρώσει εκείνη για τα χρώματα, αφού προορίζονταν για το δικό της δωμάτιο κι έτσι, η Νεφέλη είχε μια ασυνήθιστη ελευθερία στις επιλογές της. Είχε αγοράσει επιτέλους εκείνο το ακριβό χρυσαφί που πάντα ζαχάρωνε. Δεν είχε αποφασίσει ακόμη πού θα το χρησιμοποιούσε, αλλά και μόνο η σκέψη τη γέμιζε ενθουσιασμό. Με τη βοήθεια της Θάλειας, είχε αναμείξει με νερό και αυγό όλες τις πολύχρωμες σκόνες που είχε προμηθευτεί, φτιάχνοντας τις βαφές. Ήταν τόσο χαρούμενη που μπορούσε να κάνει κάτι για να βοηθήσει τη φίλη της. 

			Η Θάλεια μόλις και μετά βίας μπορούσε να σηκωθεί από το κρεβάτι κι ήταν εμφανές το πόσο απεχθανόταν να είναι έτσι καθηλωμένη. Η επιβεβλημένη ακινησία της ερχόταν σε σοκαριστική αντίθεση με τη συνήθη της υπερκινητικότητα. Πρέπει να τη σκότωνε το να μουλιάζει μέσα σε αυτή την αδράνεια, το να μην μπορεί να τρέξει και να χαιρετήσει κάθε περαστικό στον δρόμο και κάθε σύννεφο στον ουρανό. Πρέπει να τη σκότωνε. Και θα τη σκότωνε. 

			Η Νεφέλη είχε εκπλήξει τον εαυτό της με το πόσο ψύχραιμα είχε πάρει τα νέα. Άλλος ένας θάνατος στη ζωή της. Άλλη μία απώλεια. Όμως… αυτό ήταν τόσο διαφορετικό από τον πατέρα της, από τον Άγγελο. Αυτό δεν ήταν ένα κοφτό κι απρόσμενο πλήγμα, ήταν ένας αργός αποχαιρετισμός. Θα μπορούσε να περάσει χρόνο με τη Θάλεια πριν έρθει η ώρα της να φύγει, θα μπορούσε να το επεξεργαστεί, να κάνει όλα τα πράγματα που ευχόταν να είχε κάνει πριν χάσει τον αδελφό της. Και θα μπορούσε να της παρασταθεί. 

			Το λιγότερο που περνούσε από το χέρι της ήταν να φτιάξει στη φίλη της κάτι όμορφο, να μεταφέρει μέσα σε αυτόν τον τόσο περιορισμένο χώρο όση από την ομορφιά του έξω κόσμου μπορούσε να κουβαλήσει. Η Θάλεια πάντα αποσπόταν εύκολα από τη ζωή που την τριγύριζε, οπότε η Νεφέλη είχε βαλθεί να φέρει μέσα σε αυτόν τον πύργο όσες περισσότερες αποσπάσεις, όση περισσότερη ζωή μπορούσε. Έκανε ό,τι ήταν δυνατόν, για να ξορκίσει τον θάνατο που έκανε κύκλους γύρω από το κρεβάτι σαν όρνιο, ό,τι μπορούσε, για να τον κρατήσει μακριά λίγο παραπάνω. Εκτός από χρώματα και πινέλα, έφερνε μαζί της κάθε φορά και νέα από την πόλη. Έβλεπε ότι στη Θάλεια άρεσε να έχει μια επαφή με το τι συνέβαινε στην Πυρακανθίδα κι έτσι έβαζε τα δυνατά της να πληροφορείται ό,τι μπορούσε. Μιλούσε πια τακτικά με τον Ιάσονα, μαθαίνοντας νέα κοινών γνωστών. Έβγαινε μόνη της βόλτες έξω, ακούγοντας τα κουτσομπολιά που κυκλοφορούσαν. Της έκανε κι εκείνης καλό. 

			Της άρεσε να περνάει έτσι χρόνο με τη Θάλεια. Της είχε μιλήσει λίγο για το πώς αισθανόταν τον τελευταίο καιρό κι εκείνη δεν την είχε πιέσει να της πει παραπάνω από όσα ήθελε. Δεν χρειαζόταν να της πει τα πάντα. Έδειχνε να την καταλαβαίνει. Ακόμα και σε στιγμές όπως τώρα, που δεν μιλούσαν, η σιωπή που γέμιζε το δωμάτιο είχε μια παρηγορητική θαλπωρή, τη θέρμη της συντροφιάς της άλλης, παρά το κρύο που έμπαινε συνεχώς από το παράθυρο κλέβοντας τη ζεστασιά της φωτιάς από το τζάκι. 

			Η εσωτερική αυτή ζέστη ακτινοβολούσε από το δωμάτιο της Θάλειας κάθε φορά. Όμως, τώρα πια, η Νεφέλη είχε αρχίσει να τη νιώθει ακόμα κι όταν ήταν μόνη της, ακόμα κι όταν δεν βρισκόταν εδώ. Ήταν σαν κάτι να είχε ξυπνήσει στο κέντρο της ύπαρξής της, κάτι που είχε ζωντανέψει σταδιακά και αθόρυβα, κάτι που θέρμαινε τα μουδιασμένα από τα παγωμένα νερά άκρα της. Η δική της πηγαία ζεστασιά, που νόμιζε ότι είχε χαθεί για πάντα, που είχε ξεχάσει ότι υπήρχε καν. Ήταν ακόμη αδύναμη, όμως η Νεφέλη τολμούσε να ελπίζει ότι δυνάμωνε μέρα με τη μέρα. Κι η Θάλεια ήταν δίπλα της, για να τη συνδαυλίσουν μαζί. 

			Η Νεφέλη δεν μπορούσε να βοηθήσει πραγματικά τη φίλη της να νικήσει την αρρώστια που απομυζούσε σταδιακά τη δύναμη από το σώμα της. Ούτε κι η Θάλεια μπορούσε να κάνει κάτι, για να διώξει τα φαντάσματα που ακόμη στοίχειωναν τη Νεφέλη. Η καθεμιά τους είχε τη δική της μάχη να παλέψει. Μπορούσαν όμως να παρασταθούν η μία στην άλλη, να είναι εκεί και να βάζουν μαζί τα δυνατά τους. Και αυτό έκαναν. 

			Βουτώντας την άκρη του πινέλου της στο λαμπερό πορφυρό, πρόσθεσε μια ακόμα κόκκινη σπείρα δίπλα στις άλλες. Χαμογέλασε με το αποτέλεσμα. Χαμογέλασε ακόμα πλατύτερα, όταν συνειδητοποίησε ότι είχε απορροφηθεί τόσο, που είχε ξεχάσει να ανησυχήσει για τον παφλασμό της θάλασσας. Ο ήχος των κυμάτων πάντα της θύμιζε τη μέρα που είχε χάσει τον Άγγελο, αν και σιγά-σιγά είχε αρχίσει να υπενθυμίζει στον εαυτό της πόσο πολύ της άρεσε παλιά η θάλασσα, με τον ρυθμικό της φλοίσβο και την τόσο δύσκολο να αποτυπωθεί στο χαρτί ομορφιά της. Ο πύργος της Θάλειας δέσποζε πάνω από την Ξύλινη Θάλασσα, βρισκόταν στην πέρα άκρη ενός βραχώδους ακρωτηρίου, ακριβώς εκεί που έσκαγε το κύμα, κι η Νεφέλη πάντοτε ανησυχούσε μήπως έχανε ξανά τον αυτοέλεγχό της και πανικοβαλλόταν. Εκτός από τις φορές, όπως τώρα, που το ξέχναγε. Είχαν αρχίσει να γίνονται συχνότερες. Αποφάσισε να χρησιμοποιήσει γαλάζιο για το επόμενο σχέδιο. 

			Της έκανε καλό που ερχόταν εδώ. Και μόνο που περνούσε τόσο χρόνο έξω από το σπίτι. Αυτός ήταν ένας νέος χώρος, ένα μέρος όπου δεν παραμόνευαν επικίνδυνες αναμνήσεις, ούτε σκιές του εαυτού της να κλαίει κουλουριασμένη σε μια γωνία με τα χέρια της γεμάτα αίματα. Εδώ, δεν υπήρχαν πράγματα που της θύμιζαν συνεχώς σε τι κατάσταση βρισκόταν η ίδια πριν αρχίσει να κολυμπάει επιτυχώς προς τα πάνω. Θα ήταν εύκολο για εκείνη να επιστρέψει πίσω στις παλιές συμπεριφορές, στον παλιό τρόπο σκέψης, στα παλιά μοτίβα. Τόσο εύκολο. Ένα γλίστρημα θα χρειαζόταν μονάχα και, μετά, θα την παράσερνε η κατηφόρα και θα βούλιαζε ξανά. Όση πρόοδο κι αν είχε κάνει, όσο καλύτερα κι αν ήταν μέσα της, έπρεπε να είναι προσεκτική. Να μην τα χάσει όλα ξανά. 

			Και στο σπίτι της υπήρχε ένας εχθρός τον οποίο αισθανόταν ότι δεν είχε νικήσει ακόμη. Ένα μαύρο γυαλιστερό κουτάκι πάνω στο γραφείο της, που δεν είχε βρει τη δύναμη να πετάξει μακριά. Σκεφτόταν ότι μπορεί να το ξαναχρειαζόταν. Ότι μπορεί τα πράγματα να γίνονταν ξανά τόσο άσχημα όσο παλιά και, τότε, τι θα την εμπόδιζε από το να εκραγεί και να σπάσει σε χίλια παγωμένα κομμάτια; Μόνο το κουτί, το μαύρο γυαλιστερό κουτί, που θα τη ζέσταινε με τη θέρμη του αίματός της. 

			Αλλά, είχε πει όχι. Είχε πει στον εαυτό της πως δεν θα το άνοιγε ποτέ ξανά. Φοβόταν πως, αν το ξαναέκανε, αν ξαναθυμόταν πώς ήταν, δεν θα μπορούσε να σταματήσει πάλι, δεν θα μπορούσε να σταματήσει ποτέ. Και το κουτί ακόμη την καλούσε μερικές φορές. Την καλούσε κοντά του με μια τόσο πειστική φωνή, τόσο δύσκολο να της αντισταθεί. Της έλεγε να το ανοίξει όχι γιατί το χρειαζόταν, αλλά απλώς και μόνο επειδή το ήθελε κι ας μην υπήρχε κάποιος λόγος. 

			Τα χέρια της τρεμούλιασαν. Η ίσια γραμμή που ζωγράφιζε έγινε κυματιστή προς το τέλος της. Η Νεφέλη πήρε μια βαθιά ανάσα κι έκανε ένα βήμα προς τα πίσω, για να μπορεί να δει καλύτερα το έργο της ως τώρα. Σκούπισε τις ξαφνικά ιδρωμένες της παλάμες στη φούστα της. Η τρεμουλιαστή γραμμή χανόταν μέσα στο υπόλοιπο σχέδιο. Βλέποντάς το συνολικά, το αποτέλεσμα ήταν ικανοποιητικό. Άδειασε το μυαλό της από κάθε σκέψη, γεμίζοντάς το μονάχα με τα χρώματα που ελίσσονταν και τυλίγονταν το ένα γύρω από το άλλο πάνω στον τοίχο. Ήταν πανέμορφα. 

			Την ηρεμία της στιγμής κατέστρεψε η Ίρις, η οποία κατέφτασε μέσα στο δωμάτιο τρέχοντας, σπάζοντας σχεδόν την πόρτα στο απότομο πέρασμά της. Μισό λεπτό. Η Ίρις; 

			«Ίρις;» 

			Εκείνη και η Θάλεια ήταν εξίσου έκπληκτες. Η τελευταία επικοινωνία που είχαν με την Ίριδα ήταν όταν είχε στείλει στην καθεμιά τους από ένα γράμμα, λέγοντάς τους ότι ο πατέρας της την είχε σε απομόνωση λόγω της τεταμένης πολιτικής κατάστασης και ζητώντας ανήσυχη νέα τους. Η Νεφέλη είχε τόσο καιρό να τη δει! 

			Ύστερα από τις κραυγές χαράς και τις χαοτικές αγκαλιές που ακολούθησαν, κατέληξαν κι οι τρεις τους σε έναν κύκλο, καθισμένες οκλαδόν πάνω στο αχανές κρεβάτι της Θάλειας. Η Ίρις έτριβε γελώντας πράσινη μπογιά από το μάγουλό της, όπου η Νεφέλη την είχε βάψει κατά λάθος με το πινέλο της όπως την αγκάλιαζε. Η Θάλεια πάσχιζε να ξεμπερδέψει μια από τις μαύρες της μπούκλες, η οποία είχε πιαστεί στο σκουλαρίκι της Ίριδας. Η εικόνα και των τριών τους μαζεμένων έτσι όπως παλιά, έφερε επώδυνα στο μυαλό της Νεφέλης την Άρια. Καμιά τους δεν είχε λάβει νέα της. Μετά τον θάνατο των γονιών της, είχε απλώς εξαφανιστεί. 

			«Πώς από εδώ, Ίρις;» ρώτησε περιπαιχτικά η Θάλεια. «Νόμιζα ότι ο πατέρας σου είχε μεταμορφωθεί ξαφνικά στον δικό μου και σου είχε σφίξει τα λουριά!» 

			Εκείνη τους χαμογέλασε πονηρά. 

			«Ε», είπε τάχα αδιάφορα, «ας πούμε ότι τον κατάφερα να με αφήσει να βγω έξω υπό επίβλεψη, τώρα που είναι ενθουσιασμένος με τα καλά νέα». 

			«Καλά νέα;» την παρότρυνε η Νεφέλη. 

			Της είχε λείψει. Και κάθε καλό νέο ήταν ευπρόσδεκτο αυτόν τον καιρό. 

			Η Ίρις δάγκωσε το χείλος της, επιμηκύνοντας την αγωνία. Όταν η Νεφέλη σχεδόν άρχισε να ανησυχεί ότι κάτι κακό είχε συμβεί τελικά, η κοπέλα χαμογέλασε διάπλατα και μίλησε. 

			«Σε μια βδομάδα παντρεύομαι!!» 

			Τα τύμπανα της Νεφέλης θα έκαναν καιρό να συνέλθουν από το πανδαιμόνιο που ακολούθησε. Ήταν ωραία που είχαν ξανά μια ευκαιρία να φερθούν έτσι. Έστω και για λίγο. 

			Αλέξιος 

			Ο Αλέξιος έβρισκε ότι η παρουσία κι άλλων ανθρώπων μέσα στο αρχοντικό έκανε την εξαναγκασμένη παραμονή του σε αυτό λιγότερο δυσάρεστη. Με τον πατέρα του μονίμως ταμπουρωμένο στο γραφείο του και το υπηρετικό προσωπικό σε απροσδιόριστης διάρκειας άδεια, δεν ήταν δύσκολο για την Αριάδνη και τα αδέλφια της να περνάνε απαρατήρητοι μέσα στο αχανές κτήριο. Φρόντιζαν βέβαια να κάνουν ησυχία και να χρησιμοποιούν μονάχα την πιο απόμερη δυτική πτέρυγα του σπιτιού, αλλά και πάλι κουβαλούσαν αναπόφευκτα μαζί τους το απαλό σούσουρο της ζωής. Έκανε τους μεγάλους άδειους διαδρόμους, με τις αφρόντιστες πια ταπετσαρίες, να φαντάζουν λιγότερο μελαγχολικοί και τα έρημα δωμάτια, που είχαν αρχίσει να μαζεύουν σκόνη, λιγότερο καταθλιπτικά. 

			Τα γεύματα ήταν σίγουρα πιο διασκεδαστικά με παρέα. Και, μερικές φορές, ο Αλέξιος έπιανε τον εαυτό του να περνάει από τη δυτική πτέρυγα απλώς για να παίξει με τα δίδυμα, κυνηγώντας τα γύρω από καναπέδες, ή για να βοηθήσει με τη μικρή όταν την άκουγε να κλαίει. Η μοναχική μονοτονία μέσα στην οποία είχε βαλτώσει, έσπαγε ευχάριστα έτσι. Στην αρχή, η Αριάδνη ήταν πάντα σε επαγρύπνηση όποτε εκείνος βρισκόταν στον ίδιο χώρο με τα αδέλφια της· ο Αλέξιος ένιωθε τη ματιά της να σιγοκαίει στην πλάτη του προειδοποιητικά. Αλλά, μετά, η μεταδοτική ζωηράδα των διδύμων την είχε τραβήξει κι εκείνη στο περιστασιακό παιχνίδι. Ο Αλέξιος την είχε δει να γελάει και να πλέκει αμέριμνη τα μαλλιά της αδελφής της, την είχε βοηθήσει να μετακινήσει έπιπλα και να κατεβάσει κουρτίνες, για να φτιάξουν ένα οχυρό για τα μικρά. Μερικές φορές, ερχόταν κι ο άλλος της αδελφός, ο ήσυχος, αν κι εκείνος πάντα προτιμούσε να κάθεται σε μια απόσταση νταντεύοντας το μωρό. Η Αριάδνη έδειχνε τόσο διαφορετική μαζί τους. Δεν ήταν ούτε η σκοτεινή πολεμίστρια των σκεπών ούτε η τέλεια ηλιόλουστη μαθήτρια της Δαιδαλίδας· ήταν κάτι σχεδόν ενδιάμεσο κι όμως, εντελώς καινούριο. 

			Τα μικρά ήταν κατενθουσιασμένα με το αρχοντικό της οικογένειάς του, έλεγαν ότι ήταν σαν το σπίτι τους αλλά «πιο τεράστιο». Ήταν παράξενο να τα παρακολουθεί να σαγηνεύονται κάθε μέρα κι από ένα καινούριο μπιχλιμπίδι, το οποίο εκείνος προσπερνούσε αδιάφορα όλη του τη ζωή. Ο ενθουσιασμός τους τον είχε κάνει να κρατάει τα μάτια του ανοιχτά όταν τριγύριζε στο υπόλοιπο σπίτι –στο οποίο είχε απαγορευθεί η πρόσβαση στα παιδιά, για να μην πλησιάζουν το βασίλειο του πατέρα του– αναζητώντας πράγματα τα οποία μπορεί να έβρισκαν ενδιαφέροντα. 

			Παράξενο το πώς είχαν εξελιχθεί έτσι τα πράγματα. Όταν είχε βρει την Αριάδνη στο δωμάτιό του, πριν από σχεδόν δυο βδομάδες, είχε σκεφτεί πως θα πρέπει να ήταν πολύ απελπισμένη για να ζητήσει βοήθεια από εκείνον. Όπως είχε αποδειχτεί, ήταν κι εκείνος αρκετά απελπισμένος, για να συμφωνήσει να συμμαχήσουν. Μονάχα τώρα είχε συνειδητοποιήσει πόσο ανάγκη είχε τη βοήθειά της· κι όχι μόνο στους τομείς που πίστευε. Με δεδομένο ότι την προηγούμενη φορά που είχαν ιδωθεί φώναζαν απειλές ο ένας στον άλλο, είχαν κατορθώσει να συνεργαστούν αρκετά καλά. Κι οι δυο τους αναγνώριζαν πως οι συνθήκες ήταν πλέον πολύ διαφορετικές. Χρειάζονταν όλους τους λιγοστούς συμμάχους που μπορούσαν να βρουν. 

			Αποδείχθηκε ότι η Αριάδνη είχε ακόμη κάποια επαφή με την Κάτω Πόλη· σε αντίθεση με τον ίδιο, ο οποίος μπορούσε να μιλήσει μονάχα για μια ύποπτη απουσία επαφών. Διασταυρώνοντας αυτά που ήξεραν, είχαν καταλήξει σε νέα ερωτήματα που έπρεπε να απαντηθούν. Τουλάχιστον, όμως, τώρα ήξεραν ότι δεν χρειαζόταν να τα αντιμετωπίσουν μόνοι τους. 

			Τα τελευταία νέα που είχε μάθει η Αριάδνη μιλούσαν για φόνους που διέπρατταν οι συμμορίες σε Πάνω και Κάτω Πόλη και για ένα νέο σχέδιο καταστολής τους που ετοίμαζε ο Κριτής. Ο Αλέξιος της είχε δηλώσει κατηγορηματικά ότι κάτι τέτοιο ήταν αδύνατο. Οι συμμορίες είχαν εξαφανιστεί από προσώπου γης, δεν ήταν δυνατόν να οργάνωναν τέτοιου είδους συντονισμένα χτυπήματα. Εκείνη είχε την ευαισθησία να δείξει ότι τον πίστευε, αν και αυτός υποψιαζόταν ότι σκόπευε να επιβεβαιώσει την αναφορά του κι από δικές της πηγές. 

			Όσο για τον ίδιο, είχε μυριστεί ότι ο πατέρας του είχε καταφέρει να ανοίξει ένα κανάλι κρυφής αλληλογραφίας με μερικούς από τους φίλους του στην αριστοκρατία. Ήταν μια προσπάθειά του να κινήσει νήματα που θα του επέτρεπαν να σπάσει τα δεσμά που του είχε επιβάλει ο νεαρότερος γιος του. Στην επιδίωξή του αυτή, είχε βρει ιδιαίτερα χρήσιμο έναν από τους φρουρούς της πρωινής βάρδιας, του οποίου τα μάτια γυάλιζαν άπληστα στη θέα των χρυσών κορώνων. 

			Ο Αλέξιος είχε προσθέσει κατιτίς στην ήδη γενναιόδωρη δωροδοκία του πατέρα του κι είχε κερδίσει το προνόμιο να περνά μερικά λεπτά μόνος του με κάθε γράμμα που έφτανε στο αρχοντικό, προτού αυτό περάσει στα χέρια του λόρδου Αστρινού. Ο πατέρας του δεν θα πίστευε στα μάτια του, βλέποντάς τον να ενδιαφέρεται επιτέλους για τις οικογενειακές υποθέσεις. Ο Αλέξιος αναρωτιόταν μερικές φορές τι πίστευε ο γέρος ότι έκανε ο μεγαλύτερος γιος του όλη μέρα, κλεισμένος στην ίδια φυλακή με εκείνον. Αν δεν είχε διασταυρωθεί με αυτόν μερικές φορές στους στοιχειωμένους διαδρόμους, θα υπέθετε ότι ο πατέρας του δεν γνώριζε καν ότι βρισκόταν κι αυτός εδώ μαζί του. Ο Αλέξιος αναρωτιόταν αν είχε περάσει από το μυαλό του ότι ίσως κάποιος που δεν έτριζαν τα κόκαλά του σε κάθε του βήμα, θα είχε κάποιον εναλλακτικό τρόπο να βγει από το σπίτι. Διερωτήθηκε αν είχε πάρει καν είδηση ότι έφταναν φρέσκα τρόφιμα στην κουζίνα, ακόμα και τις μέρες που δεν κατέφταναν οι προγραμματισμένες τους παραγγελίες από την Αγορά. 

			Το σημαντικό πάντως ήταν ότι ο Αλέξιος είχε μια νέα πηγή πληροφοριών, την οποία μπορούσε να προσθέσει στο πενιχρό οπλοστάσιο γνώσεων που συντηρούσε μαζί με την Αριάδνη. Είχε μάθει ότι οι προσπάθειες του πατέρα του να απελευθερωθεί μάλλον δεν θα απέφεραν καρπούς, ότι η Αριάδνη ήταν πολύ καλή στο να χρησιμοποιεί τη φλόγα ενός κεριού κι έναν σουγιά για να ανοίγει γράμματα δίχως να σπάει το βουλοκέρι, καθώς και μερικές πολύ ενδιαφέρουσες πληροφορίες για το ποιος υποστήριζε ποιον στα παρασκήνια της Πάνω Πόλης. Ακόμα, απεχθανόταν την πολιτική, αλλά, αν έβλεπε την όλη υπόθεση ως μια από τις αναγνωριστικές αποστολές του Ραφαήλ, το πράγμα αποκτούσε κάποιο ενδιαφέρον. Όπως οι συμμορίες της Κάτω Πόλης ανέπτυσσαν συμμαχίες και εχθρότητες, όπως τα βράδια υπήρχαν κανόνες στις σκεπές της Πυρακανθίδας, έτσι και στην αριστοκρατία της Πάνω Πόλης. Οι δύο πλευρές της Πυρακανθίδας δεν ήταν τελικά τόσο διαφορετικές όσο ήθελε να πιστεύει κάποτε. 

			Κι η Αριάδνη δεν ήταν εντέλει τόσο κακή παρέα. Τον βοηθούσε στα σημεία που οι γνώσεις του στην πολιτική υστερούσαν κι εκείνη, σε αντάλλαγμα, τον είχε βάλει να απαριθμεί όλα όσα ήξερε για τους Σκουριάδες και τους Χρυσαετούς και τους Πενταροδεκάρες και όποια άλλη συμμορία τραβούσε το ενδιαφέρον της· δηλαδή όλες. 

			Ο Στυλιανός Μυριοφλόγιστος τους είχε όλους να χορεύουν στον σκοπό του. Αυτό ήταν το τελικό συμπέρασμα από την ανάλυσή τους στην Πάνω Πόλη. Τα πράγματα γίνονταν επικίνδυνα. Άνθρωποι πέθαιναν στα σπίτια τους και η Πυρακανθίδα βρισκόταν στα χέρια ενός ανθρώπου δίχως παρελθόν και με άγνωστα σε όλους κίνητρα. Κι αυτός με την Αριάδνη ήταν περιορισμένοι πίσω από κλειστές πόρτες, με τις λιγοστές εξόδους τους να γίνονται μόνο υπό την κάλυψη της νύχτας. 

			Προσφάτως, οι δυο τους είχαν δώσει τα χέρια κι είχαν πάρει από κοινού μια απόφαση: δεν αρκούσε μονάχα να μαθαίνουν ό,τι μπορούσαν από την ασφάλεια των σκιών, να παραμονεύουν και να συλλέγουν προσεκτικά σταγόνα-σταγόνα το ταπεινό ρυάκι γνώσεων που αποσπούσαν από τις λιγοστές τους πηγές. Όσο κι αν ήταν ριψοκίνδυνο, έπρεπε να έρθουν σε επαφή και με άλλα άτομα, να μάθουν περισσότερα. Ο Αλέξιος ήξερε ανθρώπους στην Κάτω Πόλη, η Αριάδνη στην Πάνω. Έπρεπε να μοιραστούν τα όσα ήξεραν. Να σημάνουν συναγερμό. Να παλέψουν. 

			Η Αριάδνη θα πάλευε για να δικαιώσει τον θάνατο των γονιών της. Έτσι φανταζόταν αυτός, τουλάχιστον. Ο ίδιος θα πάλευε… δεν ήταν ακριβώς σίγουρος για τι. Ήξερε μονάχα ότι ένιωθε την ανάγκη να κάνει κάτι κι ότι η μαχητικότητα της Αριάδνης τον έκανε να θέλει να ακολουθήσει το παράδειγμά της. 

			Συνειδητοποίησε ότι έκανε κύκλους. Περπατούσε νευρικά από το καθιστικό με τον κρυστάλλινο πολυέλαιο, μέχρι την τραπεζαρία με το μαονένιο τραπέζι και πάλι πίσω. Καθιστικό, τραπεζαρία. Πολυέλαιος, τραπέζι. Έσπρωξε τα λυτά του μαλλιά μακριά από το πρόσωπό του εκνευρισμένος. Έπρεπε να σταματήσει αυτή τη νέα κακιά συνήθεια. Όταν τον απορροφούσαν οι σκέψεις του, είχε αρχίσει να βαδίζει ασταμάτητα πάνω-κάτω, σαν ζώο παγιδευμένο σε κλουβί. Δεν θυμόταν καν γιατί είχε βγει από το δωμάτιό του. 

			Περνώντας έξω από το δωμάτιο όπου είχε εγκατασταθεί η Αριάδνη, άκουσε μια πνιγμένη βρισιά. Ανήσυχος, έσπρωξε τη μισάνοιχτη πόρτα. 

			«Όλα καλά;» ρώτησε, κάνοντας ένα βήμα μέσα στο κακοφωτισμένο δωμάτιο. 

			Με την αλλαγή της εποχής, είχε αρχίσει να νυχτώνει νωρίτερα. Το επερχόμενο σούρουπο δεν ήταν τόσο εμφανές στο υπόλοιπο σπίτι, όμως το μοναδικό παράθυρο αυτού του δωματίου έβλεπε ανατολικά, όπου κάθε ίχνος από τη ζεστασιά της ημέρας είχε ήδη χαθεί. 

			«Δεν σου έχουν μάθει να χτυπάς;» τον ρώτησε η Αριάδνη εκνευρισμένη. 

			Η σπίθα στα μάτια της τινάχτηκε αγριεμένη, αλλά ο Αλέξιος γρήγορα διαπίστωσε ότι η οργή της δεν ήταν πραγματικά στραμμένη προς αυτόν. Καθώς τα μάτια του επεξεργάζονταν τη σκηνή, διαπίστωσε ότι οι παλάμες και τα δάχτυλα της Αριάδνης ήταν καλυμμένα με μια κρούστα στο χρώμα της σκουριάς. Ξεραμένο αίμα. Δίπλα στην καρέκλα στην οποία καθόταν, στεκόταν ανοιγμένο ένα μπουκάλι κρασί, το οποίο ο ίδιος θυμόταν πολύ καλά να κάθεται στην κάβα του πατέρα του, στο κελάρι, για χρόνια. 

			Ως απάντηση στο ερωτηματικό του βλέμμα, η κοπέλα ξεφύσησε και τράβηξε στην άκρη το γείσο του πουκαμίσου της, αποκαλύπτοντας μια ημιεπουλωμένη πληγή, παράλληλη σχεδόν με το κόκαλο της κλείδας της. Μια πιο προσεκτική ματιά, αποκάλυψε ότι κάποιος είχε ράψει τη σάρκα της σε εκείνο το σημείο, λες και ήταν ύφασμα. Ποιος τρελός θεραπευτής είχε κάνει κάτι τέτοιο; Από ό,τι φαινόταν, η Αριάδνη προσπαθούσε να τραβήξει τις κλωστές για να βγούνε, αλλά είχε σταματήσει στα μισά. Τον κοίταξε με τα φρύδια ανασηκωμένα. 

			«Αν είναι να κάθεσαι να κοιτάς έτσι, μπορείς τουλάχιστον να βοηθήσεις», του είπε, πετώντας του το μπουκάλι για να βρέξει τα χέρια του. «Από αυτό το σημείο και πάνω δεν μπορώ να δω καλά τι κάνω κι έχω αρχίσει να χάνω το φως». 

			Δεύτερη φορά που του ζητούσε βοήθεια, λοιπόν. Η σκέψη τον έκανε να νιώσει ανόητα σημαντικός. Η Αριάδνη του έδειξε τα δύο άκρα κλωστής που εξείχαν από την πληγή της. Εκείνος ανατρίχιασε. Σωστά. Βοήθεια. Μπορούσε να το κάνει. Εκείνη το έκανε στον εαυτό της, οπότε αυτός δεν μπορούσε απλώς να πει ότι τον τρόμαζε η ιδέα. 

			«Πού το έπαθες αυτό;» ρώτησε σκύβοντας δίπλα της. 

			«Τη νύχτα που σκότωσαν τους γονείς μου», του απάντησε με φωνή επίπεδη. 

			Φυσικά. Μάλωσε τον εαυτό του που δεν το είχε καταλάβει από μόνος του. Ένας συριχτός ήχος διαμαρτυρίας ξέφυγε από τα χείλη της Αριάδνης, όταν τα βουτηγμένα στο κρασί δάχτυλά του άγγιξαν την πληγή δίπλα στον ώμο της. 

			«Συγγνώμη». Δεν ήταν σίγουρος αν το έλεγε επειδή την είχε πονέσει ή επειδή είχε θίξει το θέμα των γονιών της. Μάλλον και για τα δύο. 

			«Δεν πειράζει», αποκρίθηκε εκείνη. «Είναι χειρότερο όταν το κάνω μόνη μου». 

			Πάλι δεν ήταν σίγουρος για ποιο από τα δύο του είχε απαντήσει. 

			Πήρε στα χέρια του το στιλέτο που του έτεινε η κοπέλα, για να κόψει την επόμενη ραφή. Παρατήρησε με κάποια θυμηδία ότι ήταν το ίδιο όπλο με το οποίο είχε απειλήσει να του ανοίξει το λαρύγγι την πρώτη φορά που είχαν βρεθεί. Πόσο παλιά φάνταζε η γνωριμία τους. 

			«Το έχεις ξανακάνει αυτό, ε;» τη ρώτησε, τραβώντας όσο πιο απαλά μπορούσε την άκρη του νήματος. 

			Εκείνη έγνεψε καταφατικά, τρίζοντας τα δόντια της ενάντια στον πόνο και στο τσούξιμο από το οινόπνευμα. 

			«Βοηθάει να κλείσει γρηγορότερα η πληγή», τον διαβεβαίωσε. «Κι αν την απολυμάνεις καλά, δεν χρειάζεται καν να την καυτηριάσεις». 

			Ο Αλέξιος ήξερε από εμπειρία ότι ο καυτηριασμός πληγών δεν ήταν ευχάριστος. Ένιωσε τη ζαρωμένη ουλή στον μηρό του να τον τρώει. Αναρωτήθηκε τι είδους σημάδι θα άφηνε μια ραμμένη πληγή. Παραμέρισε λίγο παραπάνω το ρούχο της Αριάδνης, ψάχνοντας μια καλύτερη γωνία, για να τραβήξει την επόμενη κλωστή. Έπιασε ένα ελαφρώς ματωμένο πανί που μούλιαζε σε μια γαβάθα ζεστό νερό στο πάτωμα, για να σκουπίσει το αίμα από πάνω της με μαλακές κινήσεις. Φαντάστηκε τον χρόνο να περνάει και την πληγή να κλείνει εντελώς, αφήνοντας μια χλομή ουλή στο δέρμα της. Φαντάστηκε τα δάχτυλά του να ψηλαφίζουν το αδιόρατο λείο εξόγκωμα, να το ακολουθούν διαβάζοντας την ιστορία της Αριάδνης όπως αυτή είχε χαραχτεί στο σώμα της, γεμάτη με μάχες και παράτολμους πήδους και μαχαίρια. Η κοπέλα κατέβασε μια γερή γουλιά από το κρασί του πατέρα του. 

			«Τις άλλες φορές δεν υπήρχε αίμα», του είπε κάπως νευρικά, με τα μάτια της να πεταρίζουν μία προς το μέρος του και μία προς το σημείο στον τοίχο όπου είχε επιλέξει να καρφώσει το βλέμμα της όσο αυτός έκανε τη δουλειά του. «Ίσως βιάστηκα πολύ να βγάλω τα ράμματα. Αλλά, ήθελα να τα τραβήξω από πάνω μου, δεν μπορούσα άλλο». 

			«Δεν τρέχει πολύ αίμα», τη διαβεβαίωσε, παρόλο που δεν είχε ιδέα πόσο αίμα θεωρούνταν λίγο ή πολύ στη συγκεκριμένη περίπτωση. «Μια χαρά θα είσαι». 

			Η Αριάδνη χαμογέλασε με τα μάτια της ακόμη κολλημένα στον τοίχο. Ο Αλέξιος ήταν αρκετά σίγουρος ότι νόμιζε πως αυτός δεν την κοίταζε. Ναι, επειδή υποτίθεται ότι κάνεις μια δουλειά, θύμισε στον εαυτό του. 

			Έδιωξε τις τούφες μαλλιών που του έπεφταν στα μάτια κι εστίασε ξανά σε αυτό που έπρεπε να κάνει. Από την αίσθηση της κλωστής ανάμεσα στα δάχτυλά του, υπέθετε ότι ήταν μετάξι. Η πληγή δεν είχε κλείσει εντελώς κι όταν τραβούσε το νήμα, λεπτές στάλες αίματος το βοηθούσαν να γλιστρήσει προς τα έξω. Ανακάλυψε ότι, αν τραβούσε απαλά και σταθερά, το αίμα δεν πρόφταινε να πήξει και να αρχίσει να κολλάει, δυσκολεύοντάς τον. Η πληγή είχε μεν κλείσει, αλλά ήταν εμφανές ότι δεν είχε γιατρευτεί εντελώς. Η Αριάδνη θα έπρεπε να τη δέσει και να προσέχει να μην της ξανανοίξει μέσα στις επόμενες μέρες. 

			Ακούμπησε το ένα του χέρι στον ώμο της, για να έχει μεγαλύτερη σταθερότητα. Καθώς μισόκλεινε τα μάτια συγκεντρωμένος, προσπαθώντας να βλέπει καθαρά με το διαθέσιμο φως να λιγοστεύει, συνειδητοποίησε πόσο κοντά είχε έρθει το πρόσωπό του στο δέρμα της. Η επιδερμίδα της είχε τη μεταλλική μυρωδιά του αίματος κι ήταν καλυμμένη με ένα λεπτό στρώμα ιδρώτα. Η ανάσα της Αριάδνης έβγαινε βαριά και τρεμουλιαστή, ανασαλεύοντας τα μαλλιά του. Μύριζε αλκοόλ. Το στήθος της ανεβοκατέβαινε ρυθμικά και διακεκομμένα δίπλα του. Όπως ήταν γονατισμένος δίπλα της, το πόδι της ακουμπούσε στα πλευρά του, απλώνοντας στο σώμα του μια ευχάριστη ζεστασιά. Φορούσε πάλι αντρικά ρούχα. Ο Αλέξιος την είχε συνηθίσει πια έτσι. Έβρισκε ότι της ταίριαζαν, κατά έναν περίεργο τρόπο. Είχε αρχίσει να προσέχει τον τρόπο με τον οποίο κολάκευαν τη φιγούρα της. Σκιαγραφούσαν τα πόδια της με έναν τρόπο που του επέτρεπε να διαβάζει στο βάδισμά της το πώς πάλευε, με το στιλέτο της να αστράφτει και τα μάτια της να καίνε, το πώς πηδούσε από σκεπή σε σκεπή και χανόταν μέσα στη νύχτα. 

			Το τελευταίο κομμάτι νήματος αποχωρίστηκε από το δέρμα της. Τώρα και τα δικά του χέρια ήταν καλυμμένα με μια κοκκινοκάστανη κρούστα. Έτριψε τα δάχτυλά του και είδε το ξεραμένο αίμα να φεύγει από πάνω του σαν σκόνη. Ξέβγαλε τα χέρια του στο χλιαρό πια νερό, αν και το καφετί χρώμα που είχε θαφτεί γύρω από τα νύχια του έμοιαζε αποφασισμένο να τον λεκιάζει για πάντα. Ήταν σειρά του να κατεβάσει μια γουλιά κρασί από το μπουκάλι. Τα χέρια του έτρεμαν ελαφρά από την πολλή προσπάθεια να τα κρατάει σταθερά. Ίσως κι από κάτι άλλο. Βρέχοντας ένα καθαρό πανί με το οινοπνευματώδες ποτό, καθάρισε την πληγή όσο καλύτερα γινόταν και βοήθησε την Αριάδνη να τη δέσει με μια καθαρή γάζα. 

			Αμέσως μόλις η δουλειά τελείωσε, ο Αλέξιος ένιωσε αμηχανία. Έπρεπε να κάτσει να της κάνει παρέα; Έπρεπε να της πει κάτι; Έπρεπε να φύγει; Όσο αυτός προσπαθούσε να αποφασίσει, εκείνη άνοιξε ένα συρτάρι κι έβγαλε έξω ένα μικρό πακέτο τυλιγμένο με ύφασμα. Φύλλα ιτιάς. Ο Αλέξιος είχε μάθει από τους Νυχτοβάτες ότι βοηθάνε στους πονοκεφάλους. Υπέθετε ότι θα έκαναν δουλειά και για τον πόνο του να αφαιρείς κλωστές που κάποιος είχε ράψει μέσα στη σάρκα σου. Πιθανότατα θα βοηθούσε και στο να μην πάθει η πληγή φλεγμονή. Η κοπέλα διάλεξε δύο φύλλα από το ματσάκι και τα έβαλε στο στόμα της. Φαινόταν να ξέρει τι κάνει. Ο Αλέξιος αποφάσισε να φύγει και να την αφήσει να συνέλθει. 

			«Σ’ ευχαριστώ», του είπε η Αριάδνη, προτού αυτός κλείσει την πόρτα πίσω του. «Όλο αυτό θα ήταν πολύ πιο δύσκολο χωρίς τη βοήθειά σου». 

			Ο Αλέξιος υποπτευόταν ότι δεν του μιλούσε μονάχα για τα ράμματα. 

			Ρωμανός 

			Είχε πει ναι!! Ο Ρωμανός ήταν… ήταν… ήταν απλώς Χαρούμενος. Μονάχα έτσι μπορούσε να το θέσει. Κάθε άλλη περιγραφή υστερούσε μπροστά στο μεγαλείο αυτού που ένιωθε. Η απλή λέξη Χαρούμενος, με κεφαλαίο, μέσα στη λιτότητά της έκρυβε ένα αληθινό ψήγμα των συναισθημάτων του. Ποτέ στη ζωή του δεν θα ήταν ξανά τόσο Χαρούμενος όσο τώρα, το ήξερε. 

			Όταν ο πατέρας του τον είχε ενημερώσει για το ενδεχόμενο ένωσης των δύο οικογενειών, είχε μείνει άφωνος. Για τόσο καιρό πάλευε να κρατήσει την Ίριδα μακριά από τις σκέψεις του, να της δώσει τον χώρο που χρειαζόταν και, μετά, με λίγες μονάχα λέξεις, όλα είχαν αλλάξει. Τα φράγματά του είχαν καταρρεύσει σαν χαρτί που μουσκεύει και ο χείμαρρος όλων όσων ένιωθε τον είχε σαρώσει. 

			Την είχε ξαναδεί ύστερα από μια αιωνιότητα κι η μορφή της τον είχε αναστήσει από μια καταστολή στην οποία δεν είχε συνειδητοποιήσει καν ότι βρισκόταν. Το κεχριμπαρένιο χρώμα των ματιών της έλαμπε λαμπρότερα από όλα μαζί τα πολύτιμα πετράδια της Ακτής του Χαλκού. Οι χρυσαφένιες της μπούκλες παγίδευαν μέσα τους το φως του ήλιου κι αυτό φώλιαζε πειθήνια ανάμεσά τους, έχοντας βρει αντάξιο σύντροφο. Το χαμόγελό της φώτιζε ολόκληρο τον κόσμο του. Θα μπορούσε να ζήσει ευτυχισμένος στο πλάι της για πάντα. 

			Το να ξεστομίσει τα λόγια, είχε υπάρξει το πιο δύσκολο πράγμα που είχε κάνει στη ζωή του. Παρότι ήταν σίγουρος πως η Ίρις γνώριζε πολύ καλά τον λόγο για τον οποίο είχαν βρεθεί, οι λέξεις που αυτός είχε τόσο καλά προετοιμάσει δεν αποφάσιζαν να βγουν από το στόμα του. Τα λόγια σχηματίζονταν στο μυαλό του ξανά και ξανά. Λόγια που μιλούσαν για το πόσα εκείνη σήμαινε για αυτόν, για το ότι θα την προστάτευε με όλο του το είναι σε τούτους τους δύσκολους καιρούς. Τα χείλη του όμως δεν τον υπάκουαν. Το μόνο που κατάφερνε ήταν να κάνει τις παλάμες του να ιδρώνουν και να γλιστράνε. 

			Αν εκείνη είχε καταλάβει το πόσο αγχωμένος ήταν, δεν το είχε δείξει. Του είχε αφήσει τον χρόνο που χρειαζόταν, για να βρει το κουράγιο να μιλήσει. Και του είχε πάρει αρκετό χρόνο. Αλλά αυτή δεν είχε δείξει ενοχλημένη. Κάθε άλλο. Είχε φανεί πλήρως απορροφημένη από τη βόλτα τους μέσα στην πόλη. Τα μάτια της καταβρόχθιζαν τον κόσμο γύρω της, λες και τον αντίκριζαν για πρώτη φορά κι όποτε τα βλέμματά τους συναντιόντουσαν, του χαμογελούσε με έναν τρόπο που έκανε την καρδιά του να σπαρταράει ακόμα και τώρα. 

			Σφίγγοντας τις γροθιές του αποφασιστικά, είχε επιτέλους καταφέρει να κάνει το σώμα του να υπακούσει και να ξεστομίσει τις λέξεις που έκαιγαν μέσα του. Ήταν σαν να πηδούσε στο κενό. Καθώς έπεφτε, τίποτα δεν έμοιαζε αληθινό. Μέχρι που τον είχε χτυπήσει ο ίλιγγος. 

			«Ίρις Χρυσοβαλάντου, είσαι η πιο όμορφη και η πιο έξυπνη γυναίκα που έχω γνωρίσει ποτέ μου. Η ζωή μου είναι φωτεινότερη με εσένα μέσα της. Η καρδιά μου σου ανήκει και θα έκανα τα πάντα για εσένα. Θα δεχθείς να μου δώσεις το χέρι σου σε γάμο;» 

			Η συγκίνηση της ανάμνησης ήταν τόσο δυνατή, που το χέρι του γλίστρησε καθώς γυάλιζε την πανοπλία του και η ίδια του η φόρα τον έκανε να κοπανήσει τον εαυτό του στο κεφάλι. Το χτύπημα τον επανάφερε αιφνιδιαστικά στην πραγματικότητα. Αλαφιασμένος, κοίταξε γύρω του να ελέγξει ότι κανείς δεν το είχε δει αυτό. Αφού βεβαιώθηκε πως ήταν μόνος του στο οπλοστάσιο της φρουράς, αναστέναξε ανακουφισμένος και τεντώθηκε για να πιάσει ξανά το πανί με την άμμο, που του είχε πέσει στο πάτωμα. Τέτοια ώρα οι περισσότεροι είχαν φύγει, αλλά ο Ρωμανός ήθελε να βεβαιωθεί ότι ο εξοπλισμός του βρισκόταν σε άριστη κατάσταση. Σε αντίθεση με τις πορφυρές μπέρτες της φρουράς, οι οποίες ήταν κοινόχρηστες και φυλάσσονταν αυστηρά, η θωράκιση του κάθε στρατιώτη αποτελούσε προσωπική του ιδιοκτησία κι άρα, κατ’ επέκτασιν, προσωπική του ευθύνη. 

			Και μια κακοδιατηρημένη πανοπλία μπορεί να του κόστιζε τη ζωή σε μια μάχη, κάτι το οποίο ήταν ιδιαίτερα σημαντικό τώρα, γιατί τώρα πια ο Ρωμανός Κρισταργυρός δεν θα πάλευε μονάχα για τον εαυτό του και την πόλη του. Θα πάλευε για την Ίριδα, για να την κρατά ασφαλή. Ήταν δική του ευθύνη πια το να την προστατεύει και θα το έκανε με οποιοδήποτε κόστος. Οι καιροί ήταν επικίνδυνοι. Πολύ περισσότερο από ό,τι φαντάζονταν οι πιο πολλοί άνθρωποι. 

			Αλλά, αυτός ήξερε. Ήταν μέλος της φρουράς της Πυρακανθίδας κι είχε καθήκον να αντιμετωπίζει τις χειρότερες πτυχές αυτής της πόλης. Και τα πράγματα ήταν άσχημα. Ο Θάνατος καραδοκούσε. Ύστερα από εκείνη την πρώτη τους συνάντηση στις πλάκες του Ρολογιού, ο Ρωμανός είχε αρχίσει να τον βλέπει παντού. Μόλυνε την πόλη από κάθε κατεύθυνση. Άνθρωποι σκοτώνονταν μέσα στα ίδια τους τα σπίτια, φαινομενικά δίχως λόγο και διάκριση, με μια βαρβαρότητα που πάγωνε το αίμα. Πάνω Πόλη, Κάτω Πόλη, όπου και να ζούσε κανείς δεν είχε σημασία. Σε όσα σπίτια χτυπούσε ο Χάρος, τους σκότωνε όλους. Γέρους, μικρά παιδιά μερικές φορές. Κανένας δεν ήταν ασφαλής. 

			Η φρουρά προσπαθούσε να μην κοινοποιεί τα ατυχή αυτά συμβάντα παραπάνω από όσο ήταν απολύτως απαραίτητο· δεν ήθελαν να προκληθεί πανικός. Σιγά-σιγά, όμως, αναπόφευκτα, οι τρομαγμένοι ψίθυροι θα διαδίδονταν. 

			Το αίμα του Ρωμανού κόχλαζε κάθε φορά που το σκεφτόταν. Οι συμμορίες είχαν ξεπεράσει πια κάθε όριο. Τι ακριβώς ήλπιζαν να πετύχουν με αυτές τις αλαζονικές επιδείξεις άσκοπης βίας; Τι κέρδιζαν με το να βουτούν τα χέρια τους στο αίμα αθώων; Πίστευαν πραγματικά ότι, σπέρνοντας γύρω τους τον τρόμο, θα κέρδιζαν τον σεβασμό και την εξουσία που ποτέ δεν είχαν; 

			Τους άξιζε η κρεμάλα για όλα όσα είχαν κάνει. Τους άξιζε να επισκεφθούν και οι ίδιοι τα διαμερίσματα του Θανάτου, όπως και τόσα από τα θύματά τους. Και ο Ρωμανός θα εξασφάλιζε ότι όλοι τους θα πλήρωναν για τα εγκλήματά τους, ακόμα κι αν έπρεπε να το κάνει ο ίδιος προσωπικά. Δεν ήταν δυνατόν να συμβαίνουν τέτοια πράγματα στην Πυρακανθίδα, στη δική του πόλη, και να παραμένουν ατιμώρητα. Τόσος θάνατος, τόση άσκοπη βία, τόσες εικόνες ανθρώπων σπασμένων σε κομμάτια. 

			Πήρε μια βαθιά ανάσα, προσπαθώντας να πείσει τον εαυτό του ότι τα χέρια του δεν έτρεμαν από οργή. Ο θώρακας που κρατούσε κροτάλιζε από μόνος του. Στη μεταλλική καλογυαλισμένη επιφάνεια, το είδωλό του καθρεφτιζόταν παραμορφωμένο. Του θύμισε ένα άλλο, επίσης παραμορφωμένο πρόσωπο που είχε αντικρίσει πρόσφατα. Τόση άσκοπη, τρομακτική βία. Απέστρεψε το βλέμμα του γρήγορα, αλλά η εικόνα στο μυαλό του επέμεινε, σαν ο Χάρος να του κουνούσε το χέρι από μακριά. 

			Ο Κορνήλιος, ο Φρούραρχος της Πυρακανθίδας. Του είχαν ξαναδώσει τον υψηλόβαθμο τίτλο του μετά τον χαμό του, ως ένδειξη τιμής. Όχι ότι ο παλιός του τίτλος μπορούσε να του προσφέρει κάποια βοήθεια εκεί που βρισκόταν τώρα. Ο Ρωμανός ήταν στην περιπολία που τον είχε βρει. Είχαν ανακαλύψει τον Φρούραρχο νεκρό μέσα στο σπίτι του, πεσμένο κατάχαμα με μια αποκρουστική πληγή να σχίζει το κρανίο του στη μέση, παραμορφώνοντας τα χαρακτηριστικά του φρικτά. Το χέρι του ήταν ακόμη τυλιγμένο σφιχτά γύρω από τη λαβή του ξίφους του, ένα ξίφος ξεθηκαρωμένο, αλλά δίχως στάλα αίματος πάνω του. Είχε θεωρηθεί πως είχε πεθάνει μαχόμενος στη γραμμή του καθήκοντος, παλεύοντας ως το τέλος. Ο Ρωμανός έσφιξε τις γροθιές του. Ήταν περήφανος που είχε υπηρετήσει κάτω από τις διαταγές ενός τέτοιου άντρα. 

			Το χειρότερο όμως ήταν ότι ο Φρούραρχος δεν ήταν το μόνο θύμα. Μέσα σε μια νύχτα είχαν στοχοποιηθεί πολλά διαφορετικά σπίτια, όλα μελών της φρουράς, κυρίως παλιότερων βετεράνων. Ήταν ένα εμφανώς οργανωμένο χτύπημα, πρακτικά μια ανοιχτή κήρυξη πολέμου εκ μέρους των συμμοριών. Και ύστερα από αυτό, η φρουρά διψούσε για αίμα. 

			Δεν υπήρχε όμως τίποτα που να μπορούσαν να κάνουν. Όπου κι αν στρέφονταν, οδηγούνταν σε αδιέξοδα. Ήταν σαν να μάχονταν ενάντια σε έναν εχθρό-φάντασμα, κάποιον που αφότου χτυπούσε γινόταν καπνός. Άνθρωποι για τους οποίους υπήρχε υποψία ή βεβαιότητα ότι συνδέονταν με τις συμμορίες, είχαν όλοι γίνει άφαντοι από τη μια στιγμή στην άλλη. Η συνηθισμένη νυκτόβια δραστηριότητα είχε θαρρείς εξανεμιστεί. Έπρεπε, όμως, να υπάρχει κάτι, κάποιος πυρήνας οργάνωσης, το δυναμικό, για να οργανωθεί μια τέτοια συντονισμένη επίθεση. Είχαν δίκιο όλοι όταν έλεγαν ότι η κλοπή του δέντρου στην Κεντρική Πλατεία δεν προμήνυε τίποτα καλό. Οι συμμορίες είχαν αποθρασυνθεί. Κι η φρουρά, η ίδια φρουρά που πάντα περηφανευόταν ότι, χάρη σε εκείνη, εμπιστεύονταν όλοι την Πυρακανθίδα και την ασφάλειά της, για τις εμπορικές συναλλαγές τους, δεν μπορούσε να κάνει τίποτα. Ήταν λες και κάποιος έπαιζε μαζί τους ένα κακόγουστο παιχνίδι. 

			Εντέλει, η ανίσχυρη οργή της φρουράς είχε σπρώξει τον Κριτή να δράσει. Έχοντας εξασφαλίσει πλήρη έλεγχο σε όλες τις εισαγωγές και τις εξαγωγές της Πυρακανθίδας, ο Μυριοφλόγιστος είχε χαλαρώσει την πολιτική των κλειστών συνόρων, επιτρέποντας την εισαγωγή και την ανταλλαγή ορισμένων προϊόντων βασικών αναγκών. Μία εισαγωγή, συγκεκριμένα, στόχευε απευθείας στη γενναιόδωρη ενίσχυση της φρουράς. 

			Μισθοφόροι. Ποτέ πριν δεν είχε χρειαστεί τέτοιου είδους βοήθεια η Πυρακανθίδα, ποτέ όμως πριν δεν είχε και να αντιμετωπίσει μια τέτοια είδους κρίση. Υπό φυσιολογικές συνθήκες, η ιδέα της πρόσληψης μισθοφόρων μπορεί να τσαλάκωνε την περηφάνια της φρουράς. Όμως, η φρουρά είχε δει αρκετό θάνατο. Είχε χάσει αρκετούς δικούς της. Είχε βαρεθεί να νιώθει ανίσχυρη. Με παραπάνω ανθρώπινο δυναμικό, θα μπορούσαν να εξασφαλίσουν απόλυτο έλεγχο, θα μπορούσαν να δικαιώσουν τους χαμένους δικούς τους. Θα πύκνωναν τις νυχτερινές περιπολίες, θα κάλυπταν τόσο την Πάνω όσο και την Κάτω Πόλη με μάχιμους άντρες. Ίσως να μην κατάφερναν ποτέ να τιμωρήσουν τους υπαίτιους για την τόση αιματοχυσία, όμως τουλάχιστον θα έκαναν ό,τι μπορούσαν για να μην ξανασυμβεί κάτι τέτοιο. Θα κρατούσαν τους πολίτες της Πυρακανθίδας ασφαλείς. Δεν θα άφηναν τον Θάνατο να νικήσει. 

			Αριάδνη 

			Δεν αισθανόταν τη μύτη της. Τα μαλλιά της κατάφερναν να προστατεύουν κάπως τα αυτιά και τα μάγουλά της από την ψύχρα, αλλά η δύστυχη μύτη της ήταν πλήρως εκτεθειμένη, αναγκασμένη να αντιμετωπίζει μόνη της τα νυχτερινά καμώματα των στοιχείων της φύσης. Και το ύφασμα του παντελονιού της δεν αποτελούσε ικανό εμπόδιο ανάμεσα στο μουδιασμένο της δέρμα και τη δίχως ίχνος θερμότητας επιφάνεια της σκεπής. Τα κεραμίδια από κάτω της ρουφούσαν λαίμαργα κάθε στάλα ζέστης που είχε να προσφέρει το σώμα της, ζητώντας συνεχώς κι άλλη άπληστα κι αμέσως τη διοχέτευαν μέσα στο άσβεστο καμίνι ψύχους που έκρυβαν κάπου στα βάθη της αποικίας τους. 

			Αλλά, η Άρια δεν είχε σκοπό να μετακινηθεί. Θα μπορούσε να υποχωρήσει στο εσωτερικό του σπιτιού και να σταθεί μπροστά στο αναμμένο τζάκι ή έστω να βρει ένα πιο απάνεμο μέρος πάνω στη σκεπή, όμως κάτι την κρατούσε γαντζωμένη σε εκείνο το σημείο, σε εκείνη τη στιγμή. Ο ουρανός ήταν κρυμμένος πίσω από ένα αδιάσπαστο στρώμα σκοτεινών σύννεφων. Μια θολά φωτισμένη περιοχή μαρτυρούσε το πού βρισκόταν το φεγγάρι. Με το βλέμμα χαμένο στο άπειρο, η Αριάδνη μπορούσε να φανταστεί ότι διέκρινε το σπίτι της από εδώ, άλλο ένα ακαθόριστο μαύρο σχήμα μέσα στη θάλασσα ακαθόριστων μαύρων σχημάτων που απλωνόταν γύρω της. Αν κουνιόταν, έστω και λίγο, η στιγμή θα τελείωνε. 

			Κάτι ανεπαίσθητο ακούστηκε πίσω της. Ο ήχος ενός χαλαρού κεραμιδιού που μετακινούνταν ελάχιστα. Κάτω από το βάρος ενός πέλματος. Γύρισε απότομα, το μυαλό της ήδη τρομοκρατημένο στη σκέψη ότι την είχαν βρει, ότι μπορεί κάποιος να είχε ήδη φτάσει στα αδέλφια της. Αλλά η φιγούρα που την πλησίαζε της ήταν γνωστή. Ήταν απλώς ο Αλέξιος. Η Αριάδνη χαλάρωσε. Όλα ήταν εντάξει. Γυρνώντας και πάλι μπροστά, προσπάθησε να ξαναβρεί το σημείο όπου η ματιά της είχε βουλιάξει προηγουμένως. Δεν τα κατάφερε. Η στιγμή είχε χαθεί. 

			«Συνήθως αυτό είναι το δικό μου σημείο», είπε ο Αλέξιος φτάνοντας δίπλα της.

			«Έχεις καλό γούστο», αποκρίθηκε εκείνη. «Είναι πολύ βολικό σημείο». 

			Δεν έκανε καμιά κίνηση να παραχωρήσει τη θέση της, αναλογιζόμενη ότι αν έστω και λίγη από τη θερμότητα που της είχε αποσπάσει η σκεπή βρισκόταν αποθηκευμένη από κάτω της, η ίδια σκόπευε να την κρατήσει. Ο Αλέξιος κάθισε δίπλα της. Το μόνο που ακουγόταν ήταν ο άνεμος, ο οποίος σφύριζε δυνατά σε κάθε του ριπή, δυναμώνοντας και χαμηλώνοντας το μονότονο τραγούδι του ανάλογα με την ισχύ του. Τελικά, εκείνη ήταν που έσπασε τη σιωπή. 

			

			«Είχες δίκιο», του είπε. 

			«Μμμ;» έκανε ξαφνιασμένος εκείνος, δείχνοντας να έχει βγει απότομα από το δικό του μικρό βαθούλωμα στο άπειρο του ορίζοντα. 

			Η Αριάδνη ξεροκατάπιε. Τα λόγια της είχαν ξαφνιάσει ακόμα και την ίδια. 

			«Είχες δίκιο», επανέλαβε. «Το βράδυ, μετά τη φωτιά». 

			Ο Αλέξιος μετακινήθηκε ελαφρώς πάνω στα κεραμίδια, έτσι ώστε το σώμα του να είναι στραμμένο προς το μέρος της. Η Άρια ευχόταν η κίνησή του αυτή να μην είχε αυξήσει την απόσταση ανάμεσά τους. Η ζέστη που ανέδιδε το σώμα του, φρέσκια από το εσωτερικό του σπιτιού, ήταν ένας ευπρόσδεκτος σύντροφος εδώ έξω. 

			«Κοίτα, Αριάδνη, εγώ δεν–» 

			«Κορόιδευα τον εαυτό μου», τον έκοψε. «Ήθελα να αλλάξω τον κόσμο και τη θέση μου σε αυτόν, όμως όλα όσα έκανα τα έκανα εκ του ασφαλούς, με την εγγύηση ότι τίποτα δεν θα άλλαζε πραγματικά στην καθημερινότητά μου. Κι όχι μόνο αυτό, αλλά τα έκανα κυρίως για να αποδείξω στον εαυτό μου ότι δεν φοβόμουν. Όμως, φοβόμουν. Φοβόμουν τόσο ότι κανείς δεν θα αποδεχόταν το πώς πραγματικά ήθελα να είμαι, το τι πραγματικά ήθελα να κάνω, που ολόκληρη η ζωή μου είχε γίνει μια υποκρισία. Και τώρα, τώρα οι γονείς μου–» 

			Η ανάσα της εκτέλεσε ένα παράξενο σκαμπανέβασμα χάρη στο απότομο σφίξιμο του στήθους της, αναγκάζοντάς τη να σταματήσει και να εισπνεύσει μια γενναιόδωρη μερίδα παγωμένου αέρα. 

			«Οι γονείς μου σκοτώθηκαν κι εγώ δεν μπορούσα να κάνω τίποτα, για να το σταματήσω. Πάντα βάζω τα δυνατά μου να τους βοηθάω όλους, αλλά ποτέ δεν τα καταφέρνω. Όχι μόνο δεν κατάφερα να ωφελήσω κανέναν με το χρυσάφι που έκλεψα από το γλυπτό, αλλά έθεσα ανθρώπους σε κίνδυνο κι από πάνω. Προσπάθησα να σώσω την Ίριδα από τη φωτιά, προσπάθησα να σώσω τους γονείς μου, αλλά δεν τα κατάφερα, δεν ήμουν αρκετά δυνατή. Ίσως αν είχα καταφέρει να γίνω καλύτερη, αν τα είχα κάνει όλα φανερά, αν τα είχα κάνει όλα σωστά, να κατάφερνα να τους σώσω όλους. Αλλά, δεν έγινε έτσι και τώρα πια δεν θα μπορέσω ποτέ να μιλήσω στους γονείς μου ειλικρινά και να τους πω… να τους πω… Και τα αδέλφια μου, δεν ξέρω καν τι να κάνω, δεν μπορούμε να κρυβόμαστε για πάντα, δεν μπορώ να λέω συνέχεια δικαιολογίες στα δίδυμα και να τα κάνω να ξεχνιούνται με παιχνίδια, και… και όλοι θα νομίζουν ότι είμαι νεκρή και τα κορίτσια θα ανησυχούν κι εγώ δεν ξέρω καν αν είναι ασφαλείς κι όλα στην Πυρακανθίδα είναι λάθος και ανάποδα και… και–» 

			Έπαψε να μιλάει, οργισμένη με τον εαυτό της. Δεν κατέληγε πουθενά όλο αυτό, απλώς άρχιζε να κάνει πανικόβλητους κύκλους στον αέρα με τις λέξεις της. Τι την είχε πιάσει ξαφνικά; Ήταν λες και όλες οι ανάκατες σκέψεις της είχαν κουτρουβαλήσει έξω από το κρανίο της. Μισούσε το πώς ακουγόταν. Απελπισμένη. Τρομαγμένη. Η όλη κατάσταση την έκανε να εύχεται το κεφάλι της να ήταν αποσπάσιμο, ώστε να μπορούσε να το πετάξει από τη σκεπή και να το μαζέψει πάλι αύριο από τον κήπο. 

			Ο Αλέξιος δεν μίλησε για αρκετή ώρα. Η Άρια ευχήθηκε να την αγκάλιαζε, αλλά αυτός δεν το έκανε. Ίσως φοβόταν ότι εκείνη θα του ορμούσε με το στιλέτο της αν το προσπαθούσε. Η σκέψη την έκανε σχεδόν να χαμογελάσει. 

			Ξεροκαταπίνοντας, προσπάθησε να εξασφαλίσει ότι την επόμενη φορά που θα άνοιγε το στόμα της, η φωνή της θα την υπάκουε· θα έλεγε μονάχα αυτά που εκείνη ήθελε και δεν θα έτρεμε όταν θα το έκανε. 

			«Κοίτα, Αλέξιε, ξέχνα αυτά που είπα», μίλησε τελικά χωρίς να τον κοιτάξει. «Είμαι απλώς κουρασμένη και δεν–» 

			«Νομίζεις ότι είσαι η μόνη που έχει κάνει λάθη;» τη διέκοψε εκείνος με απρόσμενο δυναμισμό. «Κι εσύ είχες δίκιο εκείνη τη νύχτα. Αποκόπηκα από τους πάντες στην Πάνω Πόλη, μόνο και μόνο για να τα έχω εγώ καλά με τον εαυτό μου και να αισθάνομαι ανώτερος. Και μετά, μπλέχτηκα με τις συμμορίες για να πάω κόντρα σε κάτι απροσδιόριστο, το οποίο δεν είχα καν τα κότσια να αντιμετωπίσω στα ίσα. Και σαν να μην έφταναν όλα αυτά, ούτε εκεί είχα το θάρρος να παραδεχτώ ποιος είμαι κι αντί γι’ αυτό, έχτισα έναν πύργο από ψέματα που αναπόφευκτα κατέρρευσε και, μετά, κατηγόρησα εσένα. Ήμουν υποκριτής και με τον εαυτό μου και με τον τρόπο που έβλεπα τον κόσμο. Ήμουν πρόθυμος να παραβλέψω τα εγκλήματα των συμμοριών, γιατί περνούσα καλά μαζί τους, ενώ αρνούμουν να μετέχω έστω και λίγο στη ζωή της Πάνω Πόλης, βασιζόμενος στην ακριβώς αντίθετη λογική. Εντέλει, πάντα έκανα αυτό που βόλευε εμένα». 

			Η Άρια τον άκουσε να παίρνει μια τρεμάμενη αναπνοή δίπλα της. 

			«Και ναι, τα πάντα έχουν γυρίσει τούμπα στην Πυρακανθίδα και όλοι με έχουν εγκαταλείψει και με τα δίκια τους κι ούτε εγώ έχω την παραμικρή ιδέα τι συμβαίνει και πώς και γιατί, ούτε έχω κάποιο σχέδιο για το τι θα κάνω. Οπότε, ναι. Όλα είναι λίγο πολύ χάλια. Συμφωνώ. Λες και δεν τα καταφέρναμε μόνοι μας αρκετά καλά να καταστρέφουμε τις ζωές μας, τώρα έχουμε και βοήθεια από εξωτερικούς παράγοντες». 

			Πάλι ησυχία. Και μετά, η Αριάδνη αισθάνθηκε κάτι μέσα της να αφρίζει και να ξεχειλίζει. Άρχισε να γελάει. Ο Αλέξιος γύρισε να την κοιτάξει παραξενεμένος κι ίσως λιγάκι πληγωμένος που εκείνη δεν έδειχνε να τον παίρνει στα σοβαρά. Του ανταπέδωσε τη ματιά με ένα πλατύ χαμόγελο. Είχε καιρό να γελάσει έτσι. 

			«Ω, είμαστε αξιολύπητοι», δήλωσε. «Καθόμαστε έξω στο κρύο και κλαίμε τη μοίρα μας, ενώ θα μπορούσαμε να είμαστε μέσα, δίπλα στη φωτιά, να προσπαθούμε να βρούμε μια λύση στα προβλήματά μας σαν ώριμοι άνθρωποι». 

			Δεν ήταν σίγουρη κατά πόσο η κατάστασή τους ήταν πράγματι για γέλια. Ήταν εξίσου πιθανό να ήταν για κλάματα κι απλώς το καημένο της μυαλό να είχε καταπονηθεί τόσο, που να δυσκολευόταν να ερμηνεύσει σωστά το τι συνέβαινε. Πάντως, σίγουρα, το να γελάει την έκανε να αισθάνεται καλύτερα από το να κλαίει. Ίσως απλώς να χρειαζόταν αυτό το ξέσπασμα, για να συνέλθει. Αν πράγματι αυτή ήταν η αλήθεια, τότε ο Αλέξιος δεν θα πρέπει να βρισκόταν σε πολύ καλύτερη κατάσταση από ό,τι εκείνη, αφού φάνηκε να βρίσκει κι αυτός το χιούμορ στην όλη υπόθεση, αρχίζοντας να γελάει μαζί της. 

			Ο παράφωνος ήχος των γέλιων τους αντήχησε παράξενα επαναστατικά μέσα στην κρύα νύχτα. Τα τραντάγματα των χαχανητών χάρισαν στην Άρια μια απροσδόκητη εισροή θερμότητας, που απλώθηκε από την κοιλιά της προς τα ξυλιασμένα της άκρα. Με τη νέα αυτή ζωηφόρα ενέργεια και τον Αλέξιο να την προστατεύει μερικώς από την οργή του ανέμου, ένιωθε ξαφνικά καλύτερα εξοπλισμένη για να αντιμετωπίσει τη μεταμεσονύκτια παγωνιά. 

			Δαμιανός 

			Δεν τον ένοιαζε πια. 

			«Με συγχωρείτε!» ρώτησε έναν διαβάτη που ερχόταν από την αντίθετη κατεύθυνση. «Μήπως γνωρίζετε αν κάπου εδώ κοντά υπήρχε παλιά ένα ανθοπωλείο;» 

			Ο άντρας τον κοίταξε με μια ξαφνιασμένη και μπερδεμένη έκφραση. Σηκώνοντας απολογητικά τους ώμους, εξαπέλυσε προς το μέρος του έναν αστραπιαίο χείμαρρο ακαταλαβίστικων λέξεων. Δεν μιλούσε την Κοινή. Ο Δαμιανός του χαμογέλασε με τρόπο που ήλπιζε ότι έδινε στον άλλο να καταλάβει πως λυπόταν που δεν μπορούσαν να συνεννοηθούν, αλλά εκτιμούσε την προθυμία και, δεν πειράζει, θα ρωτούσε κάποιον άλλον για οδηγίες, συγγνώμη για την ενόχληση. Ήταν ένα πολυσύνθετο χαμόγελο. Είχε εξασκηθεί πολύ σε αυτή τη μη λεκτική μορφή επικοινωνίας τις τελευταίες μέρες. 

			Στην αρχή, είχε πιστέψει πως το να βρει το πατρικό σπίτι της Εμμανουέλας Αλεκάτνε, δηλαδή της μητέρας της Θάλειας, δεν θα ήταν πολύ δύσκολο. Έπρεπε απλώς να βρει την πλατεία με τα μεγάλα μπρούτζινα λιοντάρια, να ακολουθήσει τον κεντρικό δρόμο με τα τοπικά μαγαζάκια, να βρει ένα γωνιακό ανθοπωλείο –το μοναδικό σε ολόκληρο το βασίλειο που πουλούσε κάτι πανέμορφα άνθη, ίδια με τον έναστρο ουρανό– και, τέλος, να στρίψει δεξιά και να ψάξει για το πρώτο σπίτι με την πόρτα του βαμμένη σκουροπράσινη. Δεν ακουγόταν και τόσο περίπλοκο. 

